Report:7vana Raees ge eh aharah evvana!\nހަތްވަނަ ރައީސްގެ އެއް އަހަރަށް އެއްވަނަ!\nދިވެހި ޖުމްހޫރިއްޔާގެ ހަތްވަނަ ރައީސް، ރައީސް އިބްރާހިމް މުހައްމަދު ސޯލިހް: މިއަދު އެމަނިކުފާނުގެ ވެރިކަމަށް އެއް އަހަރު ވަނީ ފުރިފައި --\nރައީސް އަބްދުﷲ ޔާމީން އަބްދުލްގައްޔޫމްގެ ވެރިކަމުގައި އޭރުގެ އިދިކޮޅު ހުރިހާ ލީޑަރުންހެން ހިފާ ހައްޔަރު ކުރި އެވެ. ރައީސް މުހައްމަދު ނަޝީދާއި، ގާސިމް އިބްރާހިމް، އިމްރާން އަބްދުﷲ އާއި ރައީސް މައުމޫން އަބްދުލްގައްޔޫމް ވެސް ހައްޔަރުކޮށް ޖަލުގައި ބަންދު ކުރި އެވެ. ބައެއް ލީޑަރުންގެ މައްޗަށް ބޮޑެތި ދައުވާތައް އުފުލާ ދިގު މުއްދަތުގެ ޖަލު ހުކުމްތައް ކޮށްފައި ވެއެވެ. އޭގެ އިތުުރުން ވެސް ވަޒީރުންގެ މަޖިލީހުގައި ހިމެނިވަޑައިގެން ބޭފުޅުންނާއި، ރައީސް ޔާމީންގެ ނާއިބު ރައީސާ، މަޖިލީހުގެ އެތައް މެންބަރުންނެއް ވެސް ފަހުން ތިބައްވަން ޖެހިވަޑައިގަތީ ޖަލުގެ ތޭރިތަކުގެ ފަހަތުގައެވެ. ނޫނީ ގައުމުން ބޭރުގައި އަރުވާލެވިގެނެވެ.\nމީގެ އިތުުރުން ގާނޫނު އަސާސީއަށް ބަދަލު ގެނެސް، ރައްޔިތުންނަށް ގާނޫނުތަކުން ލިބިދިން އެތައް ހައްގުތަކެއް ހިފެހެއްޓޭ ގޮތަށް ގާނޫނުތަކަށް ވެސް ބަދަލު ގެނައެވެ. އެއްވެ އުޅުމާއި، ޚިޔާލު ފާޅުކުރުމުގެ މިނިވަން ކަމަށް ހުރަސްތައް ކުރިމަތި ކުރިވިއެވެ. އަބުރުގެ ގާނޫނުގެ ނަމުގައި ގާނޫނެއް ހަދާ، މީޑީއާތަކަށް ބޮޑެތި އަދަބުތައް ދެމުންދިޔަ އެވެ. އަދި ސޯޝަލް މީޑިއާއާއި އެނޫން ވަސީލަތްތައް ބޭނުން ކޮށްގެން ސަރުކާރަށް ފާޑުކިޔަމުންދިޔަ އެތައް ބަޔަކު ހައްޔަރުކޮށް ޖަލަށް ލެވުނެވެ.\nމި ހުރިހާ ކަމަކާއެކު ސަރުކާރުގެ ތެރޭގައި ކޮރަޕްޝަނާއި ފަސާދަ އާންމުވެ، ޚިޔާނާތުގެ ބޮޑެތި ތުހުމަތަކެއް ވެސް ކުރެވެން ފެށިއެވެ. އެ ތުހުމަތުތައް ކުރެވެމުން ދަނިކޮށް އެމްއެމްޕީއާރްސީގެ ބޮޑު ޚިޔާނާތުގެ ކަންކަންް ފަޅާއެރި އެވެ. އަދި ސަރުކާރުން އެކަމަށް އެއްބަސްވި އެވެ. އަދި މިއީ މިހާތަނަށް ސަރުކާރުގެ ތެރޭގައި ހިނގާދިޔަ ޚިޔާނާތުގެ އެންމެ ބޮޑު މައްސަލަ ކަމަށް ސަރުކާރުން ވެސް އިއުތިރާފުވި އެވެ.\nމިއީ 2018 ވަނަ އަހަރުގެ ރިޔާސީ އިންތިޚާބު ބޯމަތިވެގެން އައިއިރު އޭރު އޮތް ސަރުކާރާމެދު ހުރި ބޮޑެތި ކަންބޮޑުވުންތަކެވެ. އިންތިޚާބަށްފަހު އަލަށް ސަރުކާރާ ހަވާލުވެ ވަޑައިގަންނަވާ ބޭފުޅަކު ހައްލު ކުރައްވަން ޖެހިވަޑައިގެންފައިހުރި ބޮޑެތި މައްސަލަތަކެވެ.\nގާސިމް، މައުމޫން އަދި ނަޝީދު: ރައީސް ޔާމީންގެ ވެރިކަމުގައި ހުކުމްކޮށް ޖަލުގައި ބަންދުކުރެވުނު: މީގެ އިތުރުން ޝައިޚް އިމްރާނަށްވެސް 12 އަހަރުގެ ޖަލު ހުކުމެއް އިއްވާފައިވޭ -- އަވަސް ފޮޓޯ\nރިޔާސީ އިންތިޚާބުގައި މިހާރު ރައީސް އަދި އޭރުގެ އިދިކޮޅު ރިޔާސީ ކެންޑިޑޭޓް އިބްރާހިމް މުހައްމަދު ސޯލިހް އިންތިޚާބުގެ ކެންޕެއިންގައި އެންމެ ބޮޑަށް ވައުދުވެ ވަޑައިގެންނެވީ ގައުމަށް ކުރިމަތިވެފައިވާ އެ މައްސަލަތަކުން ގައުމު ސަލާމަތްކު ރެއްވުމުގެ ވައުދެވެ.\nރާއްޖޭގެ މީހުން ދިރިއުޅޭ ހުރިހާ ރަށަކަށް ވަރަށް ކުޑަ ދުވަސްކޮޅެއްގެ ތެރޭގައި އެމަނިކުފާނު ވަޑައިގެންނެވި އެވެ. ސިޔާސީ ލީޑަރުން މިނިވަން ކޮށްދެއްވުމެވެ. ނުހައްގުން އަނިޔާ ލިބިފައިވާ އެންމެންނަށް އިންސާފު ހޯދައި ދިނުމެވެ. އަނިޔާވެރިން ނައްތާލާ ރައްޔިތުންނަށް އޯގާތެރި ވެރިކަމެއް ގާއިމް ކޮށް ދިނުމެވެ. ދައުލަތުގެ އެންމެ ފުނުގައި މޫލާފައިވާ ވައްކަމާއި ފަސާދައިގެ މޫ ބުޑުން ލުހެލުމެވެ. ގެއްލުވާލާފައިވާ މީހުންނާ މަރާލާފައިވާ މީހުންގެ މައްސަލަތައް ބަލާ އިންސާފު ގާއިމް ކޮށްދިނުމެވެ. ދައުލަތުން ގެއްލުނު ފައިސާ އަނބުރާ ހޯދުމެވެ. މިއީ ރައީސް ސޯލިހްގެ ވެސް ރިޔާސީ ވައުދުތަކެވެ. ގިނަ ރައްޔިތުންގެ އެންމެ ބޮޑު އެދުމަކަށް ވެސް ވީ އެ ކަންތައްތަކެވެ.\nރައީސް އިބްރާހިމް މުހައްމަދު ސޯލިހް ރައީސް ކަމުގެ ހުވާ ކުރައްވަނީ -- ފޮޓޯ: ރައީސް އޮފީސް\nރައްޔިތުންގެ ފުރިހަމަ ތާއީދާއެކު، ސިޔާސީ ހަތަރު ލީޑަރުންނާއި، ޕާޓީތަކުގެ ބުރަ މަސައްކަތުން ރައީސް އިބްރާހިމް މުހައްމަދު ސޯލިހް އެއްބުރުން އިންތިޚާބު ކާމިޔާބު ކުރިއެވެ. އަދި ނޮވެންބަރު 17، 2018 ގައި މަގާމުގެ ހުވާ ކުރެއްވި އެވެ.\nގަލޮޅު ދަނޑުގައި އެތައް ސަތޭކަ ބަޔާކާއެކު ކުރިއަށް ގެންދިޔަ ހުވާ ކުރެއްވުމުގެ ރަސްމިއްޔާތަށްފަހު ފުރަތަމަ ފަހަރަށް ގައުމާއި މުޚާތަބުކުރައްވާ ދެއްކެވި ވާހަކަފުޅުގައި ވެސް ރައީސް ވަނީ ކެންޕެއިންގައި ވެވަޑައިގެންނެވި ވައުދުތައް ތަކުރާރު ކުރައްވާފަ އެވެ. އަދި އެއްވެސް ރައްޔިތަކު ތަފާތު ކުރުމެއްނެތި، ރައްޔިތުން ރުހުން ދިން އިއްތިހާދާއެކު ވެރިކަން ކުރައްވާނެ ކަމުގެ ޔަގީންކަން ދެއްވިއެވެ.\nރައީސް ވެވަޑައިގެންނެވި ވައުދާއެއްގޮތަށް ވެރިކަމުގެ ފުރަތަމަ ދުވަހު ގެއްލުވާލާފައިވާ މީހުންނާ މަރާލާފައިވާ މީހުންގެ މައްސަލަތައް ބެލުމަށް ރިޔާސީ ކޮމިޝަނެއް އުފެއްދެވި އެވެ. ދައުލަތުން ގެއްލުނު ފައިސާ އަނބުރާ ހޯދުމަށް ވެސް ކޮމިޝަނެެއް އުފެއްދެވި އެވެ. ގޮންޖެހުންތަކާއެކު ވެސް ކޮމިޝަނަށް ގާނޫނީ ބާރުވެެރިކަން ހޯއްދަވައިދެއްވި އެވެ.\nދެ ކޮމިޝަންގެ މަސައްކަތްތައް ބާރު ސްޕީޑްގައި ގެންގޮސް މުހިންމު ބައެއް މައްސަލަތަކުގެ އެންމެ ފުންމިނަށް ވާސިލްވެއްޖެ އެވެ. ރައީސް ސޯލިހްގެ ވެރިކަމަށް އަހަރު ދުވަސްވީއިރު، ކުރީގެ މެންބަރު އަދި ދީނީ އިލްމުވެރިޔާ ޑރ. އަފްރަޝީމް އަލީގެ ތަހުގީގު ރިޕޯޓް އެކުލަވާލާ ރައީސަށް ވަނީ އަރުވާފަ އެވެ. ބަންގްލަދޭޝްގައި މަރުވި ރައުދާ އާތިފުގެ މައްސަލަ ތަހުގީގުކޮށް ފައިނަލް ރިޕޯޓް ވެސް ވަނީ ފޮނުވާފަ އެވެ. މީގެ އިތުުރުން ގެއްލިފައިވާ ނޫސްވެރިޔާ ރިލްވާން އަބްދުﷲ ގެ މައްސަލައާއި ގޮތްނޭންގޭ އެތައް މަރުތަކެއްގެ މައްސަލަތައް ވަނީ ނިމުމަކާއި ހަމައަށް އައިސްފައެވެ.\nއެމްއެމްޕީއާރްސީގެ ބޮޑު ޚިޔާނާތާއި ގުޅިގެން 49 ރަށަކާއި ފަޅެއްގެ މައްސަލަ ބަލާ އެކަމަށް އިންސާފު ހޯދުމުގެ މަސައްކަތްވެސް ވަނީ ފެށިފައެވެ.\nރައީސް ސޯލިހް ވިދާޅުވި ގޮތުގައި ދެ ކޮމިޝަންގެ ހުރިހާ މަސައްކަތެއް މިއަހަރު ނިމުމުގެ ކުރިން މުޅިން ނިންމާލުމަކީ އުންމީދެކެވެ.\nމާލެ ،4ޖުލައި 2019 -- ރައީސް އިބްރާހީމް މުހައްމަދު ސޯލިހް ނޫސްވެރިންނަށް މައުލޫމާާތު ދެއްވަނީ -- | އަވަސް\nކޮރަޕްޝަންގެ ވަބާއިން ދައުލަތް މިންޖު ކުރުމަކީ ބުރަ، އެހެނަސް ކުރަންޖެހިފައިވާ ވަރަށް މުހިންމު މަސައްކަތެއް. ކޮރަޕްޝަން ނައްތާލުމުގައި މިއަދުވެސް ކުރިމަތިވާ އެންމެ ބޮޑު ގޮންޖެހުމަކީ، ބީލަމުގެ މަރުހަލާގައި، އެކި ގޮތްގޮތުން ކުރިމަތިވާ ނުފޫޒުތައް. އެހެންކަމުން، ބީލަމުގެ މައްސަލަތައް ބެލުމަށްޓަކާ، މިއަހަރުގެ ޖޫން މަހުގެ ތެރޭގައި މުސްތަޤިއްލު ރިވިއު ކޮމިޓީއެއް އެކުލަވާލައިގެން މިއަންނަނީ މަސައްކަތް ކުރަމުން\nމީގެ އިތުރުން އަބުރުރައްކާތެރި ކުރުމާއި، ޚިޔާލުފާޅު ކުރުމުގެ ގާނޫނުގެ ނަމުގައި ރައީސް ޔާމީންގެ ސަރުކާރުން އެކުލަވާލި ގާނޫނު އުވާލެއްވި އެވެ. ރައީސް ސޯލިހު ވެރިކަމަށް ވަޑައިގެން އުވާލެއްވި ފުރަތަމަ ގާނޫނަކީ އެ ގާނޫނެވެ.\nސިޓީ ކައުންސިލްތަކާއި، އެހެން ކައުންސިލްތަކުން އަތުލާފައިވާ ބާރުތައް އިއާދަ ކޮށް ދެއްވި އެވެ. އަދި ލާމަރުކަޒީ ގާނޫނަށް ބަދަލު ގެނެސް ރަށްރަށުގެ ކައުންސިލްތައް ބާރުވެރި ކުރުމުގެ މަސައްކަތް ވަނީ ފެށިފައެވެ. ކައުންސިލްތަކުން އަންހެނުންނަށް ވަކި ޕަސެންޓެއް ޚާއްސަ ކުރަން ގާނޫނަށް އިސްލާހު އޮތީ ހުށައަޅާފައެވެ. ދާދި އަވަހަށް އެ އިސްލާހުތައް މަޖިލީހުުން ފާސްވެގެންދާނެއެވެ. އަދި އަތޮޅުތަކަށް ކުރާ ހޭދަ ބޮޑުތަނުން އިތުރު ކުރައްވާ މިއަހަރުގެ ބަޖެޓް އެކުލަވާލެއްވިއެވެ.\nމީގެ އިތުރުން ރައީސް ސޯލިހުގެ ވެރިކަމުގެ ފުރަތަމަ އަހަރު ކާމިޔާބު ކަމާއެކު ގިނަ މަސައްކަތްތަކެއް ވަނީ ކޮށްފައެވެ. ސިއްހީ ދާއިރާއާއި ތައުލީމީ ދާއިރާގެ ކުރިއެރުމަށް ކޮށްފައިވާ މަސައްކަތްތައް ވަރަށް ބޮޑަށް ފާހަގަ ކޮށްލެވެއެވެ. އެގޮތުން އައިޖީއެމްއެޗްގެ ފެންވަރު މަތިކުރުމުގެ މަސައްކަތް ދަނީ ކުރަމުންނެވެ. ފަސް ސަރަހައްދެއްގައި ޓާޝަރީ ހޮސްޕިޓަލްތައް ގާއިމްކުރުމުގެ މަސައްކަތް ވަނީ ފެށިފައެވެ.\nތިރީސް ހަތަރު ރަށެއްގެ ބަނދަރު މަޝްރޫއު ކޮންޓްރެކްޓަރާ ހަވާލު ކުރެވި، އޭގެ ތެރެއިން 14 ރަށެއްގައި އަމަލީ މަސައްކަތް ވަނީ ފަށާފަ އެވެ. އަދި ހަތް ރަށެއްގެ މަގުތައް ރަނގަޅު ފެންވަރަކަށް ހެދުމުގެ މަސައްކަތް ވަނީ ފަށާފައެވެ. މީގެ އިތުރުން ހިލޭ ޑިގްރީއަށް ކިޔެވުމުގެ ޕްރޮގްރާމްގެ ދަށުން 4736 ދަރިވަރުން ދަނީ ކިޔަވަމުންނެވެ. 567 ދަރިވަރުންނަށް ވަނީ ސްޓޫޑެންޓް ލޯން ދޫކޮށްފައެވެ.\nދަރިވަރުންގެ ނާސްތާ ޕްރަގްރާމް ފެށި ކާމިޔާބު ކަމާއެކު ދަނީ ކުރިއަށެވެ. އެއްވެސް ސުކޫލެއް ތަފާތު ކުރުމެއްނެތި ނާސްތާ ޕްރަގްރާމް ކުރިއަށް ގެންދެވޭ ކަމީ ރާއްޖޭގެ ތާރީޚުގައި ވެސް ތައުލީމީ ދާއިރާގައި ކުރެވުނު އެންމެ މުހިންމު އެއް މަސައްކަތަށް ވަނީ ވެފައެވެ.\nމީގެ އިތުރުން ހުޅުމާލޭގައި އިތުރު ފްލެޓްތައް އެޅުމުގެ މަސައްކަތް ފެށުމަށް ދަނީ ތައްޔާރުވަމުންނެވެ. އަތޮޅުތެރޭގެ އެތައް ރަށެއްގައި ބޯހިޔާވަހިކަމުގެ ގިނަ މަޝްރޫއުތަކެއް ހިންގުމަށް 2020 ގެ ބަޖެޓްގައި މިހާރުވެސް ވަނީ ހިމަނާފައެވެ. ތެއްތިރީސް ރަށެއްގެ ފެނާއި ނަރުދަމާގެ އަމަލީ މަސައްކަތް ފަށަން އޮތީ ތައްޔާރުވެފަ އެވެ. އަމާޒު ހިފާފައި ވަނީ 2021 އަންނައިރު ރާއްޖޭގެ ހުރިހާ ރަށެއްގައި ފެނާއި ނަރުދަމާގެ މަސައްކަތްތައް ފެށުމަށެވެ.\nއިއާދަކުރަނިވި ހަކަތައިގެ ނިޒާމް 13 ރަށެއްގައި ގާއިމް ކުރެވި، 14 ސަރަހައްދެއް، ހިމާޔަތްކުރެވިފައިވާ ސަރަހައްދުތަކެއްގެ ގޮތުގައި ކަނޑައެޅި، ޔުނެސްކޯގެ ބަޔޮސްފިއާ ރިޒާވްގައި އައްޑުއާއި ފުވައްމުލައް ހިމެނުމުގެ މަސައްކަތް ވަނީ ފަށާފައެވެ.\nމާލެ ސަރަހައްދުގެ ބޯހިޔާވަހިކަމުގެ މައްސަލައަށް ހައްލެއް ހޯދުމަށް ހުޅުމާލޭގާ އިތުރު ފްލެޓް އެޅުމުގެ މަސައްކަތް އަންނަ އަހަރުގެ ތެރޭގައި ފެށިގެންދާނެ،\nރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް، އދ. ގައި ތަގުރީރު ކުރައްވަނީ: މިއީ ހަ އަހަރަށް ފަހު ރާއްޖޭގެ ރައީސަކު އދ ގައި ތަގުރީރު ކުރެއްވި ފުރަތަމަ ފަހަރު --\nމީގެ އިތުރުން ރައީސް ސޯލިހުގެ ވެރިކަމުގައި ރާއްޖޭގެ ޚާރިޖީ ގުޅުންތައް ވަރުގަދަކޮށް ގައުމުތަކާއި އޮތް ގުޅުންތައް ވަނީ އިތުރުވެފައެވެ. ކޮމަންވެލްތުގައި ބައިވެރިވުމުގެ މަސައްކަތް އަލުން ވަނީ ފެށިފައެވެ. އޭގެ ސަބަބުން ގައުމުތަކުން ހިލޭ އެހީގެ ގޮތުގައި މިހާތަނަށް 3.21 ބިލިއަން ރުފިޔާ ބޭރު ގައުމުތަކުން އެހީގެ ގޮތުގައި ވަނީ ލިބިފައެވެ. އަދި ހަ އަހަރަށް ފަހު އދ. ގެ އާންމު މަޖިލީހުގައި ތަގުރީރު ކުރެއްވުމަށް ރައީސް ސޯލިހް، ވަޑައިގަތުމަކީވެސް ތާރީޚީ މުހިންމު ކަމަށްވިއެވެ.\nރައީސް ސޯލިހުގެ މި ދައުރަށް އަމާޒު ހިފާފައިވާ މުހިންމު މަސައްކަތްތަކުގެ އަމަލީ މަސައްކަތް ފެށުމަށްވާންޖެހޭ ތައްޔާރީތައް ދަނީ ކުރިއަށެވެ. އެގޮތުން ވެލާނާ އިންޓަނޭޝަނަލް އެއާޕޯޓްގެ މަޝްރޫއު އާއި މާލެ ސަރައްހައްދުގައި ބުރިޖް އެޅުމުގެ މަސައްކަތް އޮތީ ކުރިއަށެވެ.\nމީގެ ތެރެއިން ވެލާނާ އިންޓަނޭޝަނަލް އެއާޕޯޓްގެ މަޝްރޫއު 2020 ގައި ނިންމުމަށް ވަނީ އަމާޒު ހިފާފައެވެ. އެ އަމާޒަށް ވާސިލްވެވުމުން އަހަރަކު ތިން މިލިއަން ޕަސިންޖަރުންނަށް ޚިދުމަތްދިނުމުގެ މަގު ތަނަސްވެގެންދާނެ އެވެ.\nކުރިއަށް އޮތް އަހަރުގެ ތެރޭގައި އެންމެ ބޮޑު އިސްކަމެއްދީގެން ހިންގާނެ މަޝްރޫއުތަކުގެ ތެރޭގައި ވެލާނާ އިންޓަނޭޝަނަލް އެއަރޕޯޓްގެ މަޝްރޫޢު ހިމެނޭނެ. އާ ޓަރމިނަލްގެ މަސައްކަތް ހުއްޓިފައި އޮތުމަށްފަހު، އެ މަސައްކަތް މިހާރު އަލުން ފަށައިގެން ވަރަށް ހަލުވިކަމާ އެކު ކުރިއަށް އެބަދޭ\nމީގެ އިތުރުން މުޖްތަމައުގެ ސަލާމަތާއި ރައްކާތެރި ކަމަށްޓަކައިވެސް ޚާއްސަ މަސައްކަތްތަކެއް ކުރެވި މިދިޔަ އަހަރު ވަނީ ބޮޑެތި ކާމިޔާބީތަކެއް ހޯދިފައެވެ. އެގޮތުން ވޭތުވެދިޔަ6އަހަރުގެ ޕޮލިސް ރެކޯޑްތަކަށް ބަލާއިރު، އަނިޔާވެރި ކުށްތަކާއި ގޭންގް ކުށްތަކުގައި މާލޭގެ މަގުތަކުގައި 21 މީހަކު މަރާލާފައިވީނަމަވެސް، ގޭންގު ކުށްތަކުގައި މިއަހަރުގެ ތެރޭގައި އެއްވެސް މީހެއްގެ ފުރާނަ ގެއްލިފައެއް ނުވެއެވެ.\nމީގެ އިތުރުން ފުލުހުންނާއި ސިފައިންގެ މުއައްސަސާއަށް އިތުބާރު ހޯދުމަށް އެ ދެ މުއައްސަސާ އިތުރަށް މިނިވަންކޮށް ޕްރިޕެޝަނަލް ދެ މުއައްސަސާތައް ހެދުމަށްވެސް ގިނަ މަސައްކަތްތަކެއް ވަނީ ކުރެވިފައެވެ.\nމިފަދަ އެތައް މަސައްކަތްތަކާއެކު ރައީސް ސޯލިހުގެ ފުރަތަަމަ 365 ދުވަސް ފުރިހަމަކޮށްފައިވަނީ ކާމިޔާބު އަހަރެއްގެ ގޮތުގައެވެ. ރައްޔިތުންނަށް ހިނިތުންވުން ގެނެސްދިން އަހަރެއްގެ ގޮތުގައެވެ.\nރައީސް އިބްރާހިމް މުހައްމަދު ސޯލިހު އެމްޑީޕީ އަދާލަތު ޕާޓީ + ޖުމްހޫރީ ޕާޓީ ޕޮލިޓިކްސް ހަތެއް\nސަރުކާރު ކޯލިޝަންގެ ގުޅުމަށް ރެކޯޑެއް!


ހއ އަތޮޅުގެ5ދާއިރައިން4ދާއިރާ އެމްޑީޕީއަށް — Ihavandhoo.com\n12 މެއި 20170މުހައްމަދު އަކްރަމް\nމިދިޔަ ހޮނިހިރުދުވަހު ބޭއްވި ލޯކަލް ކައުންސިލް އިންތިހާބުގެ ވަގުތީ ނަތީޖާއިން ދައްކާގޮތުން، ހއ އަތޮޅުގެ5އިންތިހާބީ ދާއިރާގެ ތެރެއިން4އިންތިހާބީ ދާއިރާއިން ހއ އަތޮޅު ކައުންސިލަށް އެމްޑީޕީގެ ޓިކެޓްގައި ވާދަކުރި ކެނޑިޑޭޓުން ހޮވިއްޖެއެވެ. ވަގުތީ ނަތީޖާއިން ދާއްކާގޮތުން ހއ އަތޮޅު ކައުންސިލަށް ޕީޕީއެމް ޓިކެޓްގައި ވާދަކުރި ކެނޑިޑޭޓޫންނަށް ކާމިޔާބުކުރެވުނީ އެންމެ ގޮނޑިއެކެވެ.\nއެމްޑީޕީއިން ހއ އަތޮޅު ކައުސިލުން ކާމިޔާބު ކޮށްފައިވަނީ ހޯރަފުށި ދާއިރާ، އިހަވަންދޫ ދާއިރާ، ދިއްދޫ ދާއިރާ އަދި ބާރަށު ދާއިރާއެވެ. ޕީޕީއެމްއަށް ކުރިލިބިފައިވަނީ ކެލާ ދާއިރާއިންނެވެ. ހއ އަތޮޅުގައި5އިންތިހާބީ ދައިރާ އޮންނައިރު ކުރިން ބޭއްވި2ލޯކަލް ކައުންސިލް އިންތިހާބުގައިވެސް، ކޮންމެ އިންތިހާބީ ދާއިރާއަކުން2ކައުންސިލަރުންނާއި އެކު ޖުމްލަ 10 ކައުންސިލަރުން އަތޮޅު ކައުންސިލަށް އިންތިހާބު ކޮށްފައިވެއެވެ. ނަމަވެސް ޤާނޫނަށް ގެނެވުނު ބަދަލާއިއެކު މިފަހަރު އަތޮޅު ކައުންސިލަށް އިންތިހާބުކުރާނީ، އިންތިހާބީ ކޮންމެ ދާއިރާއަކުން 1 ކައުންސިލަރެވެ.\nހޯރަފުށީ ދާއިރާގެ ވަގުތީ ނަތީޖާއިން ދައްކާގޮތުން އެދާއިރާގެ އަތޮޅުކައުންސިލް ގޮނޑި ދިފާއުކޮށްފައިވަނީ އެމްޑީޕީގެ ކެނޑިޑޭޓް އިބްރާހިމް ރަޝީދެވެ. އިބްރާހިމް ރަޝީދު 1234 ވޯޓް ހޯއްދަވާފައިވާއިރު އޭނާއާ ވާދަކުރި އަހުމަދު މައުރޫފަށް ލިބިލައްވާފައިވަނީ 1021 ވޯޓެވެ. އިބްރާހިމް ރަޝީދަކީ 2011 ވަނައަހަރުން ފެށިގެން ހޯރަފުށީގެ އަތޮޅުކައުންސިލް ގޮނޑި ދިފާއުކުރައްވަމުން އަންނަ ބޭފުޅެކެވެ. މިހިނގާ ދައުރުގައި ހއ އަތޮޅު ކައުންސިލްގެ ނައިބު ރައީސްކަން ކުރައްވަމުންއަންނަ އިބްރާހިމް ރަޝީދު އެގޮނޑިއަށް އިންތިހަބުމިވީ ތިންވަނަ ދައުރަކަށެވެ. 2014 ވަނަ އަހަރުގެ ލޯކަލް ކައުންސިލް އިންތިހާބުގައި އިބްރާހިމް ރާޝީދަށް ލިބުނީ 1215 ވޯޓެވެ. ނަމަވެސް މިހާތަނަށް ދައްކާ ވަގުތީ ނަތީޖައިން އެބޭފުޅާވަނީ 2014 ވަނައަހަރަށްވުރެ އިތުރަށް 19 ވޯޓް ހޯއްދަވާފައެވެ.\n2014 ވަނައަހަރުގެ ލޯކަލް ކައުންސިލް އިންތިހާބުގައި ހޯރަފުށީ ދާއިރާއިން އަތޮޅުކައުންސިލަށް އިންތިހާބުވެފައިވަނީ އެމްޑީއޭގެ ކައުންސިލަރަކާއި އެމްޑީޕީގެ ކައުންސިލަރެކެވެ. ރައްޔިތުންގެ މަޖިލީހުގެ ހޯރަފުށީ ދާއިރާ ތަމްސީލް ކުރައްވަމުން ގެންދަވަނީ އެމްޑީއޭގެ މުހައްމަދު އިސްމާއީލްކަން ފާހަގަކޮށްލެވެއެވެ.\nއިހަވަންދޫ ދާއިރާގެ ވަގުތީ ނަތީޖާއިން ދައްކާގޮތުން އެދާއިރާގެ އަތޮޅުކައުންސިލް ގޮނޑި ދިފާއުކޮށްފައިވަނީ އެމްޑީޕީގެ ކެނޑިޑޭޓް އަބުދުﷲ ހުސައިންއެވެ. އަބުދުﷲ ހުސައިން 1616 ވޯޓް ހޯއްދަވާފައިވާއިރު އޭނާއާ ވާދަކުރި މުހައްމަދު އަރީބަށް ލިބިލައްވާފައިވަނީ 898 ވޯޓެވެ. އަބުދުﷲ ހުސައިނަކީ 2011 ވަނައަހަރުން ފެށިގެން އިހަވަންދޫ އަތޮޅުކައުންސިލް ގޮނޑި ދިފާއުކުރައްވަމުން އަންނަ ބޭފުޅެކެވެ. މިއީ އެބޭފުޅާ އެގޮނޑިއަށް އިންތިހާބުވި ތިންވަނަ ފަހަރެވެ. 2014 ވަނަ އަހަރުގެ ލޯކަލް ކައުންސިލް އިންތިހާބުގައި އަބުދުﷲ ހުސައިންއަށް ލިބުނީ 1309 ވޯޓެވެ. ނަމަވެސް މިހާތަނަށް ދައްކާ ވަގުތީ ނަތީޖައިން އެބޭފުޅާވަނީ 2014 ވަނައަހަރަށްވުރެ އިތުރަށް 307 ވޯޓް ހޯއްދަވާފައެވެ.\n2014 ވަނައަހަރުގެ ލޯކަލް ކައުންސިލް އިންތިހާބުގައި އިހަވަންދޫ ދާއިރާއިން އަތޮޅުކައުންސިލަށް އިންތިހާބުވެފައިވަނީ އެމްޑާޕީގެ ދެކައުންސިލަރެކެވެ. ރައްޔިތުންގެ މަޖިލީހުގެ އިހަވަންދޫ ދާއިރާ ތަމްސީލް ކުރައްވަމުން ގެންދަވަނީ ޕީޕީއެމްގެ އެމްޕީ މުހައްމަދު އަބުދުﷲ ކަން ފަހަގަކުރެވެއެވެ.\nބާރަށު ދާއިރާގެ ވަގުތީ ނަތީޖާއިން ދައްކާގޮތުން އެދާއިރާގެ އަތޮޅުކައުންސިލް ގޮނޑި ދިފާއުކޮށްފައިވަނީ އެމްޑީޕީގެ ކެނޑިޑޭޓް އަލީ ޝަމީމެވެ. އަލީ ޝަމީމް 1230 ވޯޓް ހޯއްދަވާފައިވާއިރު އޭނާއާ ވާދަކުރި ހުސައިން ނަސީރަށް ލިބިލައްވާފައިވަނީ 1098 ވޯޓެވެ. އަލީ ޝަމީމް ފުރަތަމަ ބާރަށު ދާއިރަގެ ގޮނޑިއަށް އިންތިހާބުވީ 2014 ވަނަ އަހަރުއެވެ. ވީމާ މިއީ އެބޭފުޅާ އެގޮނޑިއަށް އިންތިހާބުވި ދެވަނަ ފަހަރެވެ. 2014 ވަނަ އަހަރުގެ ލޯކަލް ކައުންސިލް އިންތިހާބުގައި އަލީ ޝަމީމަށް ލިބުނީ 1209 ވޯޓެވެ. ނަމަވެސް މިހާތަނަށް ދައްކާ ވަގުތީ ނަތީޖައިން އެބޭފުޅާވަނީ 2014 ވަނައަހަރަށްވުރެ އިތުރަށް 21 ވޯޓް ހޯއްދަވާފައެވެ.\n2014 ވަނައަހަރުގެ ލޯކަލް ކައުންސިލް އިންތިހާބުގައި ބާރަށު ދާއިރާއިން އަތޮޅުކައުންސިލަށް އިންތިހާބުވެފައިވަނީ އެމްޑާޕީގެ ކައުންސިލަރަކާއި ޕީޕީއެމްގެ ކައުންސިލަރެކެވެ. ރައްޔިތުންގެ މަޖިލީހުގެ ބާރަށު ދާއިރާ ތަމްސީލް ކުރައްވަމުން ގެންދަވަނީ ޕީޕީއެމްގެ އެމްޕީ އިބްރާހިމް ސުޖާއުކަން ފަހަގަކުރެވެއެވެ.\nމިފަހަރުގެ އިންތިހާބުން ނާކާމިޔާބުވި ހުސައިން ނަސީރަކީ ބާރަށު ދާއިރަގެ ގޮނޑިއަށް 2011 އަދި 2014 ވަނައަހަރުވެސް އިންތިހާބުވެފައިވާ ބޭފުޅެއްކަން ފަހަގަކުރެވެއެވެ.\nދިއްދޫ ދާއިރާގެ ވަގުތީ ނަތީޖާއިން ދައްކާގޮތުން އެދާއިރާގެ އަތޮޅުކައުންސިލް ގޮނޑި ކާމިޔާބު ކޮށްފައިވަނީ އެމްޑީޕީގެ ކެނޑިޑޭޓް އަބުދުﷲ ސިރާޖްއެވެ. އަބުދުﷲ ސިރާޖަށް 1153 ވޯޓް ހޯއްދަވާފައިވާއިރު އޭނާއާ ވާދަކުރި އަޙުމަދު ޢަބްދުލްޤައްޔޫމަށް ލިބިލައްވާފައިވަނީ 788 ވޯޓެވެ. މިއީ އަބުދުﷲ ސިރާޖް ހއ އަތޮޅުކައުންސިލްގެ ގޮނޑިޔަކަށް އިންތިހާބުވި ފުރަތަމަ ފަހަރެވެ.\n2014 ވަނައަހަރުގެ ލޯކަލް ކައުންސިލް އިންތިހާބުގައި ދިއްދޫ ދާއިރާއިން އަތޮޅުކައުންސިލަށް އިންތިހާބުވެފައިވަނީ ޕީޕީއެމްގެ ދެ ކައުންސިލަރެކެވެ. ރައްޔިތުންގެ މަޖިލީހުގެ ދިއްދޫ ދާއިރާ ތަމްސީލް ކުރައްވަމުން ގެންދަވަނީ ޕީޕީއެމްގެ އެމްޕީ އަބުދުލްލަތީފް މުހައްމަދުކަން ފަހަގަކުރެވެއެވެ.\nމިފަހަރުގެ އިންތިހާބުން ނާކާމިޔާބުވި އަޙުމަދު ޢަބްދުލްޤައްޔޫމަކީ ދިއްދޫ ދާއިރަގެ ގޮނޑިއަށް 2014 ވަނައަހަރު އިންތިހާބުވި ބޭފުޅެވެ. އެފަހަރު އެބޭފުޅާ އިންތިހާބުވީ 1002 ވޯޓް ހޯއްދަވައިގެންނެވެ.\nކެލާ ދާއިރާގެ ވަގުތީ ނަތީޖާއިން ދައްކާގޮތުން އެދާއިރާގެ އަތޮޅުކައުންސިލް ގޮނޑި ކާމިޔާބު ކޮށްފައިވަނީ ޕީޕީއެމްގެ ކެނޑިޑޭޓް އަބުދުﷲ އިންފާޒްއެވެ. އަބުދުﷲ އިންފާޒަށް 785 ވޯޓް ހޯއްދަވާފައިވާއިރު އޭނާއާ ވާދަކުރި އަޙުމަދު ރިޝްވާނަށް ލިބިލައްވާފައިވަނީ 765 ވޯޓެވެ. މިއީ އަބުދުﷲ އިންފާޒް ހއ އަތޮޅުކައުންސިލްގެ ގޮނޑިޔަކަށް އިންތިހާބުވި ފުރަތަމަ ފަހަރެވެ.\nފާހަގަކުރެވޭ ގޮތުގައި އަބުދުﷲ އިންފާޒަކީ 2014 ވަނައަހަރުގެ ލޯކަލް ކައުންސިލް އިންތިހާބުގައި ކެލާ ރަށުކައުންސިލަށް އެމްޑީޕީ ޓިކެޓްގައި ވާދަކޮށް 488 ވޯޓައިއެކު އިންތިހާބުވެފައިވާ ބޭފުޅެކެވެ. ހިނގަމުންމިދާ ދައުރުގައި ހއ ކެލާ ކައުންސިލްގެ ރައީސަކީވެސް އެބޭފުޅާއެވެ.\n2014 ވަނައަހަރުގެ ލޯކަލް ކައުންސިލް އިންތިހާބުގައި ކެލާ ދާއިރާއިން އަތޮޅުކައުންސިލަށް އިންތިހާބުވެފައިވަނީ ޕީޕީއެމްގެ ކައުންސިލަރަކާއި އެމްޑީޕީގެ ކައުންސިލަރެކެވެ. ރައްޔިތުންގެ މަޖިލީހުގެ ކެލާ ދާއިރާ ތަމްސީލް ކުރައްވަމުން ގެންދަވަނީ ޕީޕީއެމްގެ އެމްޕީ އަލީ އާރިފްއެވެ.\nފާހަގަކުރެވޭ ކަމަކީ ހއ އަތޮޅު ކައުންސިލަށް ހޮވިފައިވާ ގިނަ ބޭފުޅުންނަކީ ކުރިންވެސް އަތޮޅު ކައުންސިލަރުންގެ ގޮތުގައި ހަރަކާތެރިވެފައިވާ ފަރާތްތަކެއް ކަމެވެ. އެގޮތުން ހޯރަފުށީ ދާއިރާއިން އިންތިހާބުވި އިބްރާހިމް ރަޝީދު އާއި އިހަވަންދޫ ދާއިރާއިން އިންތިހާބުވި އަބުދުﷲ ހުސައިން އިންތިހާބުމިވީ ތިންވަނަ ދައުރަކަށެވެ. އަދި ބާރަށު ދާއިރާއިން އިންތިހާބުވި އަލީ ޝަމީމް ހއ އަތޮޅު ކައުންސިލަށް އިންތިހާބުވިމީ ދެވަނަ ދައުރަކަށެވެ. ދިއްދޫ ދާއިރާއިން އިންތިހާބުވި އަބުދުﷲ ސިރާޖް އަދި ކެލާ ދާއިރާއިން އިންތިހާބުވި އަބުދުﷲ އިންފާޒް ހއ އަތޮޅު ކައުންސިލަށް އިންތިހާބުވެފައިމިވަނީ މުޅިން އަލަށެވެ.\nހއ އަތޮޅު ކައުންސިލްގެ ބޮޑު މެޖޯރިޓީއެއް އެމްޑީޕީއަށް ލިބިފައިވާއިރު، ހއ އަތޮޅުގެ ހުރިހާ އިންތިހާބީ ދާއިރާއެއްގެވެސް މަޖިލިސް މެމްބަރުކަން ކުރައްވަމުންގެންދަވަނީ ޕީޕީއެމް އަދި އެމްޑީއޭއަށް ނިސްބަތްވާ ބޭފުޅުންކަން ފާހަގަކުރެވެއެވެ.\n↵ ހއ.އަތޮޅު ކައުންސިލް, ހއ ބާރަށް, ހއ. ހޯރަފުށި, ހއ. ކެލާ, ހއ. އުތީމް, ހއ. ވަށަފަރު, ހއ. މާރަންދޫ, ހއ. މުރައިދޫ, ހއ. މޮޅަދޫ, ހއ. ފިއްލަދޫ, ހއ. ދިއްދޫ, ހއ. ތަކަންދޫ, ހއ. ތުރާކުނު, ހއ.އުލިގަމް, އެމްޑީއޭ އިހަވަންދޫ, އެމްޑީޕީ އިހަވަންދޫ, ޕީޕީއެމް ކޯލީޝަން, ޕީޕީއެމް އިހަވަންދޫ, ލޯކަލް ކައުންސިލް އިންތިހާބު\nއެމް ޑީ އޭ އިހަވަންދޫ އޮފީސް ހުޅުވައިފި\nއެމް ޑީ އޭގެ ހާއްސަ ޖަލްސާއެއް އިހަވަންދޫގައި ބާއްވައިފި\nމުޙައްމަދު އާސިފްވެސް ފަރުދީ ވައުދު ފުއްދަވައިފި!


Jabir Elhuvvi Mask Vee Massala Akah - Vaguthu\nޖާބިރު އެޅުއްވި މާސްކްވީ މައްސަލައަކަށް\nރައްޔިތުންގެ މަޖިލިހުގެ ކާށިދޫ ދާއިރާގެ މެމްބަރު އަދި ދިވެހި ރައްޔިތުންގެ ޕާޓީ (ޑީއާރުޕީ) ގެ ލީޑަރު އަބްދުﷲ ޖާބިރު، މަޖިލިހުގައި އަޅުއްވައިގެން ހުންނެވި މާސްކާ މެދުގައި ބައެއް މެމްބަރުން ހިތްހަމަނުޖެހިވަޑައިގެންފިއެވެ.\nމަޖިލިހުގެ މިއަދުގެ ޖަލްސާގައި ނިޒާމީ މައްސަލައެއް ނަންގަވައި، ކެލާ ދާއިރާގެ އެމްޑީޕީގެ މެމްބަރު އިބްރާހިމް ޝަރީފް ވިދާޅުވީ ޖާބިރު އަޅުއްވާފައި ހުންނެވީ މާސްކެއް ނޫން ކަމަށެވެ. އަދި ކައިރީގައި ތިއްބެވި މެމްބަރުންނަށް ނުރައްކާ އޮތް ކަމަށް އޭނާ ވިދާޅުވިއެވެ.\n"އެއީ ނޭވާ ނޭފަތުން އެބަދޭ. ކައިރީގައި ތިބި އެހެން މެމްބަރުންނަށް ނުރައްކާ އޮތް ކަމަށް ފެންނާތީ ނިޒާމީ މައްސަލައެއްގެ ގޮތުގައި ނެންގެވީ،" ޝަރީފް ވިދާޅުވިއެވެ.\nޝަރީފްގެ ނިޒާމީ ނުކުތާ، މަޖިލިހުގެ ރައީސް އަދި ކުރީގެ ރައީސް މުހައްމަދު ނަޝީދު ވަނީ ބަލައިގެންފައެވެ. އަދި ޖާބިރު ކައިރީގައި އިންނެވި، ހިންނަވަރު ދާއިރާގެ އެމްޑީޕީގެ މެމްބަރު ޖީހާން މަހްމޫދު ދުރަށް ވަޑައިގަތުމަށް ރިޔާސަތުގައި އިންނެވި ނަޝީދު އެންގެވިއެވެ.\nޝަރީފްގެ ނުކުތާ ބަލައިގަންނަ ކަން ފާހަގަ ކުރައްވައި ނަޝީދު ވިދާޅުވީ ހެލްތު ޕްރޮޓެކްޝަން އެޖެންސީ (އެޗްޕީއޭ) ގެ އިރުޝާދަށް ބަލާ އިރު މާސްކް ނާޅައި 15 މިނެޓު ވަންދެން ތިން ފޫޓު ގާތުގައި އިންފެކްޓްވެފައި ހުރި މީހަކު ހުރި ނަމަ، ވާނީ ޕްރައިމަރީ ކޮންޓެކްޓަކަށް ކަމަށެވެ.\nޖާބިރު އަޅުއްވައިގެން ހުންނެވި މާސްކުން ހަމައެކަނި ނިވާވަނީ އޭނާގެ އަނގަމަތި އެކަންޏެވެ.\nޖާބިރު ވިދާޅުވީ އެޗްޕީއޭއަކީ އޭނާ ދަންނަ ތަނެއް ނޫން ކަމަށާއި އެތަނުގެ ޑިރެކްޓަރު ޖެނެރަލް މައިމޫނާ އަބޫބަކުރު ގައުމު ފުނޑާލާފައިވާ ކަމަށެވެ. އެހެންވީމަ މިހެން ހުންނަ ނަންތައް ވެސް "ކުޑަކޮށް" ބަދަލުކޮށްލަން ޖެހޭ ކަމަށް ޖާބިރު ވިދާޅުވިއެވެ.\nޖޫން 23, 2020 11:16\nއެތިބީ މާސްކް ނާޅާ މެމްބަރުންވެސް. ތީ މުހިއްމު ބައެއްނޫން. ހެޔޮ މާސްކް ބޮލުގައި އަޅައިގެންތިއްބަސް. ކީއްކުރަން މާސްކް އަލަނީ އަތްދޮވެގެން ކަރުތެއްމާލައިގެން ތިބޭ\nއޭ އޭނަގެ މާސްކާ ނުބެހޭ މަ ދެރަވަނީ\nޖޫން 23, 2020 12:39\nޖާބިރު އެއްޗެއް އަޅާފަތާ ހުރީ މި ފޮޓޮއިން އެބަފެނޭ ، ނަސީދޫ ކަލޭ ތިކަމުން އިސްތިއުފާ ދީފަ މާލެ ތެރޭ ކޮންމެސް އެހެން ގަނޑެއްގަނެބަލަ.\nޖޫން 23, 2020 13:18\nކަލޭމެން ހޮވީ މާސްކު ވާހަކަ ދައްކަންތަ؟\nޖޫން 23, 2020 13:41\nގަނޑެއް ނުގަނެ މިތަނުން ރައްކާވަންވީ ނޫނީ ކުރިޔައްވުރެ ހިތިކޮއްް ދައްކަވާނީ. ނަތިން ކޮންމެކަމެއްމެއްވެސް މެދުވެރިކުރައްވާނީ ރަނގަޅަށް. ކުރިން ފެނުނު ވަރައްވުރެ ބޮޑު ނުވަނީސް ފިލަން އުޅޭ.\nޖޫން 23, 2020 13:50\nނަޝީދު ވިދާޅުވީ ހެލްތު ޕްރޮޓެކްޝަން އެޖެންސީ (އެޗްޕީއޭ) ގެ އިރުޝާދަށް ބަލާ އިރު މާސްކް ނާޅައި 15 މިނެޓު ވަންދެން ތިން ފޫޓު ގާތުގައި އިންފެކްޓްވެފައި ހުރި މީހަކު ހުރި ނަމަ، ވާނީ ޕްރައިމަރީ ކޮންޓެކްޓަކަށް ކަމަށެވެ ނުފެނުނީތަ ޖާބިރުއަޅާފަހުރިމާސްކު ނޫނީފެނިގެންވައިރަސް މަޖްލިހައްވެއްދީތަ އެހެންވެދޯ ކައިރީގައިންމީހާދުރައްލީ


Barbecue Eh Hedhumun 461 Million Rufiya Ge Joorimanaa Eh Dhahkan Jehihje - Vaguthu\nބައެއް ފަހަރު ކުރެވޭ ވަރަށް ކުޑަކުޑަ ކަމަކުން ވެސް ވަރަށް ބޮޑު ގެއްލުމަކާއި ކުރިމަތިލާން ޖެހިދާނެއެވެ. އިޓަލީ ވިލާތުގެ ދެ ދަރިވަރަކަށް ވެސް މިވަނީ ކުރި ވަރަށް ކުޑަކުޑަ ކަމަކުން ބޮޑު ގެއްލުމެއް ކުރިމަތިވެފައެވެ.\nމިދިޔަ އަހަރުގެ ޑިސެމްބަރ މަހު ފަހުކޮޅު އުމުރުން 22 އަހަރުގެ ދެ ދަރިވަރުން އިޓަލީގެ ކޮމޯ ކޯރުގެ އައްސޭރި ފަށުގައި ބާބަކިއުއެއް ހަދަން އަލިފާން ރޯކުރިއެވެ. އެތަނުގައި ރަހުމަތްތެރިންގެ ގްރޫޕެއް ތިބި ނަމަވެސް އަލިފާން ރޯކުރީ، އަދި ބާބަކިއު ހެދުމުގައި އުޅުނީ މި ދެ ދަރިވަރުންނެވެ.\nބާބަކިއު ހަދަން ރޯކުރި އަލިފާން ކުއްލިއަކަށް ފެތުރި ބޮޑު އަލިފާންގަނޑަކަށް ބަދަލު ވިއެވެ. އަލިފާން ނިއްވާލަން ކުރިމަސައްކަތުން އެދެވޭ ނަތީޖާ ނުލިބި އިތުރަށް އަލިފާން ފެތުރެން ފެށިއެވެ. މުޅި އެސަރަހައްދުގެ ޖަންގަށްޔަށް އަލިފާންގަނޑު ފެތުރި 2471 އޭކަރުގެ ސަރަހައްދެއް އަނދާ އަޅިއަށް ވެގެން ދިޔައެވެ.\nއަލިފާނުގެ ސަބަބުން އެތައް އިމާރާތެއް ވެސް ސުންނާފަތިވެ، އެތައް ޖަނަވާރެއް ވެސް މަރުވިއެވެ.\nދެ ދަރިވަރުންގެ އިހުމާލުން އަލިފާން ރޯވުމުން ސަރަހައްދީ ސަރުކާރުން ވަނީ ގެއްލުމުގެ ބަދަލު ހޯދަން ސަރަހައްދީ ސަރުކާރުން ވަނީ ދައުވާ އުފުލާފައެވެ.\nމައްސަލަ ބެލުމަށް ފަހު ކޯޓުން ނިންމީ ދެ ދަރިވަރުންގެ އިހުމާލު މިހާދިސާގައި އެބައޮތް ކަމަށެވެ. އެހެންކަމުން އެ ދެ ދަރިވަރުން 27 މިލިއަން ޔޫރޯ (461 މިލިއަން ރުފިޔާ) އިން ޖޫރިމަނާ ކުރާކަމަށް ޙުކުމުގައި ވެއެވެ.\nދެ ދަރިވަރުންނަކީ މިވަރުގެ ބޮޑު ޖޫރިމަނާއެއް ދެއްކޭ ވަރުގެ ގާބިލް ކަން ހުރި ދެދަރިވަރުން ކަން އަދި މީޑިއާތަކަށް ކަށަވަރު ކުރެވިފައެއް ނުވެއެވެ. ޖޫރިމަނާ އާއި ބެހޭ ގޮތުން އެމީހުންގެ ވަކީލު އަދި އެއްވެސް އެއްޗެއް ނުބުނެއެވެ. މި މައްސަލަ އިސްތިއުނާފު ކުރަން ދެ ދަރިވަރުންނަށް ތިން ހަފްތާގެ މުހުލަތެއް ލިބޭނެއެވެ.


REPORT: Raajje gennan mi ulhenee kon vaccine eh?\nރާއްޖެ ގެންނަން މި އުޅެނީ ކޮން ވެކްސިނެއް؟\n20 ޖެނުއަރީ 2021 - 12:25:29\nއިނގިރޭސިވިލާތުގެ އޮކްސްފޯޑް ޔުނިވާސިޓީ އާއި ސިންގަޕޫރުގެ އެސްޓްރަޒެނެކާ ކުންފުނިން އުފެއްދި ކޮވިޑް-19 ވެކްސިން މިހާރު ދަނީ ދުނިޔޭގެ ގައުމުތަކުގައި ބޭނުންކުރަމުންނެވެ. މި ވެކްސިން ބޭނުންކުރުމުގެ ހުއްދަ ރާއްޖެއިން ވެސް ދީފައިވާއިރު، މިއަދުގެ ވަގުތެއްގައި ވެކްސިންގެ 100،000 ޑޯޒްގެ ފުރަތަމަ ޝިޕްމަންޓް އިންޑިއާގެ ހިލޭ އެހީގެ ގޮތުގައި ރާއްޖެއަށް އަންނާނެ އެވެ.\nމި ވެކްސިން މިއަދު ރާއްޖެއާ ހަމައަށް އަންނައިރު، މިކަމާ ގުޅޭ މާ ގިނަ މައުލޫމާތެއް ކަމާ ބެހޭ ފަރާތްތަކުން އާއްމުކޮށްފައެއް ނުވެ އެވެ. ނަމަވެސް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ބުނެފައިވަނީ ރާއްޖޭގައި ބޭނުންކުރާނީ ފުޑް އެންޑް ޑްރަގް އޮތޯރިޓީގެ ހުއްދަ ލިބިފައިވާ އަދި ދުނިޔޭގެ ސިއްހަތު ޖަމިއްޔާގެ މިންގަނޑުތަކަށް ވެސް ފެތޭ ވެކްސިންތަކެއް ކަމަށެވެ.\nރާއްޖޭގެ މުޅި އާބާދީއަށް ބޭނުންވާ މިންވަރަށް ވެކްސިން ގަތުމަށް ނިންމާފައިވާއިރު ރާއްޖެއިން ގަންނަ ވެކްސިނަކީ މި ވަގުތު ތައްޔާރުކޮށްފައިވާ ވެކްސިންތަކުގެ ތެރެއިން އެންމެ އެކަށޭނެ އަދި ރައްކާކުރުމަށް އެންމެ ފަހި ވެކްސިން ކަމުގައި ދުނިޔޭގެ ގިނަ ގައުމުތަކުން ވެސް ފާހަގަކުރާ ކަމަށް ސަރުކާރުން ވަނީ ބުނެފަ އެވެ. އެ ވެކްސިނަކީ މިއަދު އިންޑިއާ މެދުވެރިކޮށް ލިބޭ "ކޮވިޝީލްޑް" ވެކްސިނެވެ.\nއޮކްސްފޯޑް ވެކްސިނަކީ ކޮބާ އަދި އޭތި މަސައްކަތް ކުރަނީ ކިހިނެއް؟\nމި ވެކްސިން އުފައްދާފައިވަނީ ރާމާމަކުނުގެ ހަށިގަނޑުން ނަގާފައިވާ އާދައިގެ ރޯގާގެ ވައިރަސް (އެޑީނޯވައިރަސް)ގެ ބަލިކަށި ވާޝަންއެއް ބޭނުންކޮށްގެންނެވެ. އެ ވައިރަސް ބަދަލުކޮށްފައިވަނީ ކޮރޯނާވައިރަސްއާ ވައްތަރު ކުރުމަށެވެ. ނަމަވެސް މޮޑިފައިކޮށްފައިވާ މި ވައިރަހުން ބައްޔެއް ނުޖެހޭނެ އެވެ.\nމީހެއްގެ ގަޔަށް މި ވެކްސިން ޖެހުމުން، އޭތި ހަށިގަނޑަށް ބާރު އަޅަނީ އެންޓިބޮޑީޒް އުފެއްދުމަށެވެ. އަދި މި އެންޓިބޮޑީޒްގެ ހަމައެކަނި މަސައްތަކީ ކޮރޯނާވައިރަސް އިންފެކްޝަނަށް ހަމަލާ ދިނުމެވެ.\nދިރާސާތަކުން ދައްކާ ގޮތުގައި މި ވެކްސިނަކީ ކޮވިޑް-19 އާ ދެކޮޅަށް އެންމެ ކާމިޔާބު އެއް ވެކްސިނެވެ.\nފައިޒާގެ ކޮވިޑް ވެކްސިނާ ހިލާފަށް މި ވެކްސިން އާދައިގެ ފްރިޖެއްގައި ވެސް ރައްކާކުރެވޭނެ އެވެ. އެހެންކަމުން މި ވެކްސިން ރައްކާކޮށް، އެއް ތަނުން އަނެއް ތަނަށް އުފުލުމަށް ފަސޭހަ އެވެ.\nމި ވެކްސިން އެހާ އަވަހަށް އުފެއްދުނީ ކިހިނެއް؟\n2020 ވަނަ އަހަރު އައުމުގެ ކުރިން ވެސް އޮކްސްފޯޑް ޔުނިވާސިޓީގެ ސައިންޓިސްޓުން ތިބީ ތަފާތު އެކި ބަލިތަކާ ދެކޮޅަށް މަސައްކަތް ކުރާނެ ވެކްސިނެއް އުފެއްދުމުގެ މަސައްކަތުގަ އެވެ. އެހެންކަމުން އެފަދަ ވެކްސިނެއް އުފެއްދުމަށް ބޭނުންވާ ވަރަށް ބޮޑު މަސައްކަތް އޮތީ ކޮވިޑް ދުނިޔެއަށް ފެތުރުނު އިރުވެސް ނިމިފަ އެވެ.\nވެކްސިނެއް ތަހުލީލު ކުރުމުގެ ހުރިހާ މަރުހަލާއަކުން މި ވެކްސިން ވަނީ ފާސްވެފަ އެވެ. ނަމަވެސް ތަހުލީލު މަރުހަލާތަކުގެ ސްޕީޑް އަވަސްކޮށްފައި ވެއެވެ. އަދި އެއް މަރުހަލާ ނިމުމުގެ ކުރިން ޖެހިގެން އޮތް މަރުހަލާ ކުރިއަށް ގެންދިޔުމުން އަވަހަށް ޓެސްޓުތައް ނިންމާލެވުނެވެ.\nމި ވެކްސިނަށް ހުއްދަ ދެވުނީ ކޮން އިރަކު؟\nއިނގިރޭސިވިލާތުގައި މި ވެކްސިން ބޭނުން ކުރުމުގެ ހުއްދަ ދިނީ ޑިސެމްބަރު 30، 2020 ގައެވެ. އޭގެ ފަސް ދުވަސް ފަހުން ފުރަތަމަ ޑޯޒްތައް ދޭން ފެށި އެވެ.\nމި ސަރަހައްދުން ރާއްޖެ އާއި އިންޑިއާގެ އިތުރުން ބައެއް އެހެން ގައުމުތަކުން ވެސް ވަނީ މި އަހަރުގެ ކުރީކޮޅު މި ވެކްސިން ބޭނުން ކުރުމުގެ ހުއްދަ ދީފަ އެވެ. އިންޑިއާގައި މިހާރު ވެސް ދަނީ މި ވެކްސިންގެ ފުރަތަމަ ޑޯޒް ދެމުންނެވެ.\nމި ވެކްސިން ކާމިޔާބުތަ؟\nތަހުލީލުތަކުން ދައްކާ ގޮތުގައި މި ވެކްސިން ދީފައިވާ ހުރިހާ އުމުރުފުރައެއްގެ މީހުންނަށް ވެސް މި ކާމިޔާބެވެ. މީގެ ސަބަބުން ހަށިގަނޑުގައި އެންޓިބޮޑީޒް އުފައްދާ ކޮވިޑާ ދެކޮޅަށް މަސައްކަތް ކުރެ އެވެ. އޭގެ ތެރޭގައި އުމުރުން 55 އަހަރުން މަތީގެ މީހުން ވެސް ހިމެނެ އެވެ.\nތަހުލީލުގެ މަރުހަލާގައި ޑޯޒްތައް ޓެސްޓު ކުރީ އެކި މިންވަރަށެވެ. އެގޮތުން ބައެއް ބައިވެރިންނަށް ދެ ފުލް ޑޯޒް ދިން އިރު، އެހެން ބައިވެރިންނަށް ދިނީ އެއް ފުލް ޑޯޒާއި ބައި ޑޯޒެވެ.\nމީގެ ދެ ފުލް ޑޯޒަށް ހުއްދަ ދިނީ އެގޮތަށް މި ވެކްސިން ބޭނުން ކުރުމުން ކޮވިޑާ ދެކޮޅަށް 62 އިންސައްތަ ކާމިޔާބު ކަމާއެކު މަސައްކަތް ކުރާތީ އެވެ. ނަމަވެސް މި ބައްޔާ ދެކޮޅަށް އުފެއްދި އެހެން ވެކްސިންތައް ފަދައިން މި ވެކްސިނުގެ ސަބަބުން ކޮވިޑް ޖެހުން ހުއްޓޭނެ ކަމެއް އަދި ޔަގީނެއް ނޫނެވެ. އެކަން ޔަގީންވާނީ ވެކްސިން ދޭން ފަށާތާ ދުވަސްކޮޅެއް ފަހުންނެވެ.\nއޮކްސްފޯޑް ވެކްސިންއަކީ ފައިޒާ ވެކްސިންހާ ބާރުގަދަ ވެކްސިނެއްތަ؟\nތަހުލީލުން ދެއްކި ގޮތުގައި ފައިޒާ ވެކްސިންގެ ކާމިޔާބީ ރޭޓަކީ 95 އިންސައްތަ އެވެ. އެކަމަކު ތަހުލީލުތައް ކުރިއަށް ގެންދިޔަ ގޮތް ދެ ވެކްސިނަށް ތަފާތުވުމުން، ނަތީޖާ ތަފާތުވުން އެކަށީގެންވެ އެވެ.\nއިންފްލުއެންޒާއާ ދެކޮޅަށް ދޭ ވެކްސިން މަސައްކަތް ކުރަނީ 50 އިންސައްތައާ ހަމައަށް ކަމަށް ވާއިރު، އޮކްސްފޯޑް ވެކްސިނުގެ 62 އިންސައްތަ ކާމިޔާބުވުމަކީ މިއަށް އިތުބާރު ބޮޑުވާ ސަބަބެކެވެ.\nއޭގެ އިތުރުން އޮކްސްފޯޑް ވެކްސިން ޖެހި މީހުންގެ ތެރެއިން އެއްވެސް މީހަކު އެޑްމިޓު ކުރަން ޖެހިފައެއް ނުވެ އެވެ. އަދި ބަލި ހާލަތު ސީރިއަސް ނުވެ އެވެ.\nމި ވެކްސިނުން ކޮވިޑާ ދެކޮޅަށް ރައްކާތެރިކޮށްދޭނީ ކިހާ ދުވަހަކަށް؟\nކޮވިޑާ ދެކޮޅަށް އުފައްދާ އެހެން ވެކްސިންތައް ފަދައިން މި ސުވާލުގެ ޖަވާބު ވެސް އަދި ހޯދިފައެއް ނުވެ އެވެ. ނަމަވެސް ބޮޑަށް ބެލެވޭ ގޮތުގައި ފްލޫ ޝޮޓް ޖަހާ ގޮތަށް އަހަރަކު އެއް ފަހަރު މި ވެކްސިން ޖަހަން ޖެހުން އެކަށީގެންވެ އެވެ.\nނޯޓު: މި ރިޕޯޓުގައި ހިމެނޭ މައުލޫމާތު ބިނާވަނީ ބީބީސީގައިވާ ލިޔުމެއްގެ މައްޗަށެވެ.


ދިވެހި ::الروم - އައްރޫމް\n﴿٢﴾ غُلِبَتِ الرُّومُ ا ل م (މި އަކުރުތަކުގެ مراد ދެނެވޮޑިގެންވަނީ اللَّه އެވެ.)\n﴿٣﴾ فِي أَدْنَى الْأَرْضِ وَهُم مِّن بَعْدِ غَلَبِهِمْ سَيَغْلِبُونَ ا ل م (މި އަކުރުތަކުގެ مراد ދެނެވޮޑިގެންވަނީ اللَّه އެވެ.)\n﴿٤﴾ فِي بِضْعِ سِنِينَ ۗ لِلَّهِ الْأَمْرُ مِن قَبْلُ وَمِن بَعْدُ ۚ وَيَوْمَئِذٍ يَفْرَحُ الْمُؤْمِنُونَ (عربى ންނާ) އެންމެ ކައިރި ބިމުގައި (فارسى ންގެ އަތުން) رومى ން ބަލިވެއްޖައޫއެވެ. އަދި އެއުރެން ބަލިވުމުގެ ފަހަށް، މަދު އަހަރުކޮޅެއްގެ ތެރޭގައި ކާމިޔާބު ހޯދާނެތެވެ. (އެބަހީ: فارسى ންގެ މައްޗަށެވެ.) އޭގެކުރިންވެސް އަދި އޭގެފަހުންވެސް ހުރިހާކަމެއް މިލްކުވެގެންވަނީ، اللَّه އަށެވެ. އަދި އެދުވަހުން مؤمن ން އުފާކުރާނެތެވެ.\n﴿٥﴾ بِنَصْرِ اللَّهِ ۚ يَنصُرُ مَن يَشَاءُ ۖ وَهُوَ الْعَزِيزُ الرَّحِيمُ (އެއީ) اللَّه ގެ نصر ންނެވެ. އެކަލާނގެ އިރާދަކުރައްވާ ބަޔަކަށް نصر ދެއްވަތެވެ. އަދި އެކަލާނގެއީ، عزيز ވަންތަ، رحيم ވަންތަ ރަސްކަލާނގެއެވެ.\n﴿٦﴾ وَعْدَ اللَّهِ ۖ لَا يُخْلِفُ اللَّهُ وَعْدَهُ وَلَٰكِنَّ أَكْثَرَ النَّاسِ لَا يَعْلَمُونَ اللَّه ގެ وعد ފުޅެވެ. اللَّه، އެކަލާނގެ وعد އާ خلاف ވެ ވޮޑިއެއް ނުގަންނަވަތެވެ. އެހެނެއްކަމަކު، މީސްތަކުންކުރެ ގިނަމީހުން (އެކަމެއް) ނުދަނެތެވެ.\n﴿٧﴾ يَعْلَمُونَ ظَاهِرًا مِّنَ الْحَيَاةِ الدُّنْيَا وَهُمْ عَنِ الْآخِرَةِ هُمْ غَافِلُونَ ދުނިޔޭގެ ދިރިއުޅުމުން އެއުރެންނަށް އެނގެނީ ބޭރުފުށުގެ ކަންތަކެވެ. އަދި އެއުރެންވަނީ، آخرة ދުވަހާމެދު غافل ވެގެންވާ ބަޔަކު ކަމުގައެވެ.\n﴿٨﴾ أَوَلَمْ يَتَفَكَّرُوا فِي أَنفُسِهِم ۗ مَّا خَلَقَ اللَّهُ السَّمَاوَاتِ وَالْأَرْضَ وَمَا بَيْنَهُمَا إِلَّا بِالْحَقِّ وَأَجَلٍ مُّسَمًّى ۗ وَإِنَّ كَثِيرًا مِّنَ النَّاسِ بِلِقَاءِ رَبِّهِمْ لَكَافِرُونَ އަދި އެއުރެން، އެއުރެންގެ އަމިއްލަ نفس ތަކާމެދު ފިކުރެއް ނުކުރޭހެއްޔެވެ؟ حق ގޮތުގައި، އަދި ކަނޑައެޅިގެންވާ أجل އަކަށް މެނުވީ އުޑުތަކާއި، ބިމާއި، އެދެމެދުގައިވާހާ ތަކެއްޗެއް اللَّه ނަހައްދަވަތެވެ. އަދި ހަމަކަށަވަރުން، މީސްތަކުންގެ ތެރެއިން ގިނަމީހުން، އެއުރެންގެ ވެރިރަސްކަލާނގެއާ ބައްދަލުވާނޭކަމަށްވަނީ كافر ވެގެންކަން ކަށަވަރެވެ.\n﴿٩﴾ أَوَلَمْ يَسِيرُوا فِي الْأَرْضِ فَيَنظُرُوا كَيْفَ كَانَ عَاقِبَةُ الَّذِينَ مِن قَبْلِهِمْ ۚ كَانُوا أَشَدَّ مِنْهُمْ قُوَّةً وَأَثَارُوا الْأَرْضَ وَعَمَرُوهَا أَكْثَرَ مِمَّا عَمَرُوهَا وَجَاءَتْهُمْ رُسُلُهُم بِالْبَيِّنَاتِ ۖ فَمَا كَانَ اللَّهُ لِيَظْلِمَهُمْ وَلَٰكِن كَانُوا أَنفُسَهُمْ يَظْلِمُونَ އަދި ބިމުގައި ދަތުރުފަތުރުކޮށް، އެއުރެންގެ ކުރިން އުޅުނު މީހުންގެ ނިމުންވީ ކޮންފަދައަކުންކަން ފަހެ، އެއުރެން ނުބަލަނީހެއްޔެވެ؟ އެއުރެންނަށްވުރެ ބާރުގަދަ ބަޔަކު ކަމުގައި، އެއުރެން (އެބަހީ: ކުރިން އުޅުނު މީހުން) ވިއެވެ. އަދި އެއުރެން ބިންގަނޑު (ދަނޑުގޮވާން ކުރުމަށާއި، معدن ތައް ނެރުމަށް) ތައްޔާރުކުރޫއެވެ. އަދި (مكة ގެ مشرك ން) އެ ބިން އާބާދުކުރި ވަރަށްވުރެ ބޮޑަށް، އެއުރެން އެ ބިން އާބާދުކުރޫއެވެ. އަދި އެއުރެންގެ رسول ން، ފާޅުވެގެންވާ معجزات ތަކާއިގެން، އެއުރެންގެ ގާތަށް ވަޑައިގަތެވެ. ފަހެ، اللَّه، އެއުރެންނަށް އަނިޔާކުރައްވާ ކަމުގައެއް ނުވެތެވެ. އެހެނެއްކަމަކު، އެއުރެން، އެއުރެންގެ އަމިއްލަ نفس ތަކަށް އަނިޔާކުރާކަމުގައި ވިއެވެ.\n﴿١٠﴾ ثُمَّ كَانَ عَاقِبَةَ الَّذِينَ أَسَاءُوا السُّوأَىٰ أَن كَذَّبُوا بِآيَاتِ اللَّهِ وَكَانُوا بِهَا يَسْتَهْزِئُونَ ދެން ނުބައިކޮށް ކަންތައްކުރި މީހުންގެ ނިމުންވީ (އެއުރެންނަށް ލިބުނު) އެންމެ ނުބައި ޖަޒާއަށެވެ. އެއީ އެއުރެން اللَّه ގެ آية ތައް ދޮގުކޮށް، އެ آية ތަކަށް ފުރައްސާރަކޮށް އުޅުނު ބަޔަކު ކަމުގައިވީތީއެވެ.\n﴿١١﴾ اللَّهُ يَبْدَأُ الْخَلْقَ ثُمَّ يُعِيدُهُ ثُمَّ إِلَيْهِ تُرْجَعُونَ (ނެތުމުގެތެރެއިން) خلق ތަކުން އަލަށް އުފައްދަވައި، ދެން އަލުން އެ إعادة ކުރައްވަނީ اللَّه އެވެ. ދެން ތިޔަބައިމީހުން رجوع ކުރައްވާހުށީ އެކަލާނގެ حضرة އަށެވެ.\n﴿١٢﴾ وَيَوْمَ تَقُومُ السَّاعَةُ يُبْلِسُ الْمُجْرِمُونَ އަދި قيامة ދުވަސް އަންނަހިނދު، ކުށްވެރިންގެ އުންމީދު ކެނޑިދެއެވެ.\n﴿١٣﴾ وَلَمْ يَكُن لَّهُم مِّن شُرَكَائِهِمْ شُفَعَاءُ وَكَانُوا بِشُرَكَائِهِمْ كَافِرِينَ (اللَّه ފިޔަވައި) އެއުރެން އަޅުކަންކޮށް شريك ކޮށް އުޅުނު އެއްވެސް ފަރާތެއް އެއީ، އެއުރެންނާމެދު شفاعة ތެރިވާ ބަޔަކު ކަމުގައި ނުވިއެވެ. އަދި އެއުރެން އަޅުކަންކޮށް شريك ކޮށް އުޅުނު ފަރާތްތަކުގެ ސަބަބުން އެއުރެންވީ كافر ން ކަމުގައެވެ.\n﴿١٤﴾ وَيَوْمَ تَقُومُ السَّاعَةُ يَوْمَئِذٍ يَتَفَرَّقُونَ قيامة ވާ ދުވަހު އެއުރެން (އެބަހީ: މީސްތަކުން) އެދުވަހުން ދެބަޔަކަށް ބައިވެގެން ދާނެތެވެ.\n﴿١٥﴾ فَأَمَّا الَّذِينَ آمَنُوا وَعَمِلُوا الصَّالِحَاتِ فَهُمْ فِي رَوْضَةٍ يُحْبَرُونَ ފަހެ، إيمان ވެ، صالح عمل ތައް ކުޅަމީހުން ދަންނާށެވެ! ފަހެ، އެއުރެންވާހުށީ، އުފާވެ، نعمة ލިބޭ حال، (ސުވަރުގޭގެ) ބަގީޗާއެއްގައެވެ.\n﴿١٦﴾ وَأَمَّا الَّذِينَ كَفَرُوا وَكَذَّبُوا بِآيَاتِنَا وَلِقَاءِ الْآخِرَةِ فَأُولَٰئِكَ فِي الْعَذَابِ مُحْضَرُونَ އަދި كافر ވެ ތިމަންރަސްކަލާނގެ آية ތަކާއި، آخرة އާ ބައްދަލުވާނޭކަން ދޮގުކުޅަ މީހުން ދަންނާށެވެ! ފަހެ، އެއުރެންވާހުށީ عذاب ގެ ތެރެޔަށް حاضر ކުރައްވާފައެވެ.\n﴿١٧﴾ فَسُبْحَانَ اللَّهِ حِينَ تُمْسُونَ وَحِينَ تُصْبِحُونَ ފަހެ، ތިޔަބައިމީހުން ރޭގަނޑުގެ ތެރެޔަށް ވަންނަހިނދުގައްޔާއި، ފަތިހުގެ ތެރެޔަށް ތިޔަބައިމީހުން ވަންނަހިނދު، اللَّه އަށް تسبيح ކިޔައި ނަމާދުކުރާށެވެ!\n﴿١٨﴾ وَلَهُ الْحَمْدُ فِي السَّمَاوَاتِ وَالْأَرْضِ وَعَشِيًّا وَحِينَ تُظْهِرُونَ އުޑުތަކާއި، ބިމުގައި އެންމެހާ تعريف އާއި ثناء މިލްކުވެގެންވަނީ އެކަލާނގެއަށެވެ. އަދި އަނދިރިވަމުން އަންނަ ވަގުތުގައްޔާއި، ތިޔަބައިމީހުން މެންދުރުގެ ތެރެއަށް ވަންނަހިނދުގައި (اللَّه އަށް ތިޔަބައިމީހުން تسبيح ކިޔައި ނަމާދުކުރާށެވެ!)\n﴿١٩﴾ يُخْرِجُ الْحَيَّ مِنَ الْمَيِّتِ وَيُخْرِجُ الْمَيِّتَ مِنَ الْحَيِّ وَيُحْيِي الْأَرْضَ بَعْدَ مَوْتِهَا ۚ وَكَذَٰلِكَ تُخْرَجُونَ މަރުވެފައިވާ ތަކެތިން ދިރޭ ތަކެތި އެކަލާނގެ ނެރުއްވަތެވެ. އަދި ދިރޭ ތަކެތިން މަރުވެފައިވާ ތަކެތި ނެރުއްވަތެވެ. އަދި ބިން މަރުވެ އޮތުމަށްފަހު އެ ބިން ދިރުއްވަތެވެ. އަދި ތިޔަބައިމީހުން (قيامة ދުވަހުން) ނެރުއްވާހުށީވެސް ހަމައެފަދައިންނެވެ.\n﴿٢٠﴾ وَمِنْ آيَاتِهِ أَنْ خَلَقَكُم مِّن تُرَابٍ ثُمَّ إِذَا أَنتُم بَشَرٌ تَنتَشِرُونَ އަދި އެކަލާނގެ ތިޔަބައިމީހުން ވެލީން އުފެއްދެވުންވަނީ، އެކަލާނގެ ކުޅަދުންވަންތަކަމުގެ ހެކިތަކުގެ ތެރެއިންނެވެ. ދެން އެހިނދު، ތިޔަބައިމީހުން އިންސާނުންގެ ގޮތުގައި (ބިމުގައި) ފެތުރިގެންވަމުއެވެ.\n﴿٢١﴾ وَمِنْ آيَاتِهِ أَنْ خَلَقَ لَكُم مِّنْ أَنفُسِكُمْ أَزْوَاجًا لِّتَسْكُنُوا إِلَيْهَا وَجَعَلَ بَيْنَكُم مَّوَدَّةً وَرَحْمَةً ۚ إِنَّ فِي ذَٰلِكَ لَآيَاتٍ لِّقَوْمٍ يَتَفَكَّرُونَ ތިޔަބައިމީހުންނަށްޓަކައި ހަމަތިޔަބައިމީހުންގެ نفس ތަކުން އަނބިން ހެއްދެވިކަމީ، އެކަލާނގެ ކުޅަދުންވަންތަކަމުގެ ހެކިތަކުގެ ތެރެއިންވާ ކަމެކެވެ. އެއީ ތިޔަބައިމީހުން އެކަނބަލުންގެ ފަރާތުން ހަމަހިމޭންކަން ލިބިގަތުމަށްޓަކައެވެ. އަދި އެކަލާނގެ ތިޔަބައިމީހުންގެ މެދުގައި ލޯތްބާއި، އޯގާވެރިކަން ލެއްވިއެވެ. ހަމަކަށަވަރުން، ފިކުރު ހިންގާ ބަޔަކަށް އެކަމުގައި ހެކިތަކެއްވާކަން ކަށަވަރެވެ.\n﴿٢٢﴾ وَمِنْ آيَاتِهِ خَلْقُ السَّمَاوَاتِ وَالْأَرْضِ وَاخْتِلَافُ أَلْسِنَتِكُمْ وَأَلْوَانِكُمْ ۚ إِنَّ فِي ذَٰلِكَ لَآيَاتٍ لِّلْعَالِمِينَ އުޑުތަކާއި ބިން ހެއްދެވުމާއި، ތިޔަބައިމީހުންގެ ދޫތަކާއި (އެބަހީ: ބަސްތަކާއި) ކުލަތައް ތަފާތުވެފައިވާކަމީ، އެކަލާނގެ ކުޅަދުންވަންތަކަމުގެ ހެކިތަކުގެ ތެރެއިންވާ ކަމެކެވެ. ހަމަކަށަވަރުން، އެކަމުގައި (އެފަދަ ކަންތައް) ދަންނަމީހުންނަށް ހެކިތަކެއްވާކަން ކަށަވަރެވެ.\n﴿٢٣﴾ وَمِنْ آيَاتِهِ مَنَامُكُم بِاللَّيْلِ وَالنَّهَارِ وَابْتِغَاؤُكُم مِّن فَضْلِهِ ۚ إِنَّ فِي ذَٰلِكَ لَآيَاتٍ لِّقَوْمٍ يَسْمَعُونَ އަދި ރޭގަނޑާއި ދުވާލުގެ ވަގުތުގައި ތިޔަބައިމީހުން ނިދާ ނިދުމާއި، އެކަލާނގެ فضل ވަންތަކަމުގެ ތެރެއިން އެދި ތިޔަބައިމީހުން މަސައްކަތްކުރުންވަނީ، އެކަލާނގެ ކުޅަދުންވަންތަކަމުގެ ހެކިތަކުގެ ތެރެއިންނެވެ. ހަމަކަށަވަރުން، އެކަމުގައި އަހާ ބަޔަކަށް ހެކިތަކެއްވާކަން ކަށަވަރެވެ.\n﴿٢٤﴾ وَمِنْ آيَاتِهِ يُرِيكُمُ الْبَرْقَ خَوْفًا وَطَمَعًا وَيُنَزِّلُ مِنَ السَّمَاءِ مَاءً فَيُحْيِي بِهِ الْأَرْضَ بَعْدَ مَوْتِهَا ۚ إِنَّ فِي ذَٰلِكَ لَآيَاتٍ لِّقَوْمٍ يَعْقِلُونَ އަދި ތިޔަބައިމީހުންނަށް ބިރުދެއްކެވުމުގެ ގޮތުންނާއި (ވާރެއާމެދު) އެދުންވެރި ކުރެއްވުމުގެ ގޮތުން، ވިދުވަރު ތިޔަބައިމީހުންނަށް ދެއްކެވުމާއި، ބިންގަނޑު މަރުވުމަށްފަހު އުޑުން ފެން ވެއްސަވައި، އެ ފެނުގެ ސަބަބުން އެ ބިން އަލުން ދިރުއްވާކަން ވަނީ، އެކަލާނގެ ކުޅަދުންވަންތަކަމުގެ ހެކިތަކުގެ ތެރެއިންނެވެ. ހަމަކަށަވަރުން، ވިސްނާބަޔަކަށް އެކަމުގައި ހެކިތަކެއްވާކަން ކަށަވަރެވެ.\n﴿٢٥﴾ وَمِنْ آيَاتِهِ أَن تَقُومَ السَّمَاءُ وَالْأَرْضُ بِأَمْرِهِ ۚ ثُمَّ إِذَا دَعَاكُمْ دَعْوَةً مِّنَ الْأَرْضِ إِذَا أَنتُمْ تَخْرُجُونَ އަދި އެކަލާނގެ أمر ފުޅަށް، އުޑާއި ބިން قائم ވެ އޮތުންވަނީ، އެކަލާނގެ ކުޅަދުންވަންތަކަމުގެ ހެކިތަކުގެ ތެރެއިންނެވެ. ދެން ބިމުގެ ތެރެއިން އެކަލާނގެ ތިޔަބައިމީހުންނަށް (ކަށްވަޅުތަކުން ނުކުތުމަށް) ގޮވައިލައްވައިފިނަމަ، އެހިނދު ކުއްލިޔަކަށް ތިޔަބައިމީހުން ނުކުންނާނޫއެވެ.\n﴿٢٦﴾ وَلَهُ مَن فِي السَّمَاوَاتِ وَالْأَرْضِ ۖ كُلٌّ لَّهُ قَانِتُونَ އަދި އުޑުތަކާއި، ބިމުގައިވާހާ ބަޔަކު މިލްކުވެގެންވަނީ، އެކަލާނގެއަށެވެ. އެ އެންމެން އެކަލާނގެއަށް ކިޔަމަންވެގެންވެތެވެ.\n﴿٢٧﴾ وَهُوَ الَّذِي يَبْدَأُ الْخَلْقَ ثُمَّ يُعِيدُهُ وَهُوَ أَهْوَنُ عَلَيْهِ ۚ وَلَهُ الْمَثَلُ الْأَعْلَىٰ فِي السَّمَاوَاتِ وَالْأَرْضِ ۚ وَهُوَ الْعَزِيزُ الْحَكِيمُ އަދި އެކަލާނގެއީ (ނެތުމުގެ ތެރެއިން) خلق ތަކުން އަލަށް އުފައްދަވައި ދެން އަލުން އެ إعادة ކުރައްވާ ރަސްކަލާނގެއެވެ. އެކަމަކީ، އެކަލާނގެއަށް ލުއިފަސޭހަ ކަމެކެވެ. އުޑުތަކާއި ބިމުގައި އެންމެ ފުރިހަމަ مثال ވަނީ އެކަލާނގެއަށެވެ. އަދި އެކަލާނގެއީ، عزيز ވަންތަ، حكيم ވަންތަ ރަސްކަލާނގެއެވެ.\n﴿٢٨﴾ ضَرَبَ لَكُم مَّثَلًا مِّنْ أَنفُسِكُمْ ۖ هَل لَّكُم مِّن مَّا مَلَكَتْ أَيْمَانُكُم مِّن شُرَكَاءَ فِي مَا رَزَقْنَاكُمْ فَأَنتُمْ فِيهِ سَوَاءٌ تَخَافُونَهُمْ كَخِيفَتِكُمْ أَنفُسَكُمْ ۚ كَذَٰلِكَ نُفَصِّلُ الْآيَاتِ لِقَوْمٍ يَعْقِلُونَ އެކަލާނގެ ތިޔަބައިމީހުންގެ نفس ތަކުން ތިޔަބައިމީހުންނަށް مثال އެއް ޖެއްސެވިއެވެ. ތިޔަބައިމީހުންނަށް ތިމަންރަސްކަލާނގެ ދެއްވި ތަކެތީގައި ބައިވެރިވާ ބަޔަކު ތިޔަބައިމީހުންގެ އަޅުންގެ ތެރެއިން ވޭހެއްޔެވެ؟ ފަހެ، ތިޔަބައިމީހުން އެކަމުގައި ހަމަހަމަވެގެންވޭ ހެއްޔެވެ؟ ތިޔަބައިމީހުންގެ އެއްބަޔަކު އަނެއްބަޔަކަށް ބިރުގަންނަ ފަދައިން، އެއުރެންދެކެ ތިޔަބައިމީހުން ބިރުގަންނަމު ހެއްޔެވެ؟ ވިސްނާބަޔަކަށް ތިމަންރަސްކަލާނގެ آية ތައް تفصيل ކޮށްދެއްވަނީ އެފަދައިންނެވެ.\n﴿٢٩﴾ بَلِ اتَّبَعَ الَّذِينَ ظَلَمُوا أَهْوَاءَهُم بِغَيْرِ عِلْمٍ ۖ فَمَن يَهْدِي مَنْ أَضَلَّ اللَّهُ ۖ وَمَا لَهُم مِّن نَّاصِرِينَ އަދި ކިއެއްތަ! އަނިޔާވެރިވީ މީހުން ނުދަނެތިބެ، އެއުރެންގެ އަމިއްލަ އެދުމަށް تبع ވޫއެވެ. ފަހެ اللَّه މަގުފުރައްދަވައިފި މީހަކަށް ތެދުމަގު ދައްކާނީ ކާކުހެއްޔެވެ؟ އަދި އެއުރެންނަށް نصر ދޭނޭ އެއްވެސް ބަޔަކު ނުވެތެވެ.\n﴿٣٠﴾ فَأَقِمْ وَجْهَكَ لِلدِّينِ حَنِيفًا ۚ فِطْرَتَ اللَّهِ الَّتِي فَطَرَ النَّاسَ عَلَيْهَا ۚ لَا تَبْدِيلَ لِخَلْقِ اللَّهِ ۚ ذَٰلِكَ الدِّينُ الْقَيِّمُ وَلَٰكِنَّ أَكْثَرَ النَّاسِ لَا يَعْلَمُونَ ފަހެ، باطل މަގުން އެއްކިބާވެ، حق ގެ މަގަށް تبع ވެގެންވާ حال، ކަލޭގެފާނުގެ މޫނުފުޅު إسلام دين އާ ކުރިމަތި ކުރައްވާށެވެ! އެއީ މީސްތަކުން އެ فطرة އެއްގެ މައްޗަށް އުފެއްދެވި اللَّه ގެ فطرة އެވެ. اللَّه އުފެއްދެވި އުފެއްދެވުމަށް ބަދަލެއް ގެނައުމެއް ނެތެވެ. ސީދާވެގެންވާ دين އަކީ އެއީއެވެ. އެހެނެއްކަމަކު، މީސްތަކުންކުރެ ގިނަމީހުން (އެކަމެއް) ނުދަނެތެވެ.\n﴿٣١﴾ ۞ مُنِيبِينَ إِلَيْهِ وَاتَّقُوهُ وَأَقِيمُوا الصَّلَاةَ وَلَا تَكُونُوا مِنَ الْمُشْرِكِينَ އެކަލާނގެއަށް ތިޔަބައިމީހުން توبة ވެ، رجوع ވާ حال ގައެވެ. އަދި އެކަލާނގެއަށް ތިޔަބައިމީހުން تقوى ވެރިވާށެވެ! އަދި ތިޔަބައިމީހުން ނަމާދު قائم ކުރާށެވެ! އަދި مشرك ންގެ ތެރެއިން ތިޔަބައިމީހުން ނުވާށެވެ!\n﴿٣٢﴾ مِنَ الَّذِينَ فَرَّقُوا دِينَهُمْ وَكَانُوا شِيَعًا ۖ كُلُّ حِزْبٍ بِمَا لَدَيْهِمْ فَرِحُونَ އެއުރެންގެ دين ބައިބައިކޮށް، ބައިތަކެއް ކަމުގައިވީ މީހުންގެ ތެރެއިން (ތިޔަބައިމީހުން ނުވާށެވެ!) ކޮންމެ ބަޔަކުުމެ އެއުރެންގެ ގާތުގައިވާ ގޮތާމެދު އުފާކޮށްކޮށް ތިބެތެވެ.\n﴿٣٣﴾ وَإِذَا مَسَّ النَّاسَ ضُرٌّ دَعَوْا رَبَّهُم مُّنِيبِينَ إِلَيْهِ ثُمَّ إِذَا أَذَاقَهُم مِّنْهُ رَحْمَةً إِذَا فَرِيقٌ مِّنْهُم بِرَبِّهِمْ يُشْرِكُونَ އަދި މީސްތަކުންނަށް ދަތި حال އެއް ޖެހިއްޖެނަމަ، އެއުރެންގެ ވެރި ރަސްކަލާނގެއަށް توبة ވެ، رجوع ވާ حال، دعاء ކުރެތެވެ. ދެން އެއުރެންނަށް އެކަލާނގެ حضرة ން رحمة އެއްގެ ރަހަ ދައްކަވައިފިނަމަ، އެހިނދު އޭގެތެރެއިން ބަޔަކު އެއުރެންގެ ވެރިރަސްކަލާނގެއަށް شريك ކުރެތެވެ.\n﴿٣٤﴾ لِيَكْفُرُوا بِمَا آتَيْنَاهُمْ ۚ فَتَمَتَّعُوا فَسَوْفَ تَعْلَمُونَ އެއުރެންނަށް ތިމަންރަސްކަލާނގެ ދެއްވި نعمة އަށް كافر ވުމަށްޓަކައެވެ. ފަހެ، ތިޔަބައިމީހުން (ދުނިޔޭގައި ވަގުތުކޮޅަކަށް) އަރާމު ލިބިގަންނާށެވެ! ފަހެ، ނިކަންހުރެ ތިޔަބައިމީހުންނަށް (އޭގެ ނަތީޖާ) އެނގޭ ހުށްޓެވެ.\n﴿٣٥﴾ أَمْ أَنزَلْنَا عَلَيْهِمْ سُلْطَانًا فَهُوَ يَتَكَلَّمُ بِمَا كَانُوا بِهِ يُشْرِكُونَ ނުވަތަ ތިމަންރަސްކަލާނގެއަށް އެއުރެން شريك ކުރުމަށް ބުނާ حجّة އެއް ތިމަންރަސްކަލާނގެ އެއުރެންގެ މައްޗަށް ބާވައިލެއްވީ ހެއްޔެވެ؟\n﴿٣٦﴾ وَإِذَا أَذَقْنَا النَّاسَ رَحْمَةً فَرِحُوا بِهَا ۖ وَإِن تُصِبْهُمْ سَيِّئَةٌ بِمَا قَدَّمَتْ أَيْدِيهِمْ إِذَا هُمْ يَقْنَطُونَ އަދި ތިމަންރަސްކަލާނގެ މީސްތަކުންނަށް رحمة އެއްގެ ރަހަ ދައްކަވައިފިނަމަ، އެއާމެދު އެއުރެން އުފާކުރެތެވެ. އަދި އެއުރެންގެ އަތްތަކުން އިސްކުޅަ ކަންތައްތަކެއްގެ ސަބަބުން، އެއުރެންނަށް ނުބައިކަމެއް ދިމާވެއްޖެނަމަ، އެހިނދު އުންމީދު ކަނޑައިލާ ބަޔަކު ކަމުގައި އެއުރެންވޫއެވެ.\n﴿٣٧﴾ أَوَلَمْ يَرَوْا أَنَّ اللَّهَ يَبْسُطُ الرِّزْقَ لِمَن يَشَاءُ وَيَقْدِرُ ۚ إِنَّ فِي ذَٰلِكَ لَآيَاتٍ لِّقَوْمٍ يُؤْمِنُونَ ހަމަކަށަވަރުން، اللَّه، އެކަލާނގެ އިރާދަކުރައްވާ މީހަކަށް رزق ތަނަވަސް ކުރައްވައި، އަދި (އެކަލާނގެ އިރާދަކުރައްވާ މީހަކަށް رزق) ދަތިކުރައްވާކަން އެއުރެން ނުދަންނަނީ ހެއްޔެވެ؟ ހަމަކަށަވަރުން، إيمان ވާ ބަޔަކަށް އެކަމުގައި ހެކިތަކެއްވާކަން ކަށަވަރެވެ.\n﴿٣٨﴾ فَآتِ ذَا الْقُرْبَىٰ حَقَّهُ وَالْمِسْكِينَ وَابْنَ السَّبِيلِ ۚ ذَٰلِكَ خَيْرٌ لِّلَّذِينَ يُرِيدُونَ وَجْهَ اللَّهِ ۖ وَأُولَٰئِكَ هُمُ الْمُفْلِحُونَ ފަހެ، ތިމާގެމީހާއަށާއި، مسكين އާ އަށާއި، ދަތުރުވެރިޔާއަށާއި، (މިއިން ކޮންމެ މީހަކަށް) އެމީހެއްގެ حق ދޭށެވެ! اللَّه ގެ وجه ފުޅު އެދިގެން އުޅޭ މީހުންނަށް އެގޮތް ހެޔޮކަން ބޮޑެވެ. އަދި ދިންނަވާނޭ މީހުންނަކީ، ހަމަ އެއުރެންނެވެ.\n﴿٣٩﴾ وَمَا آتَيْتُم مِّن رِّبًا لِّيَرْبُوَ فِي أَمْوَالِ النَّاسِ فَلَا يَرْبُو عِندَ اللَّهِ ۖ وَمَا آتَيْتُم مِّن زَكَاةٍ تُرِيدُونَ وَجْهَ اللَّهِ فَأُولَٰئِكَ هُمُ الْمُضْعِفُونَ އަދި މީސްތަކުންގެ މުދަލުން رِبا ގެ ގޮތުގައި އިތުރުވުމަށްޓަކައި ތިޔަބައިމީހުން ދިން އެއްޗެއް، اللَّه ގެ حضرة ގައި އިތުރުވެގެން ނުދާނެތެވެ. އަދި اللَّه ގެ وجه ފުޅު އެދިގެން زكاة ގެ ގޮތުން ތިޔަބައިމީހުން ދިން އެއްޗަކާމެދު (ދަންނާށެވެ!) އިތުރުކުރާ ބަޔަކީ ހަމަ އެއުރެންނެވެ.\n﴿٤٠﴾ اللَّهُ الَّذِي خَلَقَكُمْ ثُمَّ رَزَقَكُمْ ثُمَّ يُمِيتُكُمْ ثُمَّ يُحْيِيكُمْ ۖ هَلْ مِن شُرَكَائِكُم مَّن يَفْعَلُ مِن ذَٰلِكُم مِّن شَيْءٍ ۚ سُبْحَانَهُ وَتَعَالَىٰ عَمَّا يُشْرِكُونَ ތިޔަބައިމީހުން ހައްދަވައި، ދެން ތިޔަބައިމީހުންނަށް رزق ދެއްވައި، ދެން ތިޔަބައިމީހުން މަރުގަންނަވައި، ދެން ތިޔަބައިމީހުން އަލުން ދިރުއްވަނީ اللَّه އެވެ. ތިޔަބައިމީހުންގެ شريك ންގެ ތެރެއިން މިއިން އެއްވެސްކަމެއްކުރާ މީހަކު ވޭހެއްޔެވެ؟ އެއުރެން شريك ކުރާ ކަންތަކުން އެކަލާނގެ ހުސްطاهر ވަންތަވެ، މަތިވެރިވެ ވޮޑިގެންވެއެވެ.\n﴿٤١﴾ ظَهَرَ الْفَسَادُ فِي الْبَرِّ وَالْبَحْرِ بِمَا كَسَبَتْ أَيْدِي النَّاسِ لِيُذِيقَهُم بَعْضَ الَّذِي عَمِلُوا لَعَلَّهُمْ يَرْجِعُونَ މީސްތަކުންގެ އަތްތަކުން ހޯދައިގަތް ކަންތަކުގެ ސަބަބުން، އެއްގަމާއި ކަނޑުގައި ނުބައިކަން ފާޅުވެއްޖެއެވެ. އެއުރެން ކުރި ބައެއް عمل ގެ ރަހަ އެއުރެންނަށް ދެއްކެވުމަށެވެ. (އެއީ) އެއުރެން (توبة ވެ) رجوع ވުމަށްޓަކައެވެ.\n﴿٤٢﴾ قُلْ سِيرُوا فِي الْأَرْضِ فَانظُرُوا كَيْفَ كَانَ عَاقِبَةُ الَّذِينَ مِن قَبْلُ ۚ كَانَ أَكْثَرُهُم مُّشْرِكِينَ ކަލޭގެފާނު ވިދާޅުވާށެވެ! ތިޔަބައިމީހުން ބިމުގައި ދަތުރުފަތުރުކޮށް އުޅޭށެވެ! ދެން ކުރިން އުޅުނު މީހުންގެ ނިމުންއޮތީ ކޮންފަދައަކުންތޯ ތިޔަބައިމީހުން ބަލައި ވިސްނާށެވެ! އޭގެތެރެއިން ގިނަމީހުން مشرك ން ކަމުގައިވޫއެވެ.\n﴿٤٣﴾ فَأَقِمْ وَجْهَكَ لِلدِّينِ الْقَيِّمِ مِن قَبْلِ أَن يَأْتِيَ يَوْمٌ لَّا مَرَدَّ لَهُ مِنَ اللَّهِ ۖ يَوْمَئِذٍ يَصَّدَّعُونَ ފަހެ (އެއްވެސް މީހަކަށް) اللَّه ގެ حضرة ން ރައްދުކުރެއްވުމެއްނުވާ ދުވަހެއް އައުމުގެކުރިން، ކަލޭގެފާނުގެ މޫނުފުޅު ސީދާވެގެންވާ دين އަށް ކުރިމަތިކުރައްވާށެވެ! އެދުވަހުން އެއުރެން (ދެބަޔަކަށް) ބައިވެގެންދާނެތެވެ.\n﴿٤٤﴾ مَن كَفَرَ فَعَلَيْهِ كُفْرُهُ ۖ وَمَنْ عَمِلَ صَالِحًا فَلِأَنفُسِهِمْ يَمْهَدُونَ كافر ވި މީހާ (ދަންނާށެވެ!) ފަހެ، އޭނާގެ كافر ކަން އޮންނާނީ، އޭނާގެ މައްޗަށެވެ. އަދި صالح عمل ކުޅަމީހުން (ދަންނާށެވެ!) ފަހެ، އެއުރެންގެ نفس ތަކަށްޓަކައި އެއުރެން މަގު ހޯދައެވެ.\n﴿٤٥﴾ لِيَجْزِيَ الَّذِينَ آمَنُوا وَعَمِلُوا الصَّالِحَاتِ مِن فَضْلِهِ ۚ إِنَّهُ لَا يُحِبُّ الْكَافِرِينَ (އެއީ) إيمان ވެ، صالح عمل ތައް ކުޅަމީހުންނަށް އެކަލާނގެ فضل ވަންތަކަމުން އެއުރެންނަށް ޖަޒާ ދެއްވުމަށްޓަކައެވެ. ހަމަކަށަވަރުން، އެކަލާނގެ، كافر ންދެކެ ލޯބިވެވޮޑިގެނެއް ނުވެތެވެ.\n﴿٤٦﴾ وَمِنْ آيَاتِهِ أَن يُرْسِلَ الرِّيَاحَ مُبَشِّرَاتٍ وَلِيُذِيقَكُم مِّن رَّحْمَتِهِ وَلِتَجْرِيَ الْفُلْكُ بِأَمْرِهِ وَلِتَبْتَغُوا مِن فَضْلِهِ وَلَعَلَّكُمْ تَشْكُرُونَ އުފާވެރިކަމުގެ خبر ދެނިވި ގޮތުގައި، ވައިރޯޅި ފޮނުއްވާކަން އެއީ، އެކަލާނގެ ކުޅަދުންވަންތަކަމުގެ ހެކިތަކުގެ ތެރެއިންވާ ކަމެކެވެ. (އެއީ) ތިޔަބައިމީހުންނަށް އެކަލާނގެ رحمة ގެ ރަހަ ދެއްކެވުމަށާއި، އެކަލާނގެ أمر ފުޅަށް އުޅަނދުތައް ދުވުމަށާއި، އެކަލާނގެ فضل ވަންތަކަމުން ތިޔަބައިމީހުން އެދިގަތުމަށެވެ. އަދި ތިޔަބައިމީހުން شكر ވެރިވުމަށްޓަކައެވެ.\n﴿٤٧﴾ وَلَقَدْ أَرْسَلْنَا مِن قَبْلِكَ رُسُلًا إِلَىٰ قَوْمِهِمْ فَجَاءُوهُم بِالْبَيِّنَاتِ فَانتَقَمْنَا مِنَ الَّذِينَ أَجْرَمُوا ۖ وَكَانَ حَقًّا عَلَيْنَا نَصْرُ الْمُؤْمِنِينَ ހަމަކަށަވަރުން، ކަލޭގެފާނުގެ ކުރިންވެސް އެބޭކަލުންގެ قوم ގެމީހުންގެ ގާތަށް ތިމަންރަސްކަލާނގެ رسول ން ފޮނުއްވީމެވެ. ފަހެ، އެބޭކަލުން އެއުރެންގެގާތަށް ވަޑައިގަތީ، ފާޅުވެގެންވާ ހެކިތަކާއިގެންނެވެ. ފަހެ (އެބޭކަލުން ދޮގުކޮށް) ފާފަކުރި މީހުންގެ ކިބައިން ތިމަންރަސްކަލާނގެ ބަދަލު ހިއްޕެވީމެވެ. އަދި مؤمن ންނަށް نصر ދެއްވުމަކީ، ތިމަންރަސްކަލާނގެ މައްޗަށްއޮތް حق އެއް ކަމުގައިވެއެވެ.\n﴿٤٨﴾ اللَّهُ الَّذِي يُرْسِلُ الرِّيَاحَ فَتُثِيرُ سَحَابًا فَيَبْسُطُهُ فِي السَّمَاءِ كَيْفَ يَشَاءُ وَيَجْعَلُهُ كِسَفًا فَتَرَى الْوَدْقَ يَخْرُجُ مِنْ خِلَالِهِ ۖ فَإِذَا أَصَابَ بِهِ مَن يَشَاءُ مِنْ عِبَادِهِ إِذَا هُمْ يَسْتَبْشِرُونَ اللَّه އީ، ވައިރޯޅިތައް ފޮނުއްވައި، އަދި އެ ވައިރޯޅިތައް ވިލާތައް އުފުލައި، އަދި އެކަލާނގެ އިރާދަކުރައްވާ ފަދައަކުން އުުޑުގައި އެ ވިލާތައް ފަތުރުއްވައި، އަދި އެ ވިލާތައް ވަކިވަކިވެގެންދާ އެތިކޮޅުތަކެއް ކަމުގައި ލައްވާ ރަސްކަލާނގެއެވެ. ފަހެ، އެ ވިލާތަކުގެ ތެރެއިން ކެރި ނުކުންނާތީ ތިބާޔަށް ފެންނާނެތެވެ. ފަހެ، އެކަލާނގެ އަޅުތަކުންގެ ތެރެއިން އެކަލާނގެ އިރާދަކުރައްވާ ބަޔަކަށް އޭގެ نعمة ދެއްވައިފިނަމަ، އެހިނދު ކުއްލިޔަކަށް އެއުރެން އުފާ حاصل ކޮށްގަނެތެވެ.\n﴿٤٩﴾ وَإِن كَانُوا مِن قَبْلِ أَن يُنَزَّلَ عَلَيْهِم مِّن قَبْلِهِ لَمُبْلِسِينَ އަދި އޭގެކުރިން އެއުރެންގެ މައްޗަށް ވާރޭ ވެއްސެވުމުގެކުރިން އުންމީދު ކެނޑި، މާޔޫސްވެފައި ތިބިބަޔަކު ކަމުގައި އެއުރެންވޫއެވެ.\n﴿٥٠﴾ فَانظُرْ إِلَىٰ آثَارِ رَحْمَتِ اللَّهِ كَيْفَ يُحْيِي الْأَرْضَ بَعْدَ مَوْتِهَا ۚ إِنَّ ذَٰلِكَ لَمُحْيِي الْمَوْتَىٰ ۖ وَهُوَ عَلَىٰ كُلِّ شَيْءٍ قَدِيرٌ ފަހެ، اللَّه ގެ رحمة ގެ އަސަރުތައް ދެކެބަލާށެވެ! ބިންގަނޑު މަރުވުމަށްފަހު، (ވާރޭގެ ސަބަބުން) އެކަލާނގެ އެ ބިންގަނޑު ދިރުއްވަނީ ކޮންފަދައަކުން ހެއްޔެވެ؟ ހަމަކަށަވަރުން، އެކަލާނގެއީ، މަރުވެފައިވާ މީހުން ދިރުއްވާ ރަސްކަލާނގެކަން ކަށަވަރެވެ. އެކަލާނގެއީ، ކޮންމެ ކަމަކަށްމެ ކުޅަދުންވަންތަ ރަސްކަލާނގެއެވެ.\n﴿٥١﴾ وَلَئِنْ أَرْسَلْنَا رِيحًا فَرَأَوْهُ مُصْفَرًّا لَّظَلُّوا مِن بَعْدِهِ يَكْفُرُونَ (اللَّه ފޮނުއްވި رحمة ގެ ސަބަބުން ބިމުންފަޅައި ހެދިގަތް ގަސްތަކުގެ މައްޗަށް) ހަމަކަށަވަރުން، ތިމަންރަސްކަލާނގެ ވައިރޯޅިއެއް ފޮނުއްވައި (އޭގެ ސަބަބުން) އެ ގަސްތައް ދޮންވެ، ހިކިގެންދާތަން އެއުރެންނަށް ފެނިއްޖެނަމަ، އޭގެފަހުންވެސް އެއުރެން كافر ވުމުގައި ދެމިތިބޭކަން ކަށަވަރެވެ.\n﴿٥٢﴾ فَإِنَّكَ لَا تُسْمِعُ الْمَوْتَىٰ وَلَا تُسْمِعُ الصُّمَّ الدُّعَاءَ إِذَا وَلَّوْا مُدْبِرِينَ ފަހެ، ހަމަކަށަވަރުން، ކަލޭގެފާނަކަށް މަރުވެފައިވާ މީހުންނަށް އަޑެއް ނީއްވެވޭނެތެވެ. އަދި ބީރު މީހުންނަށް އެއުރެން ފުރަގަސްދީ ދާހިނދު، ކަލޭގެފާނު ގޮވައިލައްވާ އަޑެއް ނީއްވެވޭނެތެވެ.\n﴿٥٣﴾ وَمَا أَنتَ بِهَادِ الْعُمْيِ عَن ضَلَالَتِهِمْ ۖ إِن تُسْمِعُ إِلَّا مَن يُؤْمِنُ بِآيَاتِنَا فَهُم مُّسْلِمُونَ އަދި ކަނުމީހުންނަށް (އެބަހީ: މަގުފުރެދުމުން ކަނުވެފައިވާ މީހުންނަށް) އެއުރެންގެ މަގުފުރެދުމުން އެއްކިބާ ކުރައްވައި، (ތެދުމަގު ދައްކަވާ) هادى އަކު ކަމުގައި ކަލޭގެފާނު ނުވަމުއެވެ. ތިމަންރަސްކަލާނގެ آية ތަކަށް إيمان ވާ ބަޔަކަށް މެނުވީ، ކަލޭގެފާނަކަށް ނީއްވެވޭނެތެވެ. ފަހެ، އެއުރެންނީ، اللَّه އަށް ކިޔަމަންވާ މީހުންނެވެ.\n﴿٥٤﴾ ۞ اللَّهُ الَّذِي خَلَقَكُم مِّن ضَعْفٍ ثُمَّ جَعَلَ مِن بَعْدِ ضَعْفٍ قُوَّةً ثُمَّ جَعَلَ مِن بَعْدِ قُوَّةٍ ضَعْفًا وَشَيْبَةً ۚ يَخْلُقُ مَا يَشَاءُ ۖ وَهُوَ الْعَلِيمُ الْقَدِيرُ ބަލިކަށިކަމުގެ ތެރެއިން ތިޔަބައިމީހުން ހެއްދެވި ކަލާނގެއީ، اللَّه އެވެ. ދެން ބަލިކަށިކަމަށްފަހު، ބާރެއްލައްވައި އަދި ބާރަށްފަހު ބަލިކަށިކަމާއި، ދުވަސްވުމުގެ ދެރަކަމާއި، ނިކަމެތިކަން ލެއްވީވެސް އެކަލާނގެއެވެ. އެކަލާނގެ އިރާދަކުރައްވާ އެއްޗެއް އެކަލާނގެ ހައްދަވަތެވެ. އަދި އެކަލާނގެއީ، މޮޅަށް ދެނެވޮޑިގެންވާ، ކުޅަދުންވަންތަ ރަސްކަލާނގެއެވެ.\n﴿٥٥﴾ وَيَوْمَ تَقُومُ السَّاعَةُ يُقْسِمُ الْمُجْرِمُونَ مَا لَبِثُوا غَيْرَ سَاعَةٍ ۚ كَذَٰلِكَ كَانُوا يُؤْفَكُونَ قيامة ގެ ވަގުތުޖެހޭދުވަހު ކުށްވެރިން ހިނދުކޮޅަކަށް މެނުވީ އެއުރެން ނުތިބޭކަމަށް ހުވާކުރާނެތެވެ. (ދުނިޔެމަތީގައި) އެއުރެން حق ން އެއްކިބާވާ ކަމުގައިވީ އެފަދައިންނެވެ.\n﴿٥٦﴾ وَقَالَ الَّذِينَ أُوتُوا الْعِلْمَ وَالْإِيمَانَ لَقَدْ لَبِثْتُمْ فِي كِتَابِ اللَّهِ إِلَىٰ يَوْمِ الْبَعْثِ ۖ فَهَٰذَا يَوْمُ الْبَعْثِ وَلَٰكِنَّكُمْ كُنتُمْ لَا تَعْلَمُونَ އަދި އެބަޔަކަށް علم އާއި، إيمان ކަން ލިބިގެންވާ މީހުން ބުނާނެތެވެ. އަލުން ދިރުއްވާނޭ ދުވަހާ ޖެހެންދެން اللَّه ކަނޑައަޅުއްވާފައިވާގޮތަށް ހަމަކަށަވަރުން، ތިޔަބައިމީހުން ތިބެއްޖައީމުއެވެ. ފަހެ، މިއީ އަލުން ދިރުއްވައި ފޮނުއްވާ ދުވަހެވެ. އެެހެނެއްކަމަކު ތިޔަބައިމީހުންވީ (އެކަން) ނުދަންނަ ކަމުގައެވެ.\n﴿٥٧﴾ فَيَوْمَئِذٍ لَّا يَنفَعُ الَّذِينَ ظَلَمُوا مَعْذِرَتُهُمْ وَلَا هُمْ يُسْتَعْتَبُونَ ފަހެ، އެދުވަހުން އަނިޔާވެރިންނަކަށް އެއުރެން ދައްކާ عذر އަކުން މަންފާއެއް ނުކުރާނެތެވެ. އަދި ހެޔޮމަގަށް އެނބުރި ދިއުމަކަށް، އެއުރެންނަކަށް ތަނެއް ނުމެދެއްވާނޭމެއެވެ.\n﴿٥٨﴾ وَلَقَدْ ضَرَبْنَا لِلنَّاسِ فِي هَٰذَا الْقُرْآنِ مِن كُلِّ مَثَلٍ ۚ وَلَئِن جِئْتَهُم بِآيَةٍ لَّيَقُولَنَّ الَّذِينَ كَفَرُوا إِنْ أَنتُمْ إِلَّا مُبْطِلُونَ ހަމަކަށަވަރުން، ތިމަންރަސްކަލާނގެ މި قرآن ގައި މީސްތަކުންނަށް ހުރިހާ ބާވަތަކުން مثال ޖެއްސެވީމެވެ. އަދި އެއުރެންގެ ގާތަށް معجزة އަކާއިގެން ކަލޭގެފާނު ވަޑައިގެންފިނަމަ، كافر ވިމީހުން ބުނާނެކަން ކަށަވަރެވެ. باطل ގެ أهل ވެރިން ކަމުގައި މެނުވީ ތިޔަބައިމީހުން ނުވަމުއެވެ.\n﴿٥٩﴾ كَذَٰلِكَ يَطْبَعُ اللَّهُ عَلَىٰ قُلُوبِ الَّذِينَ لَا يَعْلَمُونَ (اللَّه ގެ އެއްކައުވަންތަކަން) ނުދަންނަ މީހުންގެ ހިތްތަކުގައި، اللَّه ސިއްކަގައްސަވަނީ އެފަދައިންނެވެ.\n﴿٦٠﴾ فَاصْبِرْ إِنَّ وَعْدَ اللَّهِ حَقٌّ ۖ وَلَا يَسْتَخِفَّنَّكَ الَّذِينَ لَا يُوقِنُونَ ފަހެ، ކަލޭގެފާނު ކެތްކުރައްވާށެވެ! ހަމަކަށަވަރުން، اللَّه ގެ وعد ފުޅަކީ حق ތެެދެވެ. އަދި إيمان ނުވާ މީހުން (ދައްކާ ވާހަކަތަކުން) ކަލޭގެފާނުގެ ކެތްތެރިކަން ކަނޑައިލިޔަ ނުދެއްވާށެވެ!


Midhiya mahu dhaulatah MVR1 billion ge aamdhanee eh Midhiya mahu dhaulatah MVR1 billion ge aamdhanee eh\nމިދިޔަ މަހު ދައުލަތަށް އެއްބިލިޔަން ރުފިޔާގެ ޢާމްދަނީއެއް\nމޯލްޑިވްސް އިންލަންޑް ރެވެނިއު އޮތޯރިޓީ - މީރާގައި ބަޔަކު ޚިދުމަތް ހޯދަނީ - ފައިލް ފޮޓޯ: ޕީއެސްއެމް\nމޯލްޑިވްސް އިންލަންޑް ރެވެނިއު އޮތޯރިޓީ (މީރާ) މެދުވެރިކޮށް މިދިޔަ މަހު ދައުލަތަށް އެއްބިލިޔަން ރުފިޔާގެ ޢާމްދަނީއެއް ލިބެއްޖެއެވެ.\nދައުލަތުގެ ޓެކްސް އިދާރާ މީރާއިން ޢާއްމުކުރި ތަފާސްހިސާބުތައް ދައްކާގޮތުން މިދިޔަ މަހު ލިބުނު އެއް ބިލިއަން ރުފިޔާއަކީ އެ މަހު ލިބޭނެ ކަމަށް ލަފާކުރި މިންވަރަށް ވުރެ %10.6 އިތުރު ޢަދަދެކެވެ. ނަމަވެސް އެއީ މިދިޔަ އަހަރުގެ މެއި މަހު ލިބުނު ޢަދަދަށް ވުރެ 14.6 ޕަސެންޓް ދަށް ޢަދަދެކެވެ.\nޢާމްދަނީ އިތުރުވީ މިދިޔަ މަހުގެ ނިޔަލަށް ބޭންކް ޕްރޮފިޓް ޓެކްސް ދެއްކުމަށް ހުޅުވާލާފައި އޮތް ނަމަވެސް، ސުންގަޑީގެ ކުރިން ބައެއް ބޭންކުތަކުން އެ ޓެކްސް ދައްކާފައިވާތީ ކަމަށް މީރާއިން ބުނެއެވެ.\nމީރާގެ ތަފާސް ހިސާބުތައް ދައްކާގޮތުން ޢާމްދަނީގެ އެންމެ ބޮޑު އިންސައްތައެއް ޙިއްސާ ކުރަނީ މުދަލާއި ޚިދުމަތުގެ އަގުން ނަގާ ޓެކްސް (ޖީއެސްޓީ) އިންނެވެ. މިގޮތުން ޖީއެސްޓީގެ ގޮތުގައި %58.2 ޢާމްދަނީއެއް ލިބިފައިވާއިރު %15.4 ޙިއްސާކުރަނީ އެހެނިހެން ގޮތްގޮތުން މީރާއަށް ލިބިފައިވާ ޢާމްދަނީއަށެވެ.\nމީގެ އިތުރުން ބޭންކް ޕްރޮފިޓް ޓެކްހުގެ ގޮތުގައި %9.4 ލިބިފައިވާއިރު %6.1 ޙިއްސާކުރަނީ ގްރީން ޓެކުހަށެވެ. އަދި އެއަރޕޯޓް ޑިވެލޮޕްމަންޓް ފީ %5.5 ޙިއްސާވާއިރު އެއަރޕޯޓް ސަރވިސް ޗާރޖްގެ ގޮތުގައި %5.5 ޙިއްސާވެއެވެ.\nމީރާ އިން ބުނީ މިދިޔަ މަހު ލިބުނު އެއް ބިލިއަން ރުފިޔާގެ ތެރެއިން 589 މިލިއަނަށްވުރެ ގިނަ ރުފިޔާ ލިބުނީ އެމެރިކާ ޑޮލަރުންނެވެ. އެއީ 38.22 މިލިއަން ޑޮލަރެވެ.\nމިދިޔަ މަހު މީރާއަށް ލިބުނު ޢާމްދަނީ ލަފާކުރި ވަރަށް ވުރެ އިތުރުވިއިރު، މިއަހަރުގެ ފުރަތަމަ ތިން މަހު އެކަނި ވެސް މީރާ މެދުވެރިކޮށް 4.99 ބިލިއަން ރުފިޔާ ދައުލަތަށް ވަނީ ލިބިފައެވެ.


Champion akee nameh mihaaru othee aa team eh\nޗެމްޕިއަނަކީ ނަމެއް، މިހާރު މިއީ އާ ޓީމެއް: އާތީ\nޓީސީގެ ކޯޗް މުހައްމަދު އާތިފް\nއެންމެ ފަހުގެ ޗެމްޕިއަން ޓީމުގެ ނަމުން މިއަހަރު ހޯދޭނެ ފައިދާއެއް ނެތް ކަމަށާއި އޭރޫ އޮތް ޓީސީ ޓީމާއި މިހާރުގެ ޓީމު ތަފާތު ކަމަށް ޓީސީގެ ހެޑް ކޯޗް މުހައްމަދު އާތިފް (އާތީ) ބުނެފި އެވެ.\nމިދިޔަ އަހަރު، ދިވެހި ޕްރިމިއާ ލީގް ޗެމްޕިއަންކަން ޓީސީ ހޯދިއިރު، އެޓީމުގެ އޭޓެކުގައި އެންމެ މުހިންމު ދައުރެއް އަދާ ކުރި ކުޅުންތެރިން ވަނީ ޓީމު ދޫކޮށް ގޮސްފަ އެވެ. އެންމެ މުހިންމު ދައުރެއް އަދާކުރި އަލީ އަޝްފާގް (ދަގަނޑޭ) މިހާރު ކުޅެމުން ދަނީ ކުލަބު ގްރީން ސްޓްރީޓަށެވެ. އަޝްފާގް އާއެކު އެޓޭކިންގައި ދެން ހިއްސާވި ދެ ކުޅުންތެރިން ކަމަށްވާ، އިބްރާހިމް މަހްދީ ހުސައިން އާއި އިބްރާހިމް ވަހީދު ހަސަން އަދި ޓީސީއަށް ކުޅުނު ތަޖުރިބާކާރު ޑިފެންޑަރު، އަބްދުﷲ ހަނީފް މިހާރު ކުޅެމުން ގެންދަނީ މާޒިޔާ އަށެވެ.\nޓީސީއަށް ލީގް ޗެމްޕިއަންކަން ހޯދައިދިން، ކޯޗް މުހައްމަދު ނިޒާމް ޓީމު ދޫކޮށްލުމުން މި ސީޒަންގައި ޓީމާ ހަވާލުވި، އާތީ ބުނީ އޭނާ ޓީސީ އާއެކު ނިކުތީ ޓީމު ބަދަލު ވެފައި ވަނިކޮށް ކަމަށެވެ. އެގޮތުން އެންމެ ފަހުން އީގަލްސް އާ ދެކޮޅަށް ކުޅުނު މެޗުގައި ދަނޑުމަތީގައި ތިބީ މިދިޔަ އަހަރުވެސް ޓީސީއަށް ކުޅުނު ހަތަރު ކުޅުންތެރިން ކަމަށެވެ.\n"ޑިފެންޑިން ޗެމްޕިއަން ޓީމޭ ކިޔާނީ، އެކަމަކު އަނެއް އަހަރަށް އެ ޓީމު އެއޮތްގޮތަށް އޮތްތޯ، އަލުން ޓީސީ ޖެހުނީ ޓީމެއް ތައްޔާރު ކުރަންތޯ، މިހުންނަނީ ވަރަށް ގިނަ ސުވާލުތަކެއް އުފައްދަން ޖެހޭ ކަމެއް،" އާތީ ވާހަކަ ދެއްކި އެވެ. "އެންމެ ފަހުން ކުޅުނު މެޗުގައިވެސް ޓީސީގެ މިދިޔަ އަހަރު ކުޅުނު ކުޅުންތެރިންގެ ތެރެއިން ދަނޑުމަތީގައި ތިބީ ހަތަރު ކުޅުންތެރިން، އެހެންވީމާ ބަލަމާ ހިނގާ އަލުން ޓީމެއް ފޯމު ކުރީ ކަމަށް، ނަމެއް ނޫން ފޯމު ކުރަން ޖެހޭނީކީ، ޓީމެއް."\nއާތީ ބުނީ، ގިނަ މެޗުތަކެއް ކައިރިކައިރީގައި ކުޅެން ޖެހުމުން ޓީސީގެ ކުޅުންތެރިންނަށް ވަރުބަލިކަން ކުރިމަތި ވެފައިވާ ކަމަށާއި ސެމީ ޕްރޮފިޝަނަލް ކުޅުންތެރިންތަކާ އެކު ކުރިއަށް ދާއިރު ކައިރިކައިރިގައި މެޗު ކުޅެން ޖެހޭނަމަ އެ މައްސަލަ ދިމާވާނެ ކަމަށެވެ.\nޕްރިމިއާ ލީގްގައި، މިރޭ ޓީސީ ވާދަ ކުރާނީ ޔުނައިޓަޑް ވިކްޓަރީ އާ ދެކޮޅަށެވެ. ކުރިން ޔުނައިޓަޑް ވިކްޓަރީއަށް ކޯޗް ކޮށްދިން އާތީ ބުނީ، އެހެން އަހަރުތަކަށް ވުރެ ޔުނައިޓަޑް ވިކްޓަރީ އޮތީ ވަރުގަދަކޮށް ކަމަށާއި އެ ޓީމަށް ފުރިހަމަ އިހްތިރާމު އެބައޮތް ކަމަށެވެ.\nވިކްޓަރީ ފިޔަވައި ދެން އޮތް އަށް ޓީމުގައިވެސް ވަރުގަދަ ސްކޮޑެއް އެބައޮތެވެ. އޭނާ ބުނީ މިދިޔަ އަހަރު އެންމެ ވަރުގަދަ ސްކޮޑެއް އޮތީ ނިއު ރޭޑިއަންޓްގައި ކަަމަށާއި އެ ޓީމުގައި ތިބި އެންމެ ވަރުގަދަ 15 ކުޅުންތެރިން އެހެން ޓީމުތަކަށް ބެހިގެން ދިއުމުން ހުރިހާ ޓީމެއްވެސް ވަރުގަދަ ވެފައިވާ ކަމަށެވެ.


Bangladesh supporterunnah vikkaany 200 ticket - vNews.mv\nބަންގްލަދޭޝް އާއި އިންޑިއާ ބައްދަލުކުރި މެޗުގެ ތެރެއިން ބަންގްލަދޭޝްގެ ސަޕޯޓަރުން- ފޮޓޯ:- އެފްއޭއެމް\nބަންގްލަދޭޝް ސަޕޯޓަރުންނަށް ވިއްކާނީ 200 ޓިކެޓް\nއައްފާން މުހައްމަދު 05 October 2021, 23:43\nސާފް ޗެމްޕިއަންޝިޕުގައި ބުރާސްފަތި ދުވަހު ރާއްޖޭގެ ގައުމީ ފުޓުބޯޅަ ޓީމުން ބަންގްލަދޭޝް އާއި ދެކޮޅަށް ނުކުންނަ މެޗުގައި ބަންގްލަދޭޝްގެ ސަޕޯޓަރުންނަށް ވިއްކާފައިވަނީ 200 ޓިކެޓު ކަމަށް ފުޓުބޯލް އެސޯސިއޭޝަން އޮފް މޯލްޑިވްސް އިން ބުނެފިއެވެ.\nދުނިޔޭގެ ފުޓުބޯޅައިގައިވެސް މުބާރާތްތަކުގައި އަމަލުކުރާ ގޮތަކީ މުބާރާތް ހޯސްޓު ކުރާ ގައުމެއްގެ ސަޕޯޓަރުންނަށް ބޮޑު އިންސައްތަ އެއްގެ ޓިކެޓް ވިއްކުން ކަމަށެވެ. ބައެއް ހާލަތްތަކުގައި 20 އިންސައްތަ އަވޭ ޓީމުގެ ސަޕޯޓަރުންނަށް ވިއްކާއިރު އަނެއް 80 އިންސައްތަ ޓިކެޓް ވިއްކަނީ ހޯމް ޓީމުގެ ސަޕޯޓަރުންނަށެވެ.\nއެފްއޭއެން އިން އާންމުކުރި ބަޔާނެއްގައި ބުނެފައިވާގޮތުން ސާފް ޗެމްޕިއަންޝިޕުގައި ބޭނުންކުރާ ގަވައިދަކީ ސާކްގެ ހުރިހާ ގައުމަކުން މަޝްވަރާކޮށް އެއްބަސްވެފައިވާ ގަވައިދެކެވެ. މި ގަވައިދުގައި ވާގޮތުން ހޯމް ޓީމް ކުޅޭ މެޗުތަކުގައި އަވޭ ޓީމުގެ ސަޕޯޓަރުންނަށް ވިއްކަން ނިންމާފައިވަނީ 200 ޓިކެޓެވެ. އަދި މިއީ މީގެކުރިން ބާއްވާފައިވާ 12 ސާފް ޗެމްޕިއަންޝިޕް މުބާރާތުގައިވެސް ބޭނުންކުރަމުން އަންނަ ގަވައިދުކަމަށް ބަޔާނުގައި ބުނެފައިވެއެވެ.\nބުރާސްފަތި ދުވަހުގެރޭ ރާއްޖެ އާއި ބަންގްލަދޭޝް ބައްދަލުކުރާ މެޗުގައި ބަންގްލަދޭޝް ސަޕޯޓަރުންނަށް ވިއްކުމަށް ކަނޑައަޅާފައިވާ 200 ޓިކެޓު ވަނީ މިހާރު ވިކި ހުސްވެފައެވެ. މިއާއެކު އެ ސަޕޯޓަރުން އެކި ގޮތްގޮތުން ޓިކެޓު ހޯދުމުގެ މަސައްކަތް ކުރަމުން އަންނައިރު، ބައެއް ދިވެހިން ވަނީ ގިނަ އަދަދެއްގެ ޓިކެޓު ގަނެ، ކަޅުބާޒާރުގައި މި ޓިކެޓުތައް ބޮޑު އަގުގައި ބިދޭސީންނަށް ވިއްކަން ފަށާފައެވެ. އެގޮތުން 1000-2000 ރުފިޔާ އާއި ދެމެދުގެ އަގުތަކެއްގައި މި ޓިކެޓުތައް ދަނީ ވިއްކަމުންނެވެ.\nމިކަން އެނގުމާއެކު އެފްއޭއެމްއިން ވަނީ ދިވެހިންނަށް ވިއްކާ ޓިކެޓުގައި ބިދޭސީ ސަޕޯޓަރުންނަށް ދަނޑަށް ނުވަދެވޭނެކަމަށް ބުނެ ވަރުގަދަ އިންޒާރެއް ދީފައެވެ. މިގޮތަށް ނިންމީ ދެ ސަބަބެއް އޮވެގެންކަމަށް އެފްއޭއެމްގެ ބަޔާނުގައި ބުނެފައިވެއެވެ. އެގޮތުން އެއް ސަބަބަކީ ކަޅު ބާޒާރުގައި އަގުބޮޑުކޮށް ޓިކެޓު ވިއްކުން ހުށްޓުވުން ކަމަށާއި މިގޮތަށް ޓިކެޓު ވިއްކުމަކީ އެފްއޭއެމް އިން އެއްވެސް ވަރަކަށް ބާރުއަޅާ ކަމެއް ނޫންކަމަށް އެފްއޭއެމް އިން ބުނެއެވެ.\nދެވަނަ ސަބަބެއް ކަމުގައި އެފްއޭއެމް އިން ބުނެފައިވަނީ މުބާރާތުގެ ގަވައިދުގައިވާގޮތުން ކޮންމެ ޓިމެއްގެވެސް ސަޕޯޓަރުންނަށް މެޗުބެލުމަށް ހާއްސަ ސަރަހައްދެއް ކަނޑައަޅާފައިވަނިކޮށް، ދިވެހިންނަށް ވިއްކާ ޓިކެޓުގައި އަވޭ ޓީމުގެ ސަޕޯޓަރުން ދަނޑަށް ވަދެ، ދިވެހި ސަޕޯޓަރުން ތިބޭ ސަރަހައްދުގައި ތިބުމުގެ ސަބަބުން ދިމާވެދާނެ ސަލާމަތީ މައްސަލަތަކުން ރައްކާތެރިވުމެވެ.\nއެފްއޭއެމުން އާންމުކޮށްފައިވާ ބަޔާން\nއަވޭ ސަޕޯޓަރުންނަށް މަދު އަދަދެއްގެ ޓިކެޓު ވިއްކުމަކީ ހަމައެކަނި ސާފް ޗެމްޕިއަންޝިޕުގައި ނުވަތަ ރާއްޖޭގައި ކަންކުރާ އުސޫލެއް ނޫނެވެ. މިއީ ފުޓުބޯޅައިގައި އެންމެ ހައިބަތު ބޮޑު މުބާރާތްތަކާއި އެންމެ ވަރުގަދަ މެޗުތަކުގައިވެސް ކަންކުރާ އުސޫލުތަކެވެ.\nރާއްޖެ އާއި ބަންގްލަދޭޝް ބައްދަލުކުރާ މެޗު ކުޅޭނީ މިމަހުގެ7ވާ ބުރާސްފަތި ދުވަހުގެރޭ 21:00 ގައެވެ.


Boa Thala Vaneetha? Miothee Hallu! - Vaguthu\nބޯ ތަލަ ވަނީތަ؟ މިއޮތީ ޙައްލު\n3 އަހަރު ކުރިން ( މާޗް 27, 2018 )\nބޮލުން އިސްތަށި ފޭބުމަކީ ވަރަށް އާއްމުކޮށް ގިނަ ބަޔަކަށް ދިމާވާ މައްސަލައެކެވެ. މިކަމަށް ހައްލެއް ނުލިބިގެން އުޅޭ މީހުންވެސް ދުނިޔޭގެ ކޮންމެ ކޮޅަކަށް ބަލައިލިނަމަވެސް ފެންނާނެއެވެ.\nއެންމެ ޢާންމު ގޮތެއްގައި ބޮލުން އިސްތަށި ފައިބަން ދިމާވަނީ، ސިއްޙީ މައްސަލައެއް ކުރިމަތިވުމުންނެވެ. މީގެ އިތުރުން ބައެއް ކަންކަމުގައި ފަރުވާ ކުޑަވުމުންނާއި ގެއްލުންހުރި މާއްދާތައް ހިމެނޭ އުފެއްދުންތައް ބޭނުންކުރުމަކީ ވެސް ބޮލުން އިސްތަށި ފޭބުމަށް ދިމާވާ މައްސަލައެކެވެ.\nތިރީގައި މި ހިމަނާލަނީ، ބޮލުން އިސްތަށި ފޭބުމަށް ދިމާވާ މައްސަލައަށް ޙައްލު ހޯދުމަށްޓަކައި ދެވިދާނެ ގުދުރަތީ ފަރުވާއެވެ.\n- ކޮންމެ ހަފްތާއަކު މަދުވެގެން2ނުވަތަ3ފަހަރު އިސްތަށިގަނޑު ރަނގަޅަށް ދޮވެ ސާފުކަންމަތީ ބެހެއްޓުން. މިގޮތަށް އާދަކޮށް ޢަމަލުކުރާނަމަ ބޮލުގައި ހުންނަ ޖަރާސީމުން ސަލާމަތްވެ އިސްތަށިގަނޑަށް ގެއްލުންހުރި މާއްދާތައް އިސްތަށިގަނޑުގައި ހަރުލާފައި ނުހުންނާނެއެވެ.\n- ކެއުމުގައި ނުވަތަ ކެއުމަށް ޚާއްސަ ކުރާ ޑައިޓުގައި، އަޔަން، ޒިންކް އަދި ވިޓަމިން ޑީ ހިމެނޭ ކާނާ ބޭނުންކުރުން މުޙިންމެވެ. މި މާއްދާތަކަކީ އިސްތަށިގަނޑުގެ ދުޅަހެޔޮކަން ދެމެހެއްޓުމުގައި މުޙިންމު ރޯލެއް އަދާކުރާ މާއްދާތަކެވެ.\n- ކެމިކަލް ހިމެނޭ އުފެއްދުންތައް އިސްތަށުގަނޑުގައި ނުހޭކުން. މިސާލަކަށް އިސްތަށީގަނޑު ޑައިކުރުމަށާއި އިސްތަށީގަނޑުގައި ކުލަޖެއްސުމަށް ބޭނުންކުރާ ބައެއް ތަކެއްޗަކީ އިސްތަށިގަނޑަށް ގެއްލުންދެނިވި ބާރުގަދަ މާއްދާތައް ހިމެނޭގޮތަށް އުފައްދާފައިވާ ތަކެއްޗެވެ.\n- އިސްތަށިގަނޑުގައި މާ ބާރަށް ހުޅި ޖަހާފައި ނުވަތަ ބަނދެފައި ނުބެހެއްޓުން. އިސްތަށިގަނޑަށް މާބޮޑަށް ވާންކޮށްފައި ބެހެއްޓުމަކީ އިސްތަށިގަނޑަށް ނުހަނު ގެއްލުންވާ ކަމެކެވެ.\n- ގިނައިން ހިރަފުން ހުންނަ މާޙައުލުތަކުގައި އުޅެން ޖެހޭނަމަ، އިސްތަށިގަނޑު ކަވަރުކޮށްފައި ބެހެއްޓުން މުޙިންމެވެ. މިފަދަ މާހައުލުތަކަށް ދާއިރު ބޮލުގައި އަޅާ ތޮފި ނުވަތަ އިސްތަށިގަނޑު ނިވާވާ އެނޫންވެސް އެއްޗެއް ބޭނުންކުރެވިދާނެއެވެ.\nމާޗް 28, 2018 14:52


Ooruge hashigandugai insaanunge gunavan ufadhdhanee | Mihaaru\nއޫރު އެމްބްރިޔޯއަށް އިންސާނުންގެ ސްޓެމް ސެލް ފޮނުވުމުގެ ފުރަތަމަ މަރުހަލާ\nއޫރުގެ ހަށިގަނޑުގައި އިންސާނުންގެ ގުނަވަންތައް އުފައްދަނީ\n15 ފެބުރުއަރީ 2017 - 06:075comments\nއޫރުގެ ދަރިފަނީގެ ތެރޭގައި އިންސާނުންގެ ސެލް އުފެއްދުމުގެ މަސައްކަތް ކާމިޔާބުވެފައިވާ ކަމަށް ސައިންސްވެރިން ބުނެފި އެވެ.\nމިއީ ޖަނަވާރުންގެ ހަށިގަނޑުގެ ތެރޭގައި އިންސާނުންގެ ލިވަ އާއި އެނޫންވެސް ގުނަވަންތައް އުފައްދަން ފެށުމުގެ އެންމެ ފުރަތަމަ މަރުހަލާ ކަމަށް ސައިންސްވެރިން ބުންޏެވެ.\nސެލްތަކަކީ ދަރިފަނީގެ ވަރަށް ކުޑަކުޑަ ބައެކެވެ. އަދި އެމްބްރިޔޯތަކަކީ ކުޑަ ދުވަސްކޮޅަކަށް ބޮޑުކޮށްފައިވާ އެއްޗިއްސެވެ. ނަމަވެސް އިންސާނުންނާއި ޖަނަވާރުން މަސްހުނިކޮށްގެން ހަދާ ދިރާސާތައް މިއީ އެތިކަލް މައްސަލައެއް ކަމަށް ބުނެ ވަރަށް ގިނަ ބަޔަކު ކަންބޮޑުވުން ފާޅުކޮށްފައިވެ އެވެ. އެހެންވެ 2015 ވަނަ އަހަރު މި ރިސާޗަށް ފަންޑުކުރުން އެމެރިކާ ސަރުކާރުން ވަނީ ހުއްޓާލައިފަ އެވެ. ނަމަވެސް އަނެއްކާ އަލުން ސްޕެއިން އާއި ކެލިފޯނިއާގައި މި މަސައްކަތް ފެށީ އަމިއްލަ ބައެއް ޖަމާއަތްތަކުން ފަންޑުކޮށްގެންނެވެ.\nޖާނަލް ސެލްގައި މިކަމާ ބެހޭ ގޮތުން ލިޔުމެއް ލިޔުއްވި ސައިންސްވެރިޔާ ޖުއާން ކާލޯސް އިސްޕިސުއާ ބެލްމޮންޓޭ ވިދާޅުވީ އޫރުގައި އިންސާނުންގެ ގުނަވަންތައް އުފެއްދޭނެ ދުވަސް އަދި އޮތީ ވަރަށް ދުރުގައި ކަމަށެވެ. އޭނާ ބުނި ގޮތުގައި މި އާ ދިރާސާއަކީ މި މަންޒިލަށް ވާސިލުވުމަށް އެޅި ފުރަތަމަ ފިޔަވަޅެވެ.\nއެހެންވެ އަމާޒާ ހަމައަށް ދެވުމުގެ ކުރިން، ޖަނަވާރުންގެ ގަޔަށް އިންސާނުންގެ ސެލް ލައިގެން، ޖެނެޓިކް ބަލިތައް އުފެދޭ ގޮތާއި މިފަދަ ބަލިތަކަށް އެކަށީގެންވާ ބޭސްތައް ޓެސްޓް ކުރެވިދާނެ ކަމަށެވެ.\nއެހެނިހެން ދިރޭ ތަކެތީގެ ސެލްތައް ޖަނަވާރުންގެ ގަޔަށް ލައިގެން އުފެދޭ އެއްޗިއްސަށް ކިޔަނީ ކީމާރެޒް އެވެ. މިގޮތަށް މީގެ ކުރިން މީދަލާއި ހިކަނދީގެ ސެލް އެއްކޮށްގެން ޓެސްޓްކޮށްފައިވެ އެވެ. ނަމަވެސް އިންސާނުންގެ ހުންނަ ސައިޒުގެ ގުނަވަންތައް އުފެއްދުމަށް އޫރު ކަހަލަ ބޮޑެތި ޖަނަވާރުތައް ބޭނުންވެ އެވެ. ޓްރާންސްޕްލާންޓް ކުރާނެ ގުނަވަން ލިބުން މަދުވުމަށް މިކަމުން ހައްލެއް ގެނެވިދާނެކަމަށް ސައިންސްވެރިން ދެކެ އެވެ.\nސައިންސްވެރިންގެ މި ޓީމުން މަސައްކަތް ކުރަމުންދަނީ އިންސާނުންނަށް ކަމުދާ ޕެންކްރިއަސް އާއި ހިތް އަދި ލިވާ ފަދަ ގުނަވަންތައް އޫރުގެ ހަށިގަނޑުގައި އުފެއްދުމަށެވެ.\nއޫރު އުފެދެން ފަށާ މަރުހަލާގައި އިންސާނުންގެ ސެލްއަށް އިންޖެކްޓްކުރުމުން އޭތި ބޮޑުވާއިރު އޭގެ ހަށިގަނޑުގައި އުފެދޭނީ އޭގެ އަމިއްލަ ހިތާއި އެނޫން ވެސް ގުނަވަންތަކުގެ ބަދަލުގައި އިންސާނުންގެ ގުނަވަން ކަމަށް ސައިންސްވެރިން ބުނެ އެވެ. މިހެން ހެދުމުން އެ ގުނަވަނެއްގައި ހުންނަ ގާތްގަނޑަކަށް ހުރިހާ ސެލްއެއް ވެސް ވާނީ އިންސާނުންގެ ސެލް އަށެވެ.\nސައިންސްވެރިންގެ ޓީމުގެ އެހެން މެމްބަރެއް ކަމަށްވާ ޖުން ވޫ ވިދާޅުވީ މިގޮތަށް ހެދިއްޖެ ނަމަ ޓްރާންސްޕްލާންޓްކުރާ ގުނަވަނުން އެ ހަށިގަނޑު ގަބޫލުނުކުރުމުގެ ފުރުސަތު ވަރަށް ހަނި ކުރެވޭނެ ކަމަށެވެ.\nއިތުރު ލިޔުންތައް ސިއްހަތު މެޑިކަލް އެތިކްސް ސައިންޓިފިކް ރިސާޗް


Beyvafaatheri ekuveriyaa- 3\n“ ހުނ.ފިރިހެނުންނެއްނު؟ ތިހެންތިބޭ އަންހެންކުދިން ހައްލަން މަސައްކަތް ކުރާނެ. ލޯބީގެ ލަވަތައް ކިޔާދިނުމާއި ފަރިހި ކިޔާދިނުން މިއީ ޒަމާންވީ ދިވެހިންގެ އާދައެއް. ތިޔަ ޝައިނާއަށް ދިމާވީވެސެް އެކަހަލަ މީހެއްތާ.. ނަސީބެއްނު އެކަކު އަނެކަކު ނުފެނި ސަލާމަތްވިކަންދޯ.. ދެން އެންމެ ރަނގަޅުވާނީ އޭނާ އާއި މެދު އެއްގޮތަކަށްވެސް ނުވިސްނުން. ދެން ޝަފްރާޒް އާއި ދިމާވީ ކިހިނެއް؟"\nޝީތަލް ޝައިނާއަށް ނަސޭހަތްް ދެމުން އަހާލިއެވެ..\n"މަންޒިލެއް ލިބޭތޯ އަހަރެން އަބަދުވެސް އަތް ފުނާ އަޅަން އެހެންދިޔުމުގެ ތެރޭ ޝަފްރާޒް އާއި ދިމާވީ ގޮތް ނޭނގޭ މީހެއް ނަމަވެސް ފުރަތަމ ބައްދަލުވުމުންވެސް އޭނާވަނީ އަހަރެންގެ ހިތް އަތުލާފަ އޭނާގެ މާތްކަމާއި މަޑުމޮޅި ކަމުގެ ސަބަބުން އަހަރެންގެ މަންމަމެންވެސް އޭނާއަށް ފިދާވި.. އެއީ އަހަރެން ލޯބީގެ ގޮތުން ގުޅުނު ބައިވެރިޔާއެވެ. އެމީހަކަށް މިހިތުގެ ރަސްކަންވެސް ދެވުނު ރަސްގެފާނެވެ. ލޯބީގެ ދަރުބާރުގައި އޭނާ އަހަރެން ރާނީއަކަށް ހަދާ މިއަދު އަހަރެންނަކީ އޭނާގެ ހަލާލު އަނބި މީހާއެވެ. މިދަތުރު އަހަރެން ފަށައިގެން މިއުޅެނީ މަންޒިލް އަހަރެންނަށް ފެންނާތީއެެވެ. ދުވަހަކުވެސް ވަކިނުވާން ދެމީހުން ވަނީ ވަޢުދު ވެފައެވެ. ރޭގަނޑު ނަމަ ހުޅުމާލޭ ބީޗްގައި ތަރިތަކާއި ހަނދު ހެކިކޮށް.. ދުވާލެއްނަމަ ގަދަ އިރާއި ނޫ ވިލާތަށް ހެކި ކޮށް..ދުލާއިި އަތުގެ އިނގިލިން ފޯނުގެ ފިއްތަކުން މެސެޖް ކުރަމުން ވީއިރު ދެން އެހެންމަންޒިލެއް ކައިވެނި ނޫން އޮންނާނެ ހެއްޔެވެ"\nއެދެމީހުން ވާހަކައިގެ ތިއްބާ އޮފިސް ނިންމާފަ ޝަފްރާޒްވެސް ގެޔަށް އައިވަގުތެވެ. ޝީތަލް ފެނުމުން އޭނާ ހައިރާނެއް ނުވެއެވެ. އަދި އާމީހަކު ފެނުމުން ހިނިތުންވުން ވެލަމުން ގޮސް ޝައިނާ ކާރީ އިށީނެވެ. ޝައިނާ ވަގުތުން ތެދުވެ އަދަބު އަދާކުރުމަށް ފަހު އޭނާއަށް ފެންތައްޓެއް އަޅައިގެން އައިސް ދިނެވެ. އަދި ޝީތަލް ތައާރަފް ކޮށް ދިނެވެ. އެދެމީހުން ވެސް ސަލާމް ކޮށްލިއެވެ. ހިނދުކޮޅަކު ވާހަކަ ދައްކަން ތިބުމަށް ފަހު ހުއްދަ ހޯދައިގެން ޝީތަލް ދިޔައީއެވެ.\nހުޅުމާލޭގެ ޓާމިނަލް ތެރެއިން ހިގަމުންގޮސް ޝީތަލް ބަހަށް އެރިއެވެ. ޝައިނާ ދެއްކިވާހަކަތަކާއި އެނާގެ ހަޔާތާ އަޅާކިރަމުންނެވެ. އޭނާގެ ފިރިމީހާވީ ބޭވަފާއެވެ. އަދި އޭނާވީގުރުބާނީ ތަކެވެ. ދަރިޔަކު ލިބުން އެދި އޭނާގެ ފިރިމީހާގާތު ވާހަކަ ދެކެވުނު ގޮތެވެ. ތެދެކެވެ. އެއީ މާކުރިޔެއެވެ. މާޒީ ހަނދާން ކުރުމުން އަހަރެންގެ ވަގުތުވާނީ ބޭކާރު ކަމަކަށެވެ. އެހެނަސް ނާޒިމް އަކީ ހަދާން ކުރަން ކޮންމެހެން މުހިންމު މީހެއް ނޫނެވެ. އޭނާއަކީ އޭނާގެ ދީނަށްވެސް ވަފާތެރި މީހެއް ނޫނެވެ. ވިއިރު އަހަރެން ނަށް ވަފާތެރި ވާނެ ހެއްޔެވެ. ކަޅު ހެދުން ލާފަ ހުންނަ އަންހެންކުދިން އޭނާއަށް ރީއްޗެއް ނޫނެވެ. އޭނާ ބުނެފައިވާގޮތުން އެއީގޮތްދެއްކުމެވެ. މުޅި ގައިގާ ބޭކާރު ފޮތި އަޅައިގެން ތިބުމެވެ. އޭނާ ކަޅުހިޖާބު ހެދުމެއް ގަތް ދުވަހެއްގައި އޭނާގެ ފިރިމީހާ އޭނާއަށް މަލާމާތް ކޮށް ޖޯކް ޖަހާ ހެދިއެވެ. ރީތި މިޒަމާނުގެ ފެޝަން ކުދިންނޭ އެއްވެސް އަސަރަކާއި ނުލާ އެނާ ބުންޏެވެ. އެހުރިހާ އިރަކުވެސް އޭނާ ދުޢާކުރަމުންދިޔައީ ﷲ އޭނާގެ ފިރިމީހާއަށް ތެދުމަގު ދައްކަވާތޯއެވެ.\nދުވަަސްތައް މަސްތަކަށް ބަދަލުވަމުންގޮސް މިއަދަކީ ޝީތަލްގެ ކޮލެޖުން ނަތިޖާ އިއުލާން ކުރާދުވަހެވެ. އެކޯހުގެ ހުރިހާކުދިންނަށް ހެން ދައުވަތު ދީގެން ދަރުބާރުގޭ ފާށަނާ މާލަމް ވަނީ ވަރަށް ފެންވަރު ރަނގަޅަށް ތައްޔާރު ކޮށްފައެވެ. ޝީތަލްގެ މިއުފާވެރި ހަފްލާގައި ބައިވެރިވުމަށް ޝަފްރާޒް އާއި ޝައިނާވެސް ދަރުބާރު ގެޔަށް އައެވެ. އެންމެ ފުރަތަމަ ގޮނޑި ބަރީގައި އެމިހުން އިށީނދެ ހަމަޖެހުނެވެ. ޝައިނާ ކާރީގައި ޝީތަލް އެވެ ދެމީހުންގެ މެދުގައި ޝަފްރާޒް އެވެ. ޝީތަލް ކޮއްކޮ އާންތުވެސް އަނައެއް ފަރާތުގައިއެވެ. އާންތު ވެސް ޝަފްރާޒް އަށް ތަޢާރަފް ކޮށްދިނެވެ،ހުރިހާ އަންހެން ކުދިން ކާރީ އިނދެ ޝަފްރާޒް އުފަލާއެކު ދެއަންހެންކުދިންގެ މެދުގައި އިނެވެ. މިއީ އޭނާވެސް ބޭނުންވި ގޮތޭ ބުނާ އުސޫލުންނެވެ.\nއެކި ދަރިވަރުންގެ ނަންތައް ގޮވަމުންދިޔައެވެ. ޝީތަލްގެ ނަން އިއުލާން ކުރުމާއެކު ބޭއިޙްތިޔާރުގައި ޝީތަލްއަށް ހިފާލެވުނީ ޝަފްރާޒްގެ އަތުގައެވެ. މިމަންޒަރު ވަރަށް ގާތުން ޝައިނާއަށް ފެނުނެވެ. ޝައިނާއަށް ކުރީ ކޮން އަސަރެއް ކަމެއް ނޭނގުނެވެ.\nފަޙުރުވެރި އެއްވަނަ ލިބުނީ ޝީތަލްއަށެވެ. ސުޓޭޖް މަތީ ފޮޓޯނެގުމުގެ ބުރެކެވެ. އެކި އެކި ގޮތް ގޮތަށް އެމީހުން ފޮޓޯނެގިއެވެ. ޝައިނާ ޝީތަލް އަށް މުބާރަކް ބާދު ދެމުން އެކިފޮޓޯތަކުގައި ހުއްޓިލިއެވެ. ޝަފްރާޒްވެސް ހަމައެގޮތަށް ޝީތަލްއަށް މުބާރަކް ބާދު ދެމުން ފޮޓޯތަކުގައި ހުއްޓިލިއެވެ. އެއިން ކޮންމެ ފޮޓޯއަކީ ޝީތަލް އަށް އާވާހަކައެކެވެ، ޝައިނާ އަށް ބަނަ ވަމުންދިޔަ ވިލާގަނޑެކެވެ. މިއިން އެއްވެސް އިޙްސާސެއް އެނާ ކުރާކަށް ބޭނުމެއް ނުވިއެވެ. އެ ހަފްލާ ނިމުނީ އުފަލާއި ހިތްހަމަ ޖެހުމުގައެވެ.\nޝީތަލް ގެޔަށް އައިސް ހުރިހާ ފޮޓޯތައް ބަލަންފެށިއެވެ. ކަމުދާ އެއްވެސް ފިރިހެނަކު މިދުނިޔޭގައި ނެތޭ ބުނަމުން ދިޔަ ޝީތަލްއަށް އެނާއާއި ގައިގޯޅިކޮށް ނަގާފައިވާ ޝަފްރާޒް ކަމުގޮސްގެން އުޅެނީ ކީއްވެބާވައެވެ. އެކަމަކު އެއީ އޭނާގެ އެންމެ ގާތް އެކުވެރިޔާ ގެ އަމާނާތާކެވެ. މިފަދަ އިހްސާސެއް އޭނާއަށް އަައިސްގެން ނުވާނެއެވެ.\nވަކިވަކިން އޭނާ ޝަފްރާޒް ހުރި ފޮޓޯތައް ބަލަމުން ލޯމަރާލިއެވެ. އަޅެ އޭނާ ހާދަ ސަޅިއެވެ. ފިރިހެން ވަންތަ ތުނބުޅިއެއް ހުއްޓެވެ. އިސްލާމް ދީނީ ރީތި ނޫރު މޫނު މަތިން ފެންނަން ހުއްޓެވެ. ނަމާދު ކުރާކަމުގެ ހެކި ނިންމަތިން ފާހަގަ ވެއެވެ. ހީވާގޮތުން ޝީތަލް ވަނީ ޝަފްރާޒް ގެ ރީތިކަން ފެނިފައި މޮޔަވާވަރު ވެފައެވެ. ފުރަތަމަ ބައްދަލުވުމުންފެށިގެންވެސް މެއެވެ. އެކަމަކު އެދުވަހަކު އެއީ އޭނާގެ އެންމެ ގާތް އެކުވެރިޔާގެ ފިރިމީހާކަމެއް އޭނާއަށް ނޭގެއެވެ. ހިތުގަ އަޑިން މިޖަހާ ވިންދަކީ ގޯސްވިންދެއް ބާވައެވެ. ޝީތަލް މޫނުގައި ބާލީސް އަޅައިގެން ރޯންފެށިއެވެ.\n"އޭނާއަކީ ވަރަށް ދީންވެރިމީހެއް.." އާންތު އެތަނުން ފޮޓޯއެއް ބަލާލުމަށްފަހު ބުނެލިއެވެ. އޭނާގެ ކޮޓަރިޔަށް އާންތު އައީ އޮފީހަށް ދާންވެގެން އޭނާ ބަލާއެވެ. އެވަގުތު ޝީތަލް ހުރީ ފާހާނާ ގައެވެ. އެނދުމަތީގައި ހުރި ފޮޓޯތައް ނަގަމުން ޝީތަލް ފާހާނާއިން ނިކުތުމާއެކު އެހެން ބުނެލިއެވެ.\n" އަހަރެން އެހެން މިބުނީ އޭނާ ބަރާބަރަށް ނަމާދުވެސް ކުރޭ ފިހާރަ ބަންދު ކުރުމުގެ އެންމެ ފޯރި ހުންނަނީވެސް އޭނާ" ހެމުން ހެމުން އާންތު ޝަފްރާޒްގެ ވާހަކަ ކިޔާދެމުން ދިޔައެވެ.\n"ދީންވެރިން އަޅައިގަންނާނީ ދީންވެރި އަންހެން ކުދިން. ފެނުނެއްނު އޭނާގެ އަންހެނުން ހުރިގޮތް"\n"އަހަރެން އޭނާއެކޭ އެއްގޮތަށް ބަދަލް ވެއްޖެޔާ އަހަރެންނަށް ވެސް އެކަހަލަ ޝަފްރާޒް އެއް ލިބިދާނެތަ" މާޔޫސް އަޑަކުން ޝީތަލް ބުނެލިއެވެ.\n" އާން ތިހެން ވެދާނެ.. ނުވާނެއެވޭ ނުބުނާނަން..ކޮބާ މާލަސްވެއްޖެ ދަމާބަހީ"\nފިހާރައިގައި އިނދެފަ ޝީތަލް ޝަފްރާޒް އަށް މެސެޖް ކުރަމުން ދިޔައެވެ. ރޭގެ ޖަލްސާގެ ފޮޓޯތައް ފޮނުވާށޭ ޝައިނާ ބުނެފަ އޮތީމާ ބައެއް ފޮޓޯ އޭނާގެ ފޯނަށް ވައިބާ ކުރަމުންނެވެ.\n"އަހަރެން ހެދުން އަޅާފައިވާ ގޮތާމެދު ފޫހިވޭތަ؟" ޝީތަލް މެސެޖައިން ޝަފްރާޒް ކާރިން އަހަލިއެވެ. ފޯނަށް މެސެޖެއް އައި އަޑުއިވިގެން ޝަފްރާޒް ފޯނުނަގާފައި ޝީތަލްގެ އެމެސެޖް ފެނިފަ ހައިރާންވިއެވެ. އަދި ޝީތަލް އާއި ދިމާވި ދުވަހުންފެށިގެން ވެފައިވާ އެކި ހާދިސާތައް ހަދާންވިއެވެ. އަދި ޖަލްސާގައި ޝީތަލް ޝަފްރާޒްގެ އަތުގައި ހިފި ގޮތެވެ. އެއީ ކޮންކަހަލަ ޖަަޒްބާތެއް ބާވައެވެ.\n"ދެންމިތާ އުނިފޯމްތާ ތިހުންނަން ޖެހެނީ އާން އަހަރެން ވަރަށް ފޫހިވޭ މާ ނިވާކަން ކުޑަ ހެދުން ލާމީހުންނާ އެކު ... އަހަރެން ހިތަށް އަރާ އަހަރެންގެ ޝައިނާ ހެން ހުރިހާ ކުދިން އެގޮތަށް އިސްލާމީހެދުން ލާނެނަމައޭ.. ބަރާބަރަށް ނަމާދު ކުރަންވާނެ.. ދީނާއި ގުޅުން ބާއްވަންވާނެ" ޝަފްރާޒް މެސެޖް ކުރިއެވެ.\n"އަހަރެން އެކަހަލަހެދުން ލާން ބޭނުމީ ތިކަހަލަ ބައިވެރިޔަކު ލިބުމުން" ސުމައިލީ ފޭސްއަކާއެކު ޝީތަލް ޝަފްރާޒް އަށް މެސެޖް ކުރިއެވެ. އެދުވަހުން ފެށިގެން މިދެމީހުންގެ މެސެޖްގެ ސިލްސިލާގެ ބޮޅުތައް ގަތަމުން ދިޔައެވެ.\n"ޝައިނާ އެކިޔާދިނީ ހަމަ ރަނގަޅަށެވެ. އޭނާގެ ފިރިމީހާއަކީ ޖަވާހިރެކެވެ.. މަދުން ނޫނީ ނުފެންނާނެއެވެ.\nޝަފްރާޒް އެއްގޮތަކަށްވެސް މިދެމެދުގައިވާ ގުޅުމުގެ ވާހަކަ ޝައިނާ ކާރިގައި ނުބުނެއެވެ. ސިއްރު ކުރާކަށް ނޫނެވެ. އެއީ އެކަހަލަ ގުޅުމެއް ހެން އޭނާ ގަބޫލް ނުކުރާތީއެވެ. އެހެނަސް ޝީތަލް އާއި ވާހަކަ ދައްކާހިތް އެނާވެސް ވެއެވެ.


Vakeel Kan Kurumun Ali Hussain Anehkaaves Suspend Kohfi - Vaguthu\nވަކީލު ކަން ކުރުމުން އަލީ ހުސައިން އަނެއްކާވެސް ސަސްޕެންޑް ކޮށްފި\nގާނޫނީ ވަކީލް އަދި މަޖިލީހުގެ ކެންދޫ ދާއިރާގެ މެމްބަރު އަލީ ހުސެއިން ވަކީލް ކަމުން ދެވަނަ ފަހަރަށް ސަސްޕެންޑުކޮށްފި އެވެ.\nސުޕްރީމް ކޯޓުން އަންގާފައިވާ ގޮތުގައި އަލީ ހުސެއިން ވަކީލު ކަމުން ސަސްޕެންޑް ކުރީ، ކޯޓުގެ ނިންމުންތަކުގެ ސައްހަ ކަމާ މެދު ސުވާލު އުފެދޭ ގޮތަށް ވާހަކަ ދައްކަވައި، އެކަމަށް ހިތްވަރު ދޭ ގޮތަށް ދައްކަވާފައިވާ ވާހަކަތަކުގެ މައްސަލަ ތަހުގީގުކޮށް ނިމެންދެން ކަމަށެވެ.\nކުރީގެ ރައީސް މައުމޫން އަބްދުލް ގައްޔޫމްގެ ވަކީލުންގެ ޓީމުގައި ވެސް ހިމެނޭ، އަލީ ހުސެއިން ދައްކަވާފައިވާ ވާހަކަތަކަކީ ކޯޓުތަކުގެ ހުރުމަތް ރައްކާތެރި ކުރުމާ ބެހޭ ގަވާއިދާ ޚިލާފު ވާހަކަތަކެއް ކަމަށް ވެސް ކޯޓުން ފާހަގަކޮށްފައި ވެއެވެ.\n"އެވާހަަކަތަކަކީ ކޯޓުގެ ހުރުމަތް ރައްކާތެރި ކުރުމާ ބެހެ ގަވާއިދުގެ ހަތަރުވަނަ މާއްދާގެ (ހ) ގެ އެއްވަނަ ނަމްބަރާއި ހަތަރުވަނަ ނަމްބަރާއި ހަވަނަ ނަމްބަރު އަދި އަށްވަނަ ނަމްބަރާއި ހިލާފު ވާހަކަތަކެއް ކަމަށް ބެލެވޭތީ އެމައްސަލަ ތަހުގީގު ކުރައްވައި ވަކި ގޮތެއް ކަނޑައަޅުއްވަންދެން،" އިއުލާނުގައި ބުނެފައިވެ އެވެ.\nއޭނާގެ ވަކީލު ކަމުގެ ހުއްދަ ދޮޅު އަހަރެއްހާ ދުވަސް ވަންދެން ކުރިން ހިފެހެއްޓާ، އަލުން ވަކީލް ކަމުގެ ހުއްދަ ދިނީ މިދިޔަ މަހު އެވެ.\nމިއަދުން ފެށިގެން މައްސަލަ ތަހުގީގުކޮށް ނިމެންދެން އަލީ ހުސެއިން ވަކީލު ކަމުން ހުންނާނީ ސަސްޕެންޑް ކޮށްފައެވެ.\nމާޗް 13, 2018 12:57\nތި ބޮޑު މޮޔަ މީހާ ދާއިމަށް ސަސްޕެންޑް ކުރަންވީ. ތި ދެން ކާކު\nމާޗް 13, 2018 13:18\nއައްޔާ ލާހިކު ކުޅަދާނައެއްނޫން ދެން ކެންދޫ ދާއިރާއައް ހޮވާކައް.. ދޮގުވެރި މަކަރުވެރިއެއް ކެޕްމޭނު ދުވަސްވަރު ދެއްކި މޮޅެތި ވާހަކަތައް އަދިވެސް ހަނދާން އެބަހުރި ވޯޓުހޯދަން އަންނަ ދުވަހައް ރެޑީވެގެން މިހުރީ .


MAJILIHAH INTHIKHAABU KURAN JEHENEE RASHUMEEHEHTHA ?\nއައިއެސްއޭ ވޮލީމުބާރާތުގެ ފައިނަލުން ޓީމްލެއްޗޭ އާއި ...\nރައްޔިތުންގެ މަޖިލީހުގެ އިންތިހާބު ކައިރިވަމުން އަންނަ ވަރަކަށް އިންތިހާބުގައި ވާދަކުރާ ކެނޑިޑޭޓުން ވަނީ ކެމްޕޭންގެ މަސައްކަތް ފަށާފައެވެ. މަޖިލީހަށް ވާދަކުރާ ކެނޑިޑޭޓުންގެ އިތުރުން، އެ މެމްބަރުންނަށް ވޯޓު ދޭން ތިބި ރައްޔިތުންގެ މެދުގައި ވެސް ބޮޑެތި ބަހުސްތަކެއް ދަނީ ކުރެވެމުންނެވެ. ހޮވާނީ ރަށު މީހެއް ތޯ ނުވަތަ އެ ދާއިރާއަކަށް ނިސްބަތްވާ މީހެއްތޯ މިއީ ވަރަށް ގިނައިން މި ދުވަސްކޮޅު އަޑު އިވޭ ސުވާލުތަކެވެ. ހާއްސަކޮށް މީދޫދާއިރާއާއި ގުޅޭ މީހުންގެ ތެރޭގައި މި ސުވާލުކުރާ މީހުން ގިނައެވެ.\nއިދާރީ ދާއިރާތަށް ކަނޑައަޅައިގެން ކޮންމެ އިދާރީ ދާއިރާއަކަށް މެމްބަރެއް ހުންނާނެހެން މަޖިލީހުގެ އިންތިހާބު ބާއްވަނީ މުޅި ރައްޔިތުން ތަމްސީލުކުރާ މެމްބަރުންތަކެއް މަޖިލީހުގައި ބޭތިއްބުމަށެވެ. އެއީކީ އެ ދާއިރާ ނުވަތަ އެ ރަށެއްގެ ފަރާތުން ހަމައެކަނި އެ ދާއިރާއެއް ނުވަތަ އެ ރަށެއްގެ ފަރާތުން ވަކާލާތުކުރަން ހޮވާ މީހެއް ނޫނެވެ.\nގާނޫނުއަސާސީގެ 75 ވަނަ މާއްދާގައި ބުނެފައިވަނީ ރައްޔިތުންގެ މަޖިލީހުގެ ކޮންމެ މެމްބަރަކުވެސް އެބައިމީހުން އިންތިހާބުވީ ދާއިރާތައް ތަމްސީލުކުރުމުގައި މުޅި ގައުމާއި ހުރިހާ ރައްޔިތުންގެ ލާބަޔާއި މަންފާއަށް ރިޢާޔަތް ކުރަން ޖެހޭނެ ކަމަށެވެ. އަދި އެ މެމްބަރެއްގެ އަމިއްލަ މަސްލަހަތެއް އޮންނަކަމެއްގައި ނުވަތަ އޭނައާ ގުޅުންހުރި ބައެއްގެ މަސްލަހަތެއް ކުރިއެރުވުމަށް މަގާމުގެ ބޭނުންކޮށްގެން ނުވާނެ ކަމަށް ސަރީހަ އިބާރާތުން ގާނޫނުއަސާސީގައި ބުނެފައި ވެއެވެ.\nބައެއް މީހުންނަށް ހީވެފައި އޮންނަނީ ރައްޔިތުންގެ މަޖިލީހުގެ މެމްބަރުންނަކީ އެ މެމްބަރަކު ނިސްބަތްވާ ދާއިރާގެ ރައްޔިތުންގެ ވެލްފެއަރ ބަލަހައްޓާ މީހާ ކަމަށެވެ. ނުވަތަ ސަރުކާރުގެ ފަރާތުން ކުރަންޖެހޭ ކަންކަން ކުރުވުމަށް މެދުވެރިއެއްގެ ރޯލް އަދާކުރަންޖެހޭނީ މަޖިލީހުގެ މެމްބަރުކަމަށް ގަބޫލުކުރާ މީހުންވެސް މަދެއް ނޫނެވެ. އެކަމަކު ހަގީގަތަކީ ރައްޔިތުންގެ މަޖިލިސް ނުވަތަ ގާނޫނު ހަދާ މަޖިލީހުގެ މެމްބަރުންނަކީ ގާނޫނު ހެދުމަށް އިންތިހާބުކޮށްފަ ތިބޭ މެމްބަރުންކަމަށް ވުމެވެ. ވަކި އިދާރީ ދާއިރާއަކުން އިންތިހާބުކުރާ ގޮތަށް އޮންނަނީ އެއީ ރައްޔިތުންތަކެއްގެ ވޯޓުން ހޮވަންޖެހޭ މަގާމަކަށް ވާތީއެވެ.\nރައްޔިތުންގެ މަޖިލީހުގެ މެމްބަރުން މަޖިލީހުގައި ވަކާލާތުކުރާއިރު އަދި ކެމްޕޭން ކުރާއިރުވެސް އެމީހަކު ހޮވިއްޖެނަމަ އެ ރަށަކަށް މިވެނި ކަމެއް ކޮށްދޭނެކަމަށް ބުނެއެވެ. އެއީ އެ މެމްބަރެއްގެ އަމިއްލަ ކަމެކެވެ. އެއްވެސް ހާލެއްގައި އެއީ މަޖިލީހުގެ މެމްބަރަކަށް ގާނޫނީގޮތުން ހަވާލުކޮށްފައި އޮތް މަސްއޫލިއްޔަތެއް ނޫނެވެ. ތަރައްޤީގެ މަސައްކަތްތަކާއި އުމްރާނީ އަދި އިޖްތިމާއީ ހިދުމަތްތައް ދިނުމާއި ރަށްކުރިއަރުވާ ހެދުމަކީ ސަރުކާރާއި ކައުންސިލްތަކުގެ ޒިންމާއެކެވެ. އެކަންކަމަށް ބޭނުންވާ ގާނޫނުތައް ހެދުމާއި ބަޖެޓް ހޯދުމަށް މަޖިލީހުގެ ދާއިރާގެ ތެރެއިން ކުރަންޖެހޭ މަސައްކަތްތައް ކޮށްދިނުން ފަދަ ކަންކަން ކޮށްދޭން ތިބޭ ބަޔަކީ މަޖިލިސް މެމްބަރުންނެވެ. އަދި ސަރުކާރުން ކުރާ ކަންތައްތަކަށް ފާރަވެރިވެ ސަރުކާރު ހަމައަކަށް އަޅުވާ ޒިންމާދާރުކުރުވާ ބަޔަކީ ވެސް މަޖިލިސް މެމްބަރުންނެވެ.\nމަޖިލީހަށް މެމްބަރަކު ހޮވާއިރު ބަލަންޖެހޭނީ މަޖިލީހުގައި ކުރަންޖެހޭ މަސައްކަތަށް އެންމެ އެކަށޭނެ މީހަކު ހޮވުމަށެވެ. ކޮންމެހެން އެއީ ރަށު މީހަކަށް ނުވަތަ އާއިލާ މީހަކަށް ވާކަށް ނުޖެހެއެވެ. އެހެނީ މަޖިލީހުގެ ހަމަ ކޮންމެ މެމްބަރަކުވެސް އޭނާގެ މަގާމުގެ ބޭނުން ކުރަންޖެހޭނީ ގާނޫނުއަސާސީގެ 75 ވަނަ މާއްދާގައި ބުނެފައިވާގޮތަށް އެމީހަކު ހޮވުނު ދާއިރާ ނުވަތަ ރަށަކަށް ބަލައިގެންނެއް ނޫނެވެ. އޭނާ މަސައްކަތްކުރަންޖެހެނީ މުޅި ރައްޔިތުންގެ ފައިދާ އަށެވެ.\nބައެއް މީހުންނަށް ހީވެފައި އޮންނަ ގޮތުގައި މަޖިލީހުގައި އެންމެ މޮޅު މެމްބަރަކީ އޭނާގެ ބާރުގެ ބޭނުންކޮށްގެން އެ ރަށަކަށް ސަރުކާރުގެ ތެރެއިން ކޮންމެވެސް ކަމެއް ކޮށްދޭ މެމްބަރެކެވެ. އެކަމަކު އެއީ މަޖިލީހުގެ މެމްބަރުންނަށް ގާނޫނުއަސާސީން މަތިކޮށްފައިވާ މަސައްކަތެއް ނޫނެވެ. އެ މެމްބަރަކު ނިސްބަތްވާ ދާއިރާގެ ރައްޔިތުންގެ ހައްގުގައި އަދި ހުރިހާ ރައްޔިތުންނަށް ވެސް އެކަމުން ފައިދާ ލިބޭނެ ކަންކަމުގައި މަޖިލީހުގެ މެމްބަރުންނަށް ވަކާލާތު ކުރެވިދާނެއެވެ. އެކަމަކު މަގާމުގެ ބޭނުންކޮށްގެން ސިޔާސީ ފައިދާ ހޯދުމަށް ސަރުކާރުގެ ތެރެއިން މަސައްކަތްކުރުމަކީ މަޖިލީހުގެ މެމްބަރުންގެ ގާނޫނީ މަސްއޫލިއްޔަތާ ފުށުއަރާ ކަމެކެވެ.\nކުރީގެ ނައިބު ރައީސް އަހުމަދު އަދީބު ވިދާޅުވި ކަމަށްބުނެ ލޯޔަރުން ނެރުއްވި ބަޔާނުގައި ރައީސުލްޖުމްހޫރިއްޔާ އަބްދުﷲ ޔާމީނާއި ގުޅޭގޮތުން ...\nދިވެހި ބަހުން ޚިދުމަތް ފޯރުކޮށްދޭ ފުރަތަމަ ސެލްފް-ކެއާ މޮބައިލް އެޕްލިކޭޝަން އުރީދޫއިން ތައާރަފްކޮށްފިއެވެ. މިކަމާ ގުޅޭގޮތުން އުރީދޫއިން ބުނީ، ...


Sudan ge leaderun UAE gai America aa eku mashvaraa kuranee\nސޫދާންގެ ލީޑަރުން ޔޫއޭއީގައި އެމެރިކާާއާއެކު މަޝްވަރާ ކުރަނީ\nސޫދާންގެ ވެރިކަން ކުރާ ކައުންސިލްގެ ވެރިއާ އަބުދުލް ފައްތާހު އަލް ބުރުހާން: އޭނާ ޔޫއޭއީ ގެ ވެރިންނާއި ބައްދަލު ކުރައްވައި ސަރަހައްދީ މައްސަލަ ތަކާއި ގުޅޭގޮތުން މަޝްވަރާ ކުރައްވާނެ\nސޫދާންގެ މަތީ ފެންވަރުގެ ވަފުދެއް ޔޫއޭއީ އަށް ހިނގައްޖެ އެވެ. މި ވަފުދުގެ ވެރިއަކަށް ހުންނެވީ ސޫދާންގެ ވެރިކަން ކުރާ ކައުންސިލްގެ ވެރިޔާ އަބުދުލް ފައްތާހު އަލް ބުރުހާނެވެ. އޭނާއަކީ ކުރީގެ ރައީސް އުމަރު އަލް ބަޝީރު ވެރިކަމުން ދުރު ކުރުމަށް ފަހު މިހާރު ވެރިކަން ކުރާ ކައުންސިލްގެ ވެރިއާ އެވެ.\nމިދަތުރު ފުޅުގައި މިވަފްދުން ޔޫއޭއީގެ ލީޑަރުންނާއި ބައްދަލު ކުރައްވައި ދެ ގައުމާ ގުޅުން އޮތް ސަރަހައްދީ މައްސަލަ ތަކާބެހޭ ގޮތުން ވާހަކަ ދައްކާނެ އެވެ. އަދި މީގެ އިތުރަށް ސޫދާންގެ ޖަސްޓިސް މިނިސްޓަރު ނަސީރުއްދީން އަބުދުލް ބާރީ އަބޫދާބީގައި ތިއްބެވި އެމެރިކާގެ އޮފިޝަލުންނާއި ވެސް ބައްދަލު ކުރައްވާނެ އެވެ. މިބައްދަލުވުމުގައި ވާހަކަ ދެކެވޭނީ އެމެރިކާ އިން އެކުލަވާލައިފައިވާ ޓެރަރިޒަމަށް ހިތްވަރު ދޭ ގައުމުތަކު ލިސްޓުން ސޫދާން ނެގުމާއި ސުދާނުގެ އިންތިގާލީ ސަރުކާރަށް އެމެރިކާ އެހީވުމުގެ އިތުރަށް ސޫދާނުން އެމެރިކާ އަށް ދަރާފައިވާ ދަރަނި މައާފު ކުރުމުގެ މައްޗަށެވެ.\nމިޑިއާ ރިޕޯޓްތައް ބުނާ ގޮތުގައި ސޫދާނާއި ޔޫއޭއީ އަދި އެމެރިކާގެ އޮފިޝަލުން އަބޫ ދާބީގައި ސޫދާނުގެ އޮފިޝަލުންނާ ބައްދަލު ކުރައްވައި ޔޫއޭއީ އާއި ބަހްރައިނުން ވި ފަދަ ސުލްހައިގެ އެއްބަސްވުމެއް ސޫދާނާއި އިޒްރޭލާ ދެމުދު ވުމަށް މަޝްވަރާ ކުރާނެ އެވެ. ނަން ހާމަ ނުކުރާ ބައެއް ފަރާތްތަކަކާއި ހަވާލާދީ ރިޕޯޓްތައް ބުނާ ގޮތުގައި އިޒްރޭލާއި ސޫދާންގެ ސުލްހައިގެ އެއްބަސްވުމުގެ ބަދަލުގެ ގޮތުގައި އެމެރިކާ އިން ނެރޭ ޓެރަރިސްޓުންނަށް އެހީވާ ގައުމުތަކުގެ ލިސްޓުން ސޫދާނުގެ ނަން އުނިކޮށް ސޫދާނާ އެދޭ ގޮތަށް އިންސާނީ އެހީ އާއި ބަޖެޓް ސަޕޯޓަށް ތިން ބިލިއަން ޑޮލަރު ދޭނެ އެވެ.\nމިދިޔަ އޯގަސްޓު މަހު އެމެރިކާގެ ސެކްރެޓަރީ އޮފް ސްޓޭޓް މައިކް ޕޮމްޕިއޯ ސޫދާނަށް ކުރެއްވި ދަތުރުފުޅެއްގައި ސޫދާނާއި އިޒްރޭލް ގުޅުން ގާއިމް ކުރުމާއި ބެހޭ ގޮތުން ސޫދާންގެ ބޮޑު ވަޒީރު އަބުދުﷲ ހަމްދޮކް އާއެކު މަޝްވަރާ ކުރެއްވި އެވެ. އޭގެ ޖަވާބުގައި ބޮޑުވަޒީރު ވިދާޅުވީ އެމަނިކުފާނުގެ ސަރުކާރަށް އެފަދަ ކަމެއް ކުރުމުގެ ބާރާއި އިހްތިޔާރު ލިބިފައި ނުވާ ކަމަށެވެ. އަދި އެފަދަ ކަމެއް ކުރެވޭނީ އިންްތިގާލީ ސަރުކާރުގެ މުއްދަތު ނިމި 2022 ވަނަ އަހަރު ބާއްވާ ހަމަޖެހިފައިވާ އިންތިހާބަށް ފަހުގައި ކަމަށެވެ.\nސޫދާން އެމެރިކާ ޔުނައިޓެޑް އަރަބް އެމިރޭޓްސް\nސައުދީއާ ޔޫއޭއީއަށް ހަތިޔާރު ވިއްކުން އެމެރިކާ މަޑުޖައްސާލައިފި\nޖޯޑަންގެ ޝާހީ އާއިލާގެ ބައެއް ބޭފުޅުން ހައްޔަރުކޮށްފި\nބައިޑަންގެ ހާލު މުޅިން ރަނގަޅު: ވައިޓް ހައުސް


DR. Majeedhuge Haalu Varah Serious\nކުރީގެ އިސްލާމިކް މިނިސްޓަރ ޑރ. އަބްދުލް މަޖީދު އަބްދުލް ބަރީގެ ސިއްހީ ހާލުކޮޅު ވަރަށް ދެރަވެ މިވަގުތު ފަރުވާ ދެމުންދަނީ ވެންޓިލޭޓަރުގެ އެހީގައި ކަމަށް މައުލޫމާތު ލިބިއްޖެއެވެ.\nމަޖީދުގެ ސިއްހީ ހާލުކޮޅު ވަރަށް ސީރިއަސްކަމަށް އާއިލާއިންވެސް ވަނީ ކަށަވަރުކޮށްދީފައެވެ.\nމަޖީދުގެ ސިއްހީ ހާލުކޮޅު ދެރަވީ އަވައްޓެރި ލަންކާގައި ހުންނަވަނިކޮށް ސްޓްރޯކެއް ޖެހިގެންނެވެ. މިދިޔަ ހުކުރު ދުވަހު ސްޓްރޯކެއް ޖެހުމާއި ގުޅިގެން ލަންކާ ހޮސްޕިޓަލުގެ އައިސީޔޫގައި ފަރުވާ ދޭން ފަށާފައިވާ ގޮތަށް އިއްޔެ ކޮންމެވެސް ވަރަކަށް ހާލު ރަނގަޅުވި ކަމަށް އާއިލާއިން ވަނީ ބުނެފައެވެ. ނަމަވެސް ފަހުން ސިއްހީ ހާލުކޮޅު އިތުރަށް ގޯސްވީކަމަށް މައުލޫމާތު ލިބެއެވެ.\nގުރުއާން ތަފްސީރުގެ ރޮގުން ޕީއެޗްޑީ ހާސިލް ކުރައްވައިގެން ހުންނެވި މަޖީދުއަކީ ރާއްޖެ އުފެދުނު އެންމެ ބޮޑު އެއް އިލްމުވެރިޔާއެވެ.\nބާރީގެ އާއިލާއިން ވަނީ މިވަގުތު ވިހާވެސް ގިނަ ބޭފުޅުން އެމަނިކުފާނަށް ހެޔޮ ދުއާކޮށްދެއްވުމަށް އެދިވަޑައިގެންފައެވެ.


Filmy Thari Rishfa Anhen Kuhjakah Ganaa Kuraa Mahsala Eh! - Vaguthu\nފިލްމީ ތަރި ރިޝްފާ އަންހެނަކަށް "ގަނާ" ކުރާ މައްސަލައެއް!\nފިލްމީ ތަރި ރިޝްފާ.\nފިލްމީ ތަރި އައިމިނަތު ރިޝްފާ (ރިޝް) އަންހެނަކަށް "ގަނާ" ކުރާ މައްސަލައެއް ފެންމަތިވެއްޖެއެވެ.\nމީސް މީޑިއާގެ ޕްލެޓްފޯމްތައް މެދުވެރިކޮށް ރިޝްފާ، އަންހެނަކަށް "ގަނާ" ކުރަމުންދާތާ ދުވަސްކޮޅެއްް ވެފައިވާ ކަމަށް ބުނެ މި މައްސަލަ މީސް މީޑިއާ ޕްލެޓްފޯމްތަކުގައި ވަނީ ވަރަށް ހޫނުވެފައެވެ. މިކަމާ ގުޅިގެން ކޮމެންޓް ސެކްޝަންތަކާއި ޓްވީޓްތަކުން ފެނިގެން ދަނީ ބަހުގެ ހަމަލާތަކެވެ.\nމައުލޫމާތު ލިިބިފައިވާ ގޮތުގައި މައްސަލަ ބޮޑުވެގެން އުޅެނީ ޒާތީ ކަމެއްގައެވެ.\nފޭސްބުކް ޕޯސްޓެއްގައި ކޮމެންޓްކޮށް ބަހުގެ ހަމަލާތައް ދޫކުުރަމުން ރިޝްފާ އެ އަންހެން މީހާ އަށް އަމާޒުކޮށް ބުނެފައިވަނީ އެއީ އަލަށް ފިރިހެނެއް ފެނިގެން އުޅޭ މީހެއް ކަމަށެވެ.\n"އަލަށް ފިރިހެނުން ފެނިގެން އުުޅޭ މީހެއް ވިއްޔަ ގޮވައިގެން އުޅެނީ. ބޭބީ ބޫ ޕޫ ވީމަ މި ފޮޓޯ ފެނި ހާޓް އެޓޭކެއް ޖެހުމުގެ ފުރުސަތު ބޮޑުވާނެ" ރިޝްފާގެ ކޮމެންޓެއްގައި ލިޔެފައިވެއެވެ.\nމައްސަލަ ހޫނުވެގެން އަންހެން މީހަކު ކޮށްފައިވާ ޓްވީޓެއްގައި ރިޝްފާ ގަނާ ކުރަމުން އަންނަ ކަމަށް ބުނެފައިވެއެވެ. ރިޝްފާ ގަނާ ކުރަމުންދަނީ އޭނާގެ ކުރީގެ ލޯބިވެރިޔާ މިހާރު ރައްޓެހިވެގެން އުޅޭ މީހާ އަށް ކަމަށްވެއެވެ.\nI’ve tried to ignore this forawhile now. I’ve done nothing to her, for her to bully me to this extent. Body shaming me? Calling me out for my weight??! What’s my fault? https://t.co/PEIM2wZk1v\n— Ihkko (@ihkkko) July 5, 2021\n"ރިޝްފާ އަންހެން ކުއްޖަކަށް ބުލީ ކުރަމުން އަންނަތާ ދުވަސްކޮޅެއް ވެއްޖެ. ހަމަ އެކަނި ކުށަކީ ރިޝްފާގެ ކުރީގެ ލޯބިވެރިޔާއާއި އަންހެން ކުއްޖާ ގުޅުން އޮންނާތީ. ރިޝްފާ އަންނަނީ އަންހެން ކުއްޖާގެ ޓިކްޓޮކް ވީޑިއޯތައް ޑައުުންލޯޑްކޮށް، އެ އެއްޗެހި ފޭސްބުކްގައި ޕޯސްޓް ކުރަމުން. އަދި ކޮމެންޓް ސެކްޝަންގައި ފާޑުކިޔުންތައް ވަނީ އަމާޒުކޮށްފަ" އަންހެން މީހާ ކުރި ޓްވީޓްގައި ބުނެފައިވެއެވެ.\nއަންހެން މީހާ ބުނެފައިވަނީ އޭނާގެ ހަށިގަނޑު ހުންނަ ގޮތުން ރިޝްފާ އެކަމަށް ހަޖޫޖަހާ ކަމަށެވެ.\n"އަޅައި ނުލާ ހުރެވޭތޯ ބަލައިފިން. އޭނާ އަހަންނަށް ބުލީ ކުރާ ވަރުގެ އެއްވެސް ކަމެއް ނުކުރަން. ހަށިގަނޑު ހުންނަ ގޮތުން ބުލީކުރަމުންދާއިރު އަހަރެންގެ ކުށަކީ ކޮބާ؟" އޭނާ ބުނެފައިވެއެވެ.\nފިލްމީ ތަރި ރިޝްފާގެ ތުހުމަތު ތަކެއް ޔުނާން އާއި ރިހުލާއަށް، މިކަން ބޮޑު ޑްރާމާއަކަށް!\nޖުލައި 6, 2021 14:23\nތީ ރިޝްފާގެ އާއްމުކަމެއް މީހުނަށް ބުލީކުރުން\nޖުލައި 6, 2021 15:30\nވިޔާނުދާ މީހެއް ދޯ؟\nމިކަހަލަ މީހުން މިއީ ތަރިންނޭ ކިޔައި ނޫސްތަކުގައި ޖަހާވަރު ބައެއްނޫން.\nޖުލައި 6, 2021 15:43\nދިވެހި ފިލްމު އިންޑަސްޓްރީއޭ މިކިޔާ ތަނެއްގަ ތިނޫން ދެވަނަ ދޭއްޗެއް ނެތް. ބުލީކުރުމާއި، އެކަކު އަނެކަކަށް މަލާމާތްކޮށް އައުގުރާނަގޮވުމާ، އައުރަ ނިވާނުކޮށް ފާހިޝް މަންޒަރުތައް ދެއްކުމާ، އެއްޖިންސުން ގުޅުން ހިންގުމާ، ކުޑަކުދިންނަށް ޖިންސީ ގޯނާކުރުންފަަދަ އެތައް ހަޑި މުޑުދާރު އަމަލުތައް ހިންގާ ހާއްޔެއް ތިތަނަކީ. ބަލަ މީގެ ކުރިންވެސް ފިލްމު ކުޅުނު ބަޔަކު އުޅުނު. ތިހުރިހާ ސަކަރާތެއް ޖަހައިގެނެއްނޫން އެވެރިން ފިލްމު ކުޅުނީ. ތި އިންޑަސްޓްރީ އުވާލަން ގޮވާލަން!\nޖުލައި 6, 2021 16:00\nދެން މާ ދަރުމަވެރިވެގެން މިއުޅެނިއްޔޯ. މީނަ ރެޑްކްރެސެންޓްގެ މަސައްކަތްތަކުން ވަކިކުރަންފެނޭ\nޖުލައި 6, 2021 17:25\nއުޅުމެއް އަހްލާގެއް ހުރި ބައެއް ނޫން..\nޖުލައި 6, 2021 17:33\nރިސްފާކާރި ބުނެބަލަ މަ ބުޅީކޮއްލަން އާދެބަލާށެ\nޖުލައި 6, 2021 17:50\nމުސްކުޅި މާމަ ގަނޑަކަށް ވީމަވެސް މައިތިރި ވާން ނޭނގުނު އަންހެނެއް ދޯ..!\nޖުލައި 6, 2021 20:27\nމީގަ ކޮބާ ރިޝްފާ ބުލީކޮށްފަ، ތިޔަ ޓްވީޓަކުން ނުފެނޭ ރިޝްފާ ބުލީކޮށްފަ އޮތް ތަނެއް ބަލަ ބަލާވެސް،\nޖުލައި 8, 2021 09:29\nހާދަހާ ގަމާރޭދޯ ، ހުރިހާ ޓްވީޓް ތަކާ ކޮމަންތަކެއް ނޫހަކު ނުޖަހާނެދޯ ، ބޯހަލާކު . ޙުސްގަމާރުން\nޖުލައި 7, 2021 06:19\nއާޚިރަތް ދުވަހު ބަނގރޫޓުވެގެންވާ މީހުންގެ ޚަބަރު މާތް ރަސޫލާދެއްވާފަވޭ. އެއީ ދުނިޔޭގައި އެކި މީހުންގެ ހައްގައް އަރައިގަނެފަތިބެ އެމީހުންގެ ފަރާތުން ހައްގު ނިގުޅައިގަނެވިފައިވާ މީހުންގެ ކިބައިން މައާފް ނުހޯދައި މަހްޝަރަތްދުވަހު ހާޒިރުކުރެވޭބަޔެކެވެ. އެމީހުންގެ އެދުވަހުން އެހައްގުތަކުގެ ބަދަލުދޭންޖެހެނީ އެމީހުންގެ ހެޔޮ އަމަލުތައް ދީގެންނެވެ. އަދި ދޭނެ ހެޔޮއަމަލުތަކެއް ނެތި ހުސްވެއްޖެނަމަ ހައްގައް އަރައިގަނެވުނު މީހުންގެ ފާފަތައްއެމީހުން އޭގެ ބަދަލުގައި އުފުލަންޖެހެއެވެ. އަދި އެންމެފަހުން އޭގެ ސަބަބުން ނަރަކައަތް ވަންނަންޖެހެއެވެ. މިއީ ބަނގުރޫޓުވެފައި ވާމީހުންނަކީ. އެއްވެސް މީހެއްގެ ހައްގަކައް އަރައިގަނެވިފައިވާނަމަ އެމީހެއްގެ ކިބައިން ދުނިޔޭގެ މިހަޔާތް ނިމުމުގެ ކުރީން މައާފައް އެދި ޚަލާސް ކުރާށެވެ. އަދި މައާފެއް ނުލިބޭނަމަ އެމީހަކައް ހެޔޮ ދުއާކުރާށެވެ. މާތް ރަސްކަލާނގެ އެއީ ފާފަތައްފުއްސަވައި ދެއްވާ ފަރާތެވެ. އެކަމަކު އެހެން މީހެއްގެ ހައްގެއްގެ ބަދަލު ދޭންޖެހޭނީ އެ ހައްގައް އަރައިގަތް މީހާއެވެ..މިއީ އެހެން ފާފަތަކައްވުރެވެސް މާ ނުރައްކާކަމެކެވެ.\nޖުލައި 12, 2021 09:59\nރިޝްފާ ހާދަ ޖެލަސް އެކޭ އެ ވަނީ


Maldivian ge Hanimaadhoo-Cochin dhathuruthah fashaifi\n09:38am | Thursday, 09 July 2020\nމޯލްޑިވިއަންގެ ހަނިމާދޫ-ކޮޗިން ދަތުރުތައް ފަށައިފި\nރާއްޖޭގެ ގައުމީ އެއާލައިން މޯލްޑިވިއަން އިން، ހދ. ހަނިމާދޫ އާއި އިންޑިއާގެ ކޮޗިންއާ ދެމެދު ސީދާ ދަތުރުތައް މިއަދު ފަށައިފި އެވެ.\nހަނިމާދޫ އިން ކޮޗިން އަށް ދަތުރުކުރި މޯލްޑިވިއަންގެ ފުރަތަމަ ފްލައިޓް މިއަދު ބާއްވާފައިވާއިރު، މި ދަތުރުތައް ފެށުން ފާހަގަކުރުމަށް ހަނިމާދޫ އެއާޕޯޓުގައި މިއަދު ވަނީ ހާއްސަ ރަސްމިއްޔާތެއް ބާއްވާފަ އެވެ. މި ރަސްމިޔާތުގެ ޝަރަފުވެރި މެހުމާނަކީ ސިވިލް އޭވިއޭޝަން އޮތޯރިޓީގެ ސީއީއޯ އަހްމަދު ޖަލީލް އެވެ.\nމިއަދުގެ ރަސްމިއްޔާތުގައި އައިލެންޑް އޭވިއޭޝަންގެ މެނޭޖިން ޑިރެކްޓަރު މުހައްމަދު ރިޒްވީ ވިދާޅުވީ ހަނިމާދޫ އެއާޕޯޓު މެދުވެރިކޮށް ގިނަ އަދަދެއްގެ މީހުން ބޭސްފަރުވާ އަށް އިންޑިއާ އަށް ދާ ކަމަށެވެ. އެހެންކަމުން، މިއަދު މިފެށުނު ދަތުރުތަކުގެ ސަބަބުން މާލެ ނުގޮސް ފަސޭހަ އިން ކޮޗިން އަށް ދަތުރު ކުރެވޭނެ ކަމަށް އޭނާ ވިދާޅުވި އެވެ.\n"މީގެ އިތުރުން، މިއީ އިންޑިއާ އިން ރާއްޖެ އަށް އަންނަ ފަތުރުވެރިންނަށް ވެސް ރަނގަޅު ފުރުސަތަކަށް ވެގެންދާނެ. އަދި މި ސަރަހައްދުގެ ފަތުރުވެރިކަމާއި ގެސްޓްހައުސް ހިންގާ ފަރާތްތަކަށް މިކަމުގެ ފައިދާ ކުރާނެ،" ރިޒްވީ ވިދާޅުވި އެވެ.\nމޯލްޑިވިއަން އިން ވަނީ ހަނިމާދޫ އާއި ކޮޗިން އާއި ދެމެދު ހަފްތާއަކު ތިން ފްލައިޓު ބާއްވަން ނިންމާފަ އެވެ. ހަނިމާދޫން ކޮޗިން އަށް ދެކޮޅު ޓިކެޓްގެ އަގު އުޅެނީ 199 ޑޮލަރު (3069 ރުފިޔާ) ގަ އެވެ.\nމީގެ އިތުރުން، މާލެ އާއި ކޮޗިންއާ ދެމެދު ވެސް މޯލްޑިވިއަން އިން ސީދާ ދަތުރުތައް ކުރެ އެވެ. މާލެ އާއި ކޮޗިންއާ ދެމެދު ދެކޮޅު ޓިކެޓްގެ އަގު އުޅެނީ 150 ޑޮލަރަށެވެ.\nމޯލްޑިވިއަން އިން އަންނަނީ އިންޑިއާގެ އެހެން ސިޓީތަކަށް ވެސް ދަތުރުތައް ފެށުމަށް ތައްޔާރު ވަމުންނެވެ.\nހަނިމާދޫ އެއާޕޯޓް, ވައިގެ ދަތުރުފަތުރު, މޯލްޑިވިއަން


Vazeefa Ah Nikuna Anhenun Buruga Elhun Manaa Kurevidhaane Kamah EU Ge Ehme Mathee Court In Hukum Koffi - Vaguthu\nކޮވިޑް މަތިން ހަނދާން ނައްތާލެވޭކަށް ނެތް -6ގަޑިއިރު ކުރިން\nވަޒީފާއަށް ނިކުންނައިރު ބުރުގާ އެޅުން މަނާކުރެވިދާނެ ކަމަށް އީޔޫގެ އެންމެ މަތީ ކޯޓުން ހުކުމްކޮށްފި\n2 މަސް ކުރިން ( ޖުލައި 16, 2021 )\nމުސްލިމް އަންހެނުން ވަޒީފާ އަށް ނިކުންނައިރު ބުރުގާ އެޅުން އެމީހަކަށް ވަޒީފާ ދިން ފަރާތައް މަނާކުރެވިދާނެ ކަމަށް ޔޫރަޕްގެ އިއްތިހާދުގެ އެންމެ މަތީ ކޯޓުން ހުކުމް ކޮށްފިއެވެ.\nލަގްޒަމްބާގްގައި ހުންނަ ކޯޓުން ބުރާސްފަތި ދުވަހު ނިންމި ނިންމުގައި ބުނެފައި ވަނީ ބުރުގާ އެޅުން ނުވަތަ ދީނީ ގަބޫލު ކުރުމެއްގެ ދަށުން ބޮލުގައި ސްކާފެއް އެޅުން މަނާ ކުރަން ވާނީ އެއީ ކޮންމެހެން ކުރަން ޖެހޭ ކަމެއް ކަމަށް ވަޒީފާ ދޭފަރާތައް ގަބޫލުކުރެވޭ ކަމަށް ވާނަމަ ކަމަށެވެ. އަދި އެނިންމުން ނިންމާއިރު އެގައުމެއްގައި ދީނީ މިނިވަންކަން އޮތް މިންވަރަށް ރިއާޔަތް ކުރަން ވާނެ ކަމަށް ވެސް ބުނެފައި އެބައޮތެވެ.\nއީޔޫގެ އެންމެ މަތީ ކޯޓުން ބުރުގާގެ މައްސަލަ ބެލީ ޖަރުމަންވިލާތުގެ ދެއަންހެނަކު ހުށަހެޅި މައްސަލައަކާއި ގުޅިގެންނެވެ. އެމީހުން މައްސަލަ ހުށަހެޅީ ބުރުގާ އަޅައިގެން ވަޒީފާއަށް ނިކުންނާތީ އެމީހުން ވަޒީފާ އިން ސަސްޕެންޑް ކުރުމުންނެވެ.\nޖަރުމަންވިލާތަކީ ޔޫރަޕްގެ މުސްލިމުން އެންމެ ގިނަ އެއްގައުމެވެ. އެގައުމުގައި ފަސް މިލިއަން މުސްލިމުން ދިރިއުޅެއެވެ.\nއީޔޫގެ އެންމެ މަތީ ކޯޓުން މިނިންމި ނިންމުމުގެ ސަބަބުން އީޔޫގެ މެންބަރު ގައުމުތަކުގެ ގޮތުގައި އޮންނަ 27 ގައުމުގައި މުސްލިމް އަންހެނުންނަށް ބުރުގާ ނަގައިގެން ވަޒީފާއަށް ނިކުތުން މަޖުބޫރު ކުރާނެ އެތައް ކަމެއް ކުރިމަތިވުން އެކަށީގެންވާ ކަމަށް މިހާރު ވެސް އިންސާނީ ހައްގުތަކަށް މަސައްކަތް ކުރާ ފަރާތްތަކުން އަންނަނީ ބުނަމުންނެވެ.\nއިންސާނީ ހައްގުތަކަށް މަސައްކަތް ކުރާ ފަރާތްތަކުން އަންނަނީ އީޔޫގެ އެންމެ މަތީ ކޯޓުގެ ނިންމުމަށް ވަރަށް ބޮޑަށް ފާޑުކިޔަމުންނެވެ. އެފަރާތްތަކުން ބުނާ ގޮތުގައި މިއީ ދީނީ މިނިވަންކަމާއި، ދީނީ ގޮތުން މީހުން ގަބޫލުކުރާ ގަބޫލުކުރުންތައް ދިފާއު ކުރަން ކުރިމަތިވި ވަރަށް ބޮޑު ހުރަހެކެވެ.\nއީޔޫއިން ބޭނުން ވަނީ ހުރިހާ ފޯނަކަށް އެއްކަހަލަ ޗާޖަރު ބޭނުން ކުރަން\nޖަޕާނާއި އީޔޫގެ ލީޑަރުން ގޮވާލަނީ ތައިވާނުގައި އަމާންކަން ގާއިމުވުމަށް\nޖުލައި 16, 2021 18:09\nޔޫ ރަޕަށް ދެން ނުދާނަން\nޖުލައި 16, 2021 18:57\nރާއްޖެ އަންން ހުރިހާ ޓޫރިސްޓުން ދެން އަރުވާނީ ނިގާބު އަޅައިގެން އައީމަ. ސުވިމިން ޕޫލުގަވެސް ޖެހޭނީ ނިގާބު އަޅައިގެން ތިބެން. ދެން ކާން ޖެހޭނީވެސް ހަމަ ހުސް ހަލާލު ތަކެތި. ސެލްފީ ނެގޭނީވެސް ނިގާބުގަ ހުރެ.\nޖުލައި 16, 2021 21:20\nމުސްލިމުން އުޅޭތަ ޝިރުކުކުރާ ތަންތަނުގަ؟\nޖުލައި 16, 2021 23:52\nދެން ކޮން ހައްގެކޭތަ މި ބީތާއިން ގޮވާ މި ހަޅޭ މިލައްވަނީ.\nޖުލައި 17, 2021 08:52\nމީ ސުންނަތުގެ އަހުލު ވެރިޔއެ އް ދޯ\nޖުލައި 18, 2021 08:47\nރަނގަޅު. ޔޫރަޕަށް މުސްލި މުންނެއް ބޭނު މެއް ނުވޭ. ސައުދީ އަށް ދޭބަލަ


Juhi Chawla "Sharmaji Namkeen" ninmaa nulevifai\nޖޫހީއަށް "ޝަރްމާޖީ ނަމްކީން" ނިންމާ ނުލެވިފައި\n"ޔެސް ބޮސް" ފަދަ ރީތި ފިލްމުތައް ކުޅެފައިވާ ޖޫހީ ޗައުލާ މިހާރު ކުޅެނީ ވަރަށް މަދު ފިލްމެކެވެ. އޭނާ ފިލްމެއް ކުޅެން ޚިޔާރު ކުރިޔަސް ކުރަނީ ހުރިހާ ކަމަކަށް ވަރަށް ވިސްނާ ފިކުރު ކޮށްފަ އެވެ. ފިލްމު ނުކުޅުނަސް ޖޫހީ އުޅޭލެއް ބިޒީ ކަމުން ވަރަށް ރަނގަޅު ޕްރޮޖެކްޓްތަކެއް އޭނާއަށް ގެއްލިފައި ވެސް ވެއެވެ.\nކޮރޯނާވައިރަހުގެ ވަބާގެ ސަބަބުން އިންޑިޔާ ލޮކްޑައުން ކޮށްފައިވާތީ ފިރިމީހާ އާއި ދެ ދަރިންނާއެކު ގޭގައި މިހާރު ވަގުތު ހޭދަ ކުރަމުން ދާ ޖޫހީ ވެސް މިހާރު އިންތިޒާރު ކުރަނީ ލޮކްޑައުން ނަގައި އާއްމު ހާލަތަކަށް ދިރިއުޅުން ބަދަލުވާނެ ދުވަހަކަށެވެ.\nޖޫހީ މިހާރު ފިލްމެއްގެ މަސައްކަތް ކުރަމުން ދެއެވެ. "ޝަރުމާޖީ ނަމްކީން" ކިޔާ މި ފިލްމު އަދި ރަސްމީކޮށް އިއުލާން ނުކުރިޔަސް ފިލްމު ފެށުމުގެ ގޮތުން ކުރަން ޖެހޭ މަސައްކަތްތައް މިހާރު ދަނީ ކުރަމުންނެވެ.\nމި ފިލްމުގެ ވާހަކަ ހާމަކުރާކަށް ޖޫހީ ބޭނުމެއް ނޫނެވެ. ނަމަވެސް ފިލްމު ޑައިރެކްޓް ކުރާނީ ވަރަށް މަޝްހޫރު އަންހެން ޑައިރެކްޓަރެއް ކަމަށް ޖޫހީ ބުންޏެވެ. މި ފިލްމުގައި ޖޫހީ އާއެކު ބައިވެރިވެފައި ވަނީ ރިޝީ ކަޕޫރެވެ. ނަމަވެސް އޭނާ މަރުވިއިރު ފިލްމުގައި އޭނާ ކުޅެން ޖެހިފައި އޮތް ބައި މުޅިން ނިމިފައިވާ ކަމެއް ޔަގީނެއް ނޫނެވެ.\nޖޫހީ ބުނީ ފިލްމުގެ ޝޫޓިންގްގެ ނުނިމި އޮތީ ވަރަށް ކުޑަ ބައެއް ކަމަށެވެ. މި ފިލްމުގެ އިތުރުން ޖޫހީގެ ވެބް ސީރީޒް އެއްވެސް ވަރަށް އަވަހަށް ފަށަން ވަނީ ހަމަޖެހިފަ އެވެ.\nރިޝީ ކަޕޫރު ޖޫހީ ޗާވްލާ


Nahula committee ah haaziru kuranee\nކޮވިޑް-19 ގެ ބަލިމަޑުކަމުގެ ހާލަތުގައި ޓްރާންސްޕޯޓް މިނިސްޓަރު އައިޝަތު ނަހުލާ ޒިންމާ އަދާ ނުކުރައްވާ ކަމަށް ބުނެ ރައްޔިތުންގެ މަޖިލީހުގެ ސަރުކާރުގެ މަސްއޫލިއްޔަތާއި ޒިންމާ އަދާ ކުރާ މިންވަރު ބަލާ ކޮމިޓީއަށް އެކަމަނާ ހާޒިރު ކޮށްދިނުމަށް ކާށިދޫ ދާއިރާގެ މެންބަރު އަބްދުﷲ ޖާބިރު ހުށަހަޅުއްވައިފި އެވެ.\nމިނިސްޓަރު ނަހުލާ އެ ކޮމިޓީއަށް ހާޒިރު ކޮށްދިނުމަށް ޖާބިރު އެދިވަޑައިގެންފައި ވަނީ މަޖިލީހުގެ އެ ކޮމިޓީގެ މުގައްރިރު އަދި މާފަންނު ހުޅަނގު ދާއިރާގެ މެންބަރު މުހައްމަދު ފަލާހަށް އޭނާ ފޮނުއްވި ސިޓީއެއްގަ އެވެ.\nޑީއާރުޕީގެ ލީޑަރުގެ ގޮތުގައި ހުންނެވި ޖާބިރު ފޮނުއްވި ސިޓީގައި ވަނީ ރަށްރަށަށް އަރައި ފޭބުމުގައި ބަނދަރުތައް ބޭނުން ކުރަމުން ދަނީ އެއްވެސް ހަމައެއް ލަމައެއް ނެތިކަން ތަޖުރިބާ ކުރެވިފައިވާ ކަމަށެވެ. އަދި މަސްދޯނި ފަހަރުތަކުގައި ބިދޭސީން މަސައްކަތް ކުރުން މަނާވިޔަސް އެ ކަން ވެސް ކުރަމުންދާ ކަން ފާހަގަ ކުރެވިފައިވާ ކަމަށެވެ.\nޖާބިރު ވިދާޅުވި ގޮތުގައި އެ މައްސަލަތައް ދިމާވެފައި ވަނީ ރަށްރަށުގެ ބަނދަރުތައް ބޭނުން ކުރުމަށް ޓްރާންސްޕޯޓް މިނިސްޓްރީން އެކުލާވަލާން ޖެހޭ ގަވާއިދުތަކާއި އުސޫލުތައް ފުރިހަމަ ނުވުމުންނެވެ. އެހެންކަމުން މިނިސްޓަރުގެ ޒިންމާ އަދާނުކުރެވޭތީ ކޮމިޓީއަށް ހާޒިރުކޮށް ޖަވާބުދާރީ ކުރުވަން ބޭނުންވާ ކަމަށް ސިޓީގައި އޭނާ ވިދާޅުވެފައިވެ އެވެ.\nނަހުލާ މަޖިލީހުގެ ކޮމިޓީއަކަށް ހާޒިރުކޮށްދޭން އެދިފައިވާއިރު، އެކަމަނާ މި ވަގުތު ހުންނެވީ ފިރިކަލުން އަދި މާމިގިލި ދާއިރާގެ މެންބަރު ގާސިމް އިބްރާހިމް ހިންގަވާ ސަން އައިލެންޑް ރިސޯޓުގަ އެވެ. ނޭޝަނަލް އެމަޖެންސީ އޮޕަރޭޝަން ސެންޓަރުން ބުނެފައިވާ ގޮތުގައި ނަހުލާ ރިސޯޓަށް ވަޑައިގެންނެވީ ރިސޯޓު އޯނަރުންނަށް އޮންނަ ހުއްދައިގެ ތެރެއިންނެވެ.\nރައްޔިތުންގެ މަޖިލިސް އަބްދުﷲ ޖާބިރު އައިޝަތު ނަހުލާ + މިނިސްޓްރީ އޮފް ޓްރާންސްޕޯޓް އެންޑް ސިވިލޭވިއޭޝަން ޕޮލިޓިކްސް ކޮރޯނާ ވައިރަސް ކޮވިޑް-19 ކޮވިޑް-19 އިގެ ބަލާއާފާތް އާއްމު ސިއްހަތުގެ ކުއްލި ނުރައްކަލުގެ ހާލަތު ލޮކްޑައުން ޕްރޮޓޮކޯލް


26 ފެބުރުއަރީ 2020 - 13:33\n51 ކޮމެންޓް, 164 ރިއެކްޝަންސް\nގދ. ހައޮޑިގަލާ، ރަޝިޔާ ބަޔަކު ރިއަލިޓީ ޝޯވއެއް ޝޫޓްކުރަން ދީގެން އެ ރަށް ނުލިބުނަސް މިލިއަނުން ޑޮލަރު ލިބިވަޑައިގެންނެވި ނޫންތޯ؟\nތިޔަފުލެޓް ތަކަކީ ރައްޔަތުން ކުރާމަސައްކަތުން ހޯދާރުފިޔާކޮޅު އަތުލަން ރާވައިގެން ހިންގާ ޖަރީމާއެއް މިކަން ފެއްޓީ އެދިގުރާސްތާ 30 އަހަރު މިހާރު ކޮންމެ ސަރުކާރަކުންވެސް ސަގާފަތަކައް ހަދައިގެން މިކަން މިކުރަނީ މިމާލޭގެ 3/1 އެއޮތީ ފަޅައް ފާޑު ފާޑު ނަންކިޔާ ކޮށިހަދާފައި މިމާލޭގެ ރައްޔަތުންނައްވުރެ އަގުބޮޑު ކުނިވެސް ސަރުކާރުގެ ކުރިމަތީގައި ކުނިއަޅަން ކިތައް ކޮށިތޯ ބައްލަވާ ވޯޓް ހޯދަން ވީމަ މާލޭ ރައްޔަތުމީހާ ބޭނުންވަނީ ވޯޓްލާންއެކަނިތޯ ދުނިޔެއައް ފޮނުވ\nމިހާރުގެ ޓޫރިޒަމް މިނިސްޓަރު އަލީ ވަހީދު ޑީއާރުޕީގަ ހުއްޓާ އެމްޑީޕީއާ ގުޅުނީމަ "ލިބުނު" ދެ ފްލެޓްގެ މައްސަލަ ބަލަނީ ކޮންއިރަކުތޯ ބަންޑާރަ ނައިބު؟\nމިހެން މިވަނީ އުޞޫލުތަކާ ސިޔާސަތުތަކުގަ އޭގެ ޒާތުގަވެސް އޮޅުންހުރުމާ އެކަންކަން ތަންފީޒު ކުރުމުގަ މީހުންނަށް ބަލާ ތަފާތުކޮށް ޢަމަލު ކުރާތީ. ޢިއްޒަތްތެރި މަޤާމެއްގެގޮތުގަ ކަނޑައެޅިފައިވާ މަޤާމެއްގަ ހުންނައިރު އުޅޭނެތަނެއް ދައުލަތުން ދެންޏާ އެ މަޤާމުގައި ނުހުންނަ ހިސާބުން އެ އިނާޔަތް ގެއްލެންޖެހޭ. އެކަމަކު އެފަދަ މީހުންނަށް ވަކި ސްކީމެއްގައި ބައިވެރިވެ އެ އޮންނަ އުޞޫލުން ފްލެޓް ގަތުމުގެ ފުރުޞަތު ދެންޏާ އެ ގޮތުން ފައިސާދިނުމުން މިލްކްވާންޖެހޭ\nޖިހާދަކީ އަބުރެއް އިއްޒަތެއް އޮތް މީހެއްނޫން . އެހާބާރު ސްޕީޑެއްގައި މަގާމުގެކުރިއެރުން ހަރުފަތަކައްފަހު ހަރުފަތެއް ކުރިއަރަމުންގޮސް ނާއިބުރައީސްކަންލިބުނީ ދޭތެރެޖެއްސުމާއި ފިތުނަ ފަސާދައުފެއްދުމަށް ޖިހާދުގެ ހުރި ކުޅަދާނަކަމުން. މިކަން ތިނަދޫގެ ގިންރައްޔިތުންނާއި ޖިހާދާއެކު ފިނޭންސް ގައި އުޅުނު މީހުނަނަށްއެނގޭނެ. ނައިބުރައީސްކަން ލިބުނީވެސް އެއްވެސް ހިންގުންތެރިކަމެއް ހުރެގެންނޫން. ފިނޭސް މިނިސްޓްރީގައިހުރެ ކޮރަޕްޝަންގެ އެތައްއަމަލެއް ހިންގިި. .\nޖިހާދު ޔާމީން އަދި އަދީބު މި3ވެރިންތޯ މި އުލެނީ ޤައުމުގެ ޙަޒާނާތައް ލޫޓުވާފަ! ކޮބާ އެހެން މީހުން. އަދުރޭމެން ނިހާނުމެން ފަދަ މީސް މީހުން ފްލެޓު ހޯދި ގޮތްވެސް ބަލެންޖެހޭ. މިހިރަ މިހިރަ ކަންކަން ނުބަލާތީ މޑޕ ޖަލްސާ ތަކަށް މީހުން ނުދަނީ. މިހާރު މޑޕ ގެ އިތުބާރު ގެއްލިއްޖެ. ރައްޔިތުން މި ސަރުކާރު ދެކެ މިހާރު މާޔޫސް ވެއްޖެ. ވައްކަން ކުރި މީހުން ހަމަ ޖެހިލާފައި ކޮފީ މޭޒު ދޮށުގައި. މިނިވަން ކަމާއި އެކު ރަށު ތެރޭގައި. ބަލާނެ މީހަކުނެތް.\nމމިސަރުކާރުގައި ފއްޔާޒު މެން ހަ މަ މިހެން. ހުރިހާ ތަނަކަަށް އަތްބާނަނީ ސަރުކާރު ކުންފުނިތައް ވެސްހިންގަން ޖެހެނީ މިމީހުން . އެހެންވީމ މާ ޖިހާދު ކޮން އިޚްލާސްތެރިއޭ ކިޔާކައް މީ ޒީރޯ ޓޮލަރެންސް ގަ ވާވަރު. އެން މެން ބާރު ހޯދަނީ ފައިސާ ހޯދަން\nމިސަރުކާރަކީ ކަންކަމުގަބެލުމެއްއޮންނަ ސަރުކާރެއްނޫން ސަބަސަބަކީ ރައީސްގެ ބަދަލުގަ ވެރިކަންކުރަނީ އެހެންމީހެއް އެހެންވެވާގޮތް\nނަގަން ޖެހެނީ ހަމައެކަނި ޖިހާދުގެ ފްލެޓް އެކަންޏެއް ނޫން، މިނިވަން މުއައްސަސާ ތަކުގެ ވެރިންނާ ފަނޑިޔާރުން ނަށް ދިން ފްލެޓް ތައްވެސް ޖެހޭނީ ނަގަން، އެއީ އެމްއެންޕީއާރުސީގެ ކޮރަޕްޝަނަށް ވުރެ ވަކި ކުޑަ ކޮރަޕްޝަނެއް ނޫން، އެއީ، އެމީހުނަށް ޙައްޤު އެއްޗެއް ނޫން. މިނިވަން މުއައްސަސާ އެއްގެ ވެރިއަކަށް ނުވަތަ ފަނޑިޔާރަކަށް ވީތީ ލިބެންޖެހޭ ފްލެޓެއް ނޯންނާނެ. މައްސަލަ ބެލީ އޭސީސީގެ ރައީސް، އޭނަޔަށްވެސް ފްލެޓެއް ލިބުނު. ވީމާ، މައްސަލަ އެއް ނެތް!\nޖިހާދަށް ވެދުން. މަ މެން ލައްވާ މަނިކުފާނުގެ ބިތު ފަންގި ނަންގަވަން ނުހައްދަވާށެވެ. އެހެން ވެއްޖެ ނަ މަ މަނިކުފާނުގެ މަންޒަރު ތަކެއް ރައްޔިތުން ބަލައިގަންނާކަށް މާކަ ރީއްޗެއް ނުވާނެއެވެ. ދެންވެސް ހޮޅި ވާހަކަ ނުދައްކާ މަޑުން ހުރެވޭތޯ ބަލާށެވެ.


Ventilator thakuge massalaige thuhumathuthakaa gulhigen PG ofeehaa eku badhaluvumeh | Mihaaru\nވެންޓިލޭޓަރުތަކުގެ މައްސަލައިގެ ތުހުމަތުތަކާ ގުޅިގެން ޕީޖީ އޮފީހާ އެކު ބައްދަލުވުމެއް\nއެންޓި ކޮރަޕްޝަން ކޮމިޝަން އޭސީސީގެ މެމްބަރުންތަކެއް: ހެލްތުގެ ޚިޔާނާތާ ގުޅިގެން އެ ކޮމިޝަނުން ވަނީ ޕީޖީ އޮފީހާ އެކު މަޝްވަރާކޮށްފައި.\n20 އޯގަސްޓް 2020 - 12:10\nކޮވިޑް-19ގެ ފަރުވާއަށް 149 ވެންޓިލޭޓަރު ހޯދުމުގައި ހެލްތު މިނިސްޓްރީ މެދުވެރިކޮށް ހިންގި ކޮރަޕްޝަން މައްސަލައިގައި ތުހުމަތު ކުރެވޭ ކަންކަމާ ގުޅިގެން، އެންޓި ކޮރަޕްޝަން ކޮމިޝަން (އޭސީސީ)ން ޕްރޮސިކިއުޓަ ޖެނެރަލްގެ އޮފީހާ އެކު މި ހަފުތާގައި ބައްދަލުވުމެއް ބާއްވައިފި އެވެ.\nއޭސީސީގެ މީޑިއާ އޮފިޝަލް މިއަދު ވިދާޅުވީ އެ ބައްދަލުވުމުގައި މަޝްވަރާ ކުރިއަށް ގެންދިޔައީ، ކޮމިޝަނުގެ ތަހުގީގަށް ލިބިފައިވާ ހެކިތަކަށް ރިއާޔަތްކޮށް ތުހުމަތު ކުރެވޭ ކަންކަމާ ގުޅިގެން ކަމަށެވެ.\n"ޕީޖީ އޮފީހުގެ މަޝްވަރާއާ އެކު ތަހުގީގުގައި އިތުރަށް ފުރިހަމަ ކުރަން ޖެހޭ ކަންކަން އަންނަނީ ފުރިހަމަ ކުރަމުން،" އޭނާ ވިދާޅުވި އެވެ.\nވެންޓިލޭޓަރުތައް ހޯދަން ދުބާއީގެ އެގްޒެކިއުޓާސް އާއި ރާއްޖޭގެ މެޑްޓެކާއި ނާޑްއާ ހަވާލުކުރުމުގައި މާލިއްޔަތު ގަވާއިދާ ޚިލާފަށް ޕްރޮޖެކްޓް ހަވާލުކޮށްފައިވާ ކަމުގެ ތުހުމަތު ކުރުމުން އޭސީސީން އިސްވެ މި ތަހުގީގު ފެށީ މިދިޔަ އެޕްރީލް މަހުގެ ތެރޭގަ އެވެ. މާޗު މަހުގެ ތެރޭގައި، ތަހުގީގާ ގުޅޭ ޚުލާސާ ރިޕޯޓެއް ނެރުނު ނަމަވެސް އޭގައި، މާބޮޑެތި ތުހުމަތުތަކެއް ނެތެވެ. އޭސީސީން ބުނެފައިވާ ގޮތުގައި، ރައްޔިތުންނަށް ޖަވާބުދާރީވުމުގެ ގޮތުން ނެރުނު އެ ރިޕޯޓުގައި ތަފްސީލުތައް ނުހިމެނީ ތަހުގީގަށް އަސަރު ކޮށްފާނެތީ އެވެ.\nއޭސީސީގެ ތަހުގީގު ލަސްކަމުގެ ޝަކުވާ ބޮޑުވެފައި ވަނިކޮށް، އޮޑިޓަ ޖެނެރަލް ހަސަން ޒިޔަތު ނެރުއްވި ހެލްތު މިނިސްޓްރީިގެ ޚާއްސަ އޮޑިޓް ރިޕޯޓުގައި ވަނީ ބޮޑެތި ޚިޔާނާތްތަކެއް ފަޅާއަރުވާލައިފަ އެވެ. އެހެން ކުންފުނިތަކަށް ފުރުސަތު ގެއްލޭ ގޮތަށް ވަކި ކުންފުނިތަކެއް ހޮވައި ނާޖާއިޒު ފައިދާއެއްވާ ގޮތަށް ހަވާލުކުރިއިރު، އެންމެ ބޮޑު މައްސަލައެއްގެ ގޮތުގައި އޮތީ ދުބާއީގެ އެގްޒެކިއުޓާސް އަށް ނާޖާއިޒު ފައިދާ ހޯދައި ދިން މައްސަލަ އެވެ.\nއޮޑިޓުގެ ކުރިން ވެސް އެ ކުންފުންޏާ މެދު ބޮޑެތި ތުހުމަތުތަކެއް ކުރުމުން ހެލްތު މިނިސްޓްރީން ބުނެފައި ވަނީ އެ ކުންފުނި ހޮވީ ޑަބްލިއުއެޗްއޯގެ މަޝްވަރާގެ މަތިން ކަަމަށެވެ. އެކަމަކު އޮޑިޓުގައި ބުނެފައިވާ ގޮތުގައި އެ ކުންފުނި ހޮވުމުގައި ޑަބްލިއުއެޗްއޯގެ އެއްވެސް ދައުރެއް ނެތް ކަން ލިއުމުން ވަނީ އޮޑިޓަށް މައުލޫމާތު ދީފަ އެވެ. އެހެންކަމުން އެއީ ޑަބްލިއުއެޗްއޯގެ ނަމުގައި ހިންގި ވަރަށް ބޮޑުު މަކަރެއް ކަން އޮޑިޓުގައިވެ އެވެ.\nމި ކުންފުނި ހޮވީ، އޮޑިޓަ ޖެނެރަލް ހަސަން ވިދާޅުވެފައިވާ ގޮތުގައި ހެލްތު މިނިސްޓަރު އަބްދުﷲ އަމީނާއި ރާއްޖޭގައި ހުންނަވާ ޑަބްލިއުއެޗްއޯގެ ރެޕްރެޒެންޓޭޓިވް ޑރ. އަރުވިންދު މާތުރު މަޝްވަރާކުރެއްވުމަށް ފަހު އެވެ.\nDubai ge kunfuni hovee Minister Ameen aai Dr. Arvind ge mashavaraage mathin: Auditor General\nއޮޑިޓުގައި ދެން ފާހަގަކޮށްފައިވާ މައްސަލައަކީ ޕާފޯމަންސް ގެރެންޓީއަކާ ނުލައި އެޑްވާންސް ޕޭމަންޓުގެ ގޮތުގައި އެއްބަސްވުމުގެ 90 ޕަސެންޓަށްވާ 30 މިލިއަން ރުފިޔާ ދޫކުރުމެވެ. މިއީ މާލިއްޔަތު ގަވާއިދާ ޚިލާފަށް ކޮށްފައިވާ ކަމެއް ކަމަށް އޮޑިޓުގައިވެ އެވެ. ދިވެހި ދެ ކުންފުންޏަށް އެޑްވާންސް ފައިސާ ދޫކޮށްފައެއް ނުވެ އެވެ.\nދުބާއީގެ ކުންފުންޏަށް ދޫކުރި އެޑްވާންސް ޕޭމަންޓު އަމިއްލަ މީހެއްގެ އެކައުންޓަށް ޖަމާކުރަން ހުށަހެޅުމުން އެކަން ފިނޭންސް މިނިސްޓްރީން ހުއްޓުވީ ކަމަށް އޮޑިޓަ ޖެނެރަލް ވިދާޅުވި އެވެ. ވެންޓިލޭޓަރުތައް ގެންނަން ހަވާލުކުރުމުގައި ހެލްތު މިނިސްޓްރީގެ ބިޑް ކޮމިޓީ އާއި މާލީ ޒިންމާދާރުވެރިޔާ އަހުމަދު އަސްލަމް މަސްއޫލިއްޔަތު އަދާކޮށްފައި ނުވާ ކަމަށް ވެސް އޮޑިޓަ ޖެނެރަލް ވަނީ ވިދާޅުވެފަ އެވެ.\nއޭނާ ވިދާޅުވެފައިވާ ގޮތުގައި މިކަމުގައި ހެލްތު މިނިސްޓަރު އަމީންގެ ދައުރު ސާފުވާނީ ކަމާބެހޭ އިދާރާތަކުން ތަހުގީގެއް ހިންގައިގެންނެވެ.\nއޮޑިޓް ރިޕޯޓް ނެރުމާ އެކު ރައީސް އޮފީހުން ވަނީ ހެލްތު މިނިސްޓްރީގެ ބިޑް ކޮމިޓީގެ މެމްބަރުންނާއި މާލީ ޒިންމާދާރުވެރިޔާ އަސްލަމް ސަސްޕެންޑްކޮށްފަ އެވެ. ކަމާބެހޭ އިދާރާތަކުގެ ތަހުުގީގަށް ޖާގަ ދެއްވުމުގެ ގޮތުން މިނިސްޓަރު އަމީން މަސައްކަތްތަކުން އެކަހެރިވެވަޑައިގަތީ އަމިއްލަ އަށެވެ.\nޕްރޮސެކިއުޓާ ޖެނެރަލް އެންޓި ކޮރަޕްޝަން ކޮމިޝަން ކޮރަޕްޝަން ހެލްތު މިނިސްޓްރީ ވެންޓިލޭޓަރުތައް ގެނައުމުގެ މައްސަލަގަނޑު ވެންޓިލޭޓަރު އޮޑިޓް ރިޕޯޓް އޮޑިޓާ ޖެނެރަލް އޮފީސް ޕީޖީ އޮފީސް ހުސައިން ޝަމީމް (ޕީޖީ)\n12 ކޮމެންޓް,7ރިއެކްޝަންސް\nޢޭ ސީ ސީ އައްލާފަތިބީ އަންނީގެ އަތްދަށުވަޑިން ދެންކިހިނެއް ރައްޔަތުންނައް އިންސާފުލިބޭނީ ކޮންމަސްވަރާއެއް އެއީ ނުފޫޒުފޯރުވުން\nކޮވިޑް ރޯގާޢަށްވުރެ ބޮޑު ރޯގާއެއް !\nމިއޮތީވާ އޭސީސީ އެއް ލިބިފަ، ގައުމު ފުނޑިއްޖެ.\nސަލާމަތީފިޔަވަޅެއް އަޅާލީ ދެއްތޯ؟\nއޭސީސީ، ޕީޖީ އަދި ފުލުހުން މިއީ އެއްވެސް ޗަސްބެއް ހުރިބަޔެއް ނޫންކަން މިހާރު އެންމެނަށް އެނގޭ. ކުރިޔަށް ދިވެހި ޤައުމު، ކުރިޔަށް އެކައުންޓިންގ އަދި އޮޑިޓިންގެ ފަންނު.\nބައްދަލްވުންތައް ބާއވައިގެން ކޮފީ ބުއިމާ ފޯއް ހެދުފާ ދުފުމުގަ މަޖާކުރުންނހުއްޓާލާ ސީރިޔަސްވެ ތި މައްސަލަތައް ބަލަން ފަށަންވީ\nއޮޑިޓަރު ބުނީ ފިނޭންސުން ފައިސާ ދައްކާފައިވަނީ ގަވާއިދުންނޭ. އެެހެންވީމާ ވައްކަމެއް ނެތް. ދެން ކުރީގައި ބުނީ ކުންފުނި ޚިޔާރު ކުރުމުގައި ޑަބްލިއުއެޗްއޯއަކާ އެއްވެސް މުއާމަލާތެއް ނުކުރެއޭ. އެކަމަކު ފަހުން ބުނީ ނުރަސްމީ މުއާމަލާތެއް އެބައޮތޭ. އަދި ޑަބްލިއުއެޗްއޯގެ ކަންޓްރީ ރިޕްރެޒެންޓެޓިވް ފޮނުވި އީމެއިލްއެއް އެބައޮތޭ. އެހެންވީމަ މިވަރުގެ އޮޑިޓަރަކު ނެރޭ ރިޕޯޓެއް އިތުރަށް ތަހުގީގު ނުކޮށްފިނަމަ ގައުމު ވެއްޓޭނީ ފިތުނައިގެ އަނދަވަޅަކަށް. އަވަހަށް ތަހްގީގުކުރޭ.\nސުވާލަކީ ތި ތަހުގީގު ނިމި ޝަރީއަތަށް ފޮނުވޭނެ ދުވަހެއް؟\nއޭސީސީގެކަރަޕްޝަން އެބައޮތް އަ މީނާ ގުޅިގެން\nއަވަހަށް ތަހުގީގުކޮށް ނިންމާ. ނަޝީދު މި ކުޅޭ ސިޔާސީ ޑްރާމާގެ ނިމުން އައިސް އަލިވިލޭ ފަތިހަަކަށް ރައްޔިތުން މި ދަނީ އިންތިޒާރު ކުރަމުން. ރައްޔިތުންނަށް ހަގީގަތް ސާފުވާންޖެހޭ. އަވަސްކުރޭ.


SunOnline: Rajje ah dhemi noavevunu dhuniye aku ehen gaumakah noaveveyne: Raees\nރާއްޖެއަށް ދެމި ނޯވެވުނު ދުނިޔެއަކު އެހެން ގައުމަކަށް ނޯވެވޭނެ: ރައީސް\nމުޙައްމަދު ނާއިލް ހަފީޒް 21 Sep 2021, 20:23\nރާއްޖެއަށް ދެމި ނޯވެވޭ ދުނިޔެއެއްގައި އެހެން އެއްވެސް ގައުމަކަށް ދެމި ނޯވެވޭނެކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ވިދާޅުވެއްޖެއެވެ.\nމިހާރު ކުރިއަށްދާ އދ. ގެ 76 އާންމު މަޖިލީހުގެ، ޖަލްސާގައި މޫސުމީ ބަދަލުތަކާ ގުޅޭ ގޮތުން ވާހަކަދައްކަވަމުން ރައީސް ވިދާޅުވީ މޫސުމަށް އަންނަ ބަދަލުތަކަކީ މުޅި ދުނިޔެ ވެސް އެކަމާ ވިސްނަން ޖެހިފައިވާ ބޮޑު މައްސަލައެއްކަމަށެވެ.\n"އަޅުގަނޑުމެން އެންމެން ވެސް މިއަދު މި އަޑު އަހަންޖެހޭ، ސަލާމަތުގެ އައްސޭރިއަށް ވާސިލްވުމުގެ އުންމީދު އަދި މުޅިން ގެއްލިއެއް ނުދޭ،" ރައީސް ވިދާޅުވިއެވެ.\nރައީސް ވިދާޅުވީ ގައުމުތަކުން ބޭރުކުރާ ވިހަ މާއްދާތައް ބޭރުކުރާ މިންވަރު މަދުކުރަން ޖެހޭކަމަށެވެ. އަދި އިއާދަކުރަނިވި ހަކަތައަށް ބަދަލުވުމަށް ކުރާ މަސައްކަތަކީ މެދުކެނޑުމެއް އައިސްގެންވާނެ ކަމެއް ނޫންކަމަށެވެ.\n"ބައިނަލްއަގްވާމީ މުޖުތަމައުގެ މަދަދާއި އެހީއާއެކު 2030އަށް ނެޓް ޒީރޯއަށް ތިރިކުރުމަށް ރާއްޖެވަނީ އަޒުމްކަނޑައަޅާފައި،" ރައީސް ވިދާޅުވިއެވެ.\nދެމެހެެއްޓެނިވި ތިމާވެއްޓެއް އޮތުމަކީ އިންސާނީ ހައްގެއް\nއދ. އިސްލާހު ކުރަން ރައީސާއި ޝާހިދު މަޝްވަރާ ކުރައްވައިފި